ކްލަބްގައި މަޑުކުރަން ބޭނުން ނުވާ ކުޅުންތެރިން ދިޔަސް ހެޔޮ - ގާޑިއޯލާ\nއައިޝަތު ޝިރުފަތު ޢަލީ 09 ޖެނުއަރީ 2019\nމެންޗެސްޓަރ ސިޓީގައި މަޑުކުރަން ބޭނުން ނުވާ ކުޅުންތެރިން ކްލަބްގައި ބަހައްޓަން ބޭނުންނެތްކަމަށް ސިޓީގެ ކޯޗް ޕެޕް ގާޑިއޯލާ ބުނެފިއެވެ. ގާޑިއޯލާ މިހެން ބުނީ ބްރަހިމް ޑިއާޒް ރެއާލް މެޑްރިޑަށް ބަދަލުވުމާ ގުޅިގެން ނޫސްވެރިޔަކު ކުރި ސުވާލަށް ޖަވާބުދެމުންނެވެ.\n19 އަހަރުގެ ޑިއާޒް ރެއާލްއަށް ބަދަލު ވުމަށްފަހު ބުނެފައިވަނީ ރެއާލްއަކީ ދުނިޔޭގެ އެންމެ މޮޅު ކްލަބް ކަމަށާއި ރެއާލްގައި ހުރުމަކީ ލިބޭ އުފަލެއްކަމަށެވެ. ސިޓީގެ ކޯޗް ގާޑިއޯލާ ބުނީ ސިޓީގައި ބަހައްޓަން ބޭނުމީ ސިޓީގައި މަޑުކޮށް ކްލަބުން ހާސިލު ކުރަން ބޭނުންވާ ލަނޑުދަނޑިތައް ޓީމާއެކު ހާސިލުކުރަން ބޭނުންވާ ކުޅުންތެރިން ކަމަށެވެ. އެ ކުޅުންތެރިންނަށް އަބަދުވެސް ކްލަބުން ޖާގަ އޮންނާނެ ކަމަށާއި، ކްލަބުގައި އެ ކުޅުންތެރިން ބަހައްޓާނެ ކަމަށްވެސް ގާޑިއޯލާ ބުންޏެވެ.\nގާޑިއޯލާ ބުނީ ޑިއާޒް ދިޔުމުން މާޔޫސް ނުވާ ކަމަށެވެ. ނަމަވެސް ޑިއާޒްއަކީވެސް ކްލަބުން ފުރުސަތު އޮތް، ކްލަބަށް މުހިންމުވި ކުޅުންތެރިއެއް ކަމަށާއި އަދި ކުރިއަށް އޮތްތާގައި ޑިއާޒްއަށް ކާމިޔާބަށްއެދޭ ކަމަށެވެ، ގާޑިއޯލާ ބުނީ ޒުވާން ކުޅުންތެރިންނަށް ވަގުތު ބޭނުންވާ ކަމަށެވެ. ނަމަވެސް ބައެއް ކުޅުންތެރިންނަށް ކެތްތެރިކަމާއެކު މަޑުކުރަން ނޭނގޭކަން ގާޑިއޯލާ ފާހަގަކުރިއެވެ.\nރިޕޯޓްތައް ބުނާގޮތުން، ހަ އަހަރާ ހަ މަސް ދުވަހުގެ މުއްދަތަކަށް، ޑިއާޒް ރެއާލްއަށް ބަދަލުވީ އެކާވީސް މިލިއަން ޔޫރޯއަށެވެ. ޒުވާން ކުޅުންތެރިން ކްލަބް ދޫކޮށް ދާ އަދަދު ގިނަވުމުން ސިޓީއަށް ވަނީ ގިނަ ފާޑުކިޔުންތަކެއް އަމާޒުވެފައެވެ،\nއަރުޝީފަށް ނެގީ 09/01/2019 14:10\nއެންމެފަހުން އަޕްޑޭޓްކުރީ 09/01/2019 14:10


Sarukaarun ulhenee gaanoonun vakkan kurumuge hudhdha dheyn: idhikolhu memberun | Mihaaru\nމަޖިލީހުގެ ޖަލްސާއެއްގައި ރޮޒެއިނާ ވާހަކަ ދައްކަވަނީ. ޓޫރިޒަމާ ބެހޭ ގާނޫނަށް އިސްލާހު ހުށަހެޅީ ކޮރަޕްޝަނަށް އިތުރަށް މަގުފަހި ކުރަން ކަމަށް އިދިކޮޅު މެމްބަރުން ވިދާޅުވޭ. -- ފޮޓޯ: މަޖިލިސް\nސަރުކާރުން އުޅެނީ ގާނޫނުން ވައްކަން ކުރުމުގެ ހުއްދަ ދޭން: އިދިކޮޅު މެމްބަރުން\n21 ޖޫން 2016 - 15:569comments\nޓޫރިޒަމާ ބެހޭ ގާނޫނަށް ވިލިމާލެ ދާއިރާގެ މެމްބަރު އަހުމަދު ނިހާނު ހުށަހެޅުއްވި އިސްލާހަށް ބަހުސް ކުރެއްވި އިދިކޮޅު މެމްބަރުން ވަނީ ބިޑު ކުރުމަކާ ނުލައި ތަންތަން ކުއްޔަށް ދޫކުރަނީ ކޮރަޕްޝަނަށް މަގުފަހިވާ ގޮތަށް ރަށްރަށާއި ބިން އަދި ފަޅުތައް ދޫކުރަން ވެގެން ކަމަށް ވިދާޅުވެފަ އެވެ. އަދި އެ މެމްބަރުން ވަނީ މި އިސްލާހު ފާސް ކުރަން ނުފެންނަ ކަމަށް ވިދާޅުވެފަ އެވެ.\nމަރަދޫ ދާއިރާގެ މެމްބަރު އިބްރާހިމް ޝަރީފް މަޖިލީހުގެ ޖަލްސާއެއްގައި ވާހަކަ ދައްކަވަނީ. މި އިސްލާހަށް އެންމެ ބޮޑަށް ފާޑު ވިދާޅުވި އެއް މެމްބަރަކީ ޝަރީފް. - ފޮޓޯ: މަޖިލިސް\nމި އިސްލާހަށް ދެކޮޅުހައްދަވަމުން އައްޑޫ މީދޫ ދާއިރާގެ މެމްބަރު ރޮޒެއިނާ އާދަމް ވިދާޅުވި ގޮތުގައި މިއީ ގާނޫނުން ވައްކަން ކުރުމަށް ހުއްދަ ދިނުން ފަދަ ކަމެކެވެ. އަދި އެންޓި ކޮރަޕްޝަން ކޮމިޝަން (އޭސީސީ) އަށް ވެސް މި ކަން ތަހުގީގު ނުކުރެވޭ ވަރަށް ކަންކަން ސާފުވެގެން ދާނެ ކަމަށް އޭނާ ވިދާޅުވި އެވެ.\n"އަޅުގަނޑުމެންނަށް ފެނިގެން މިދަނީ ކޮރަޕްޝަނަށް މަގުފަހިވާ ގޮތަށް ގާނޫނުތައް ބައްޓަން ކުރާ ތަން. ކޮރަޕްޝަން ހުއްދަ ކުރަން މަސައްކަތް ކުރާ ތަން،" ރޮޒެއިނާ ވިދާޅުވި އެވެ.\nމި އިސްލާހުގެ ސަބަބުން ނިކަމެތި މީހާ އަށް ރަށްތައް ތަރައްގީ ކުރަން ކުރިމަތި ނުލެވޭނެ ކަމަށާއި ސަރުކާރުގެ ސިޔާސަތަކީ ސަރުކާރަށް ނުވަތަ ވަކި މީހެއްގެ ޖީބަށް ފައިސާ ޖަމާ ކޮށްދެވޭނެ މީހަކަށް ރިސޯޓު ހަދަން ރަށްތައް ދިނުން ކަމަށް ރޮޒެއިނާ ތުހުމަތުކުރެއްވި އެވެ.\nވިލިމާލެ ދާއިރާގެ މެމްބަރު އަހުމަދު ނިހާނު މަޖިލީހުގެ ޖަލްސާއެއްގައި ވާހަކަ ދައްކަވަނީ. ޓޫރިޒަމާ ބެހޭ ގާނޫނަށް އިސްލާހު ހުށަހެޅުއްވީ ނިހާނު. - ފޮޓޯ: މަޖިލިސް\nރާއްޖޭގައި މިހާރު ކަންކަން ކުރެވެނީ ވަކި ބައެއްގެ ޖީބަށް ބައި އެޅޭ ގޮތަށް ކަމަށާއި ރިސޯޓުތައް ކުއްޔަށް ދީގެން ލިބޭ ފައިސާ ވަކި ބައެއްގެ ޖީބަށް ދިއުމުގެ ފުރުސަތު އެބައޮތް ކަމަށް ވެސް ރޮޒެއިނާ ވިދާޅުވި އެވެ.\nމަރަދޫ ދާއިރާގެ މެމްބަރު އިބްރާހިމް ޝަރީފް ވެސް ވިދާޅުވީ ޓޫރިޒަމް ގާނޫނުގައި އޮތް "ލޯވަޅެއް" ބޭނުން ކޮށްގެން ރާއްޖޭގެ ފަޅު ރަށްތައް ދޫކޮށްގެން ރިސޯޓު ހެދުމަށް އެއްވެސް ހަމައެއް ލަމައެއް ނެތި ހުޅުވައިލުމުން ބޮޑެތި ކޮރަޕްޝަންތައް ހިންގުމަށް މަގުފަހިވާނެ ކަމަށެވެ.\n"އެއްވެސް ވަރަކަށް ހެޔޮ ނުވާނެ ބިޑްނުކޮށް ރިސޯޓު ތަރައްގީ ކުރަން ދޫކުރަން. ބިޑް ކުރުމެއް ނެތި މިކަން ކުރުމުން ލިބެނީ ކިހާ ފައިސާއެއް ކަމެއް ނޭނގޭ، ދެނީ ކޮން ރަށެއްކަން ނޭނގޭ." ޝަރީފް ވިދާޅުވި އެވެ.\nޝަރީފް ވަނީ މިހާރު ވެސް ގާނޫނުގައި އޮތް ގޮތަށް ބިޑް ކޮށްގެން ރަށްތައް ދޫކުރެވޭނެ ގޮތަށް ބާއްވަން ގޮވާލައްވައިފަ އެވެ. ހަމަ އެއާއެކު ޓޫރިޒަމްގެ ބޭނުމަށް ސަރުކާރުން އުފައްދާފައިވާ ޖޮއިންޓް ވެންޗާ ކުންފުނިތަކުގައި ހިމެނޭ ސަރުކާރުގެ ހިއްސާ ވިއްކާލެވޭ ގޮތަށް ޓޫރިޒަމް ގާނޫނު ބަދަލުކުރަން އުޅޭތީ އެ ނިންމުން އަނބުރާ ގެންދިއުމަށް ވެސް އޭނާ ގޮވައިލެއްވި އެވެ. އަދި އާންމު ރައްޔިތުންނަށް ހިއްސާ ވިއްކޭ ގޮތަށް އޮތް ނަމަ މާ ރަނގަޅު ވާނެ ކަމަށް އޭނާ ވިދާޅުވި އެވެ.\nމި އިސްލާހަށް ތާއީދު ކުރައްވަމުން މާފަންނު ދެކުނު ދާއިރާގެ މެމްބަރު އަބްދުﷲ ރިފާއު ވިދާޅުވީ ރަށްރަށާއި ފަޅުތަކާއި ބިންތައް، ވަކި ހުދޫދަކާއި އުސޫލެއްގެ ތެރެއިން ވަކި މީހަކަށް ނާޖައިޒު ފައިދާ ނުލިބޭ ގޮތަށް ދޫ ކުރެވޭ ގޮތަށް ގާނޫނު އިސްލާހު ކުރުމަކީ ރައްޔިތުންނަށް ލިބޭނެ އުފަލެއް ކަމަށެވެ.\nމާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ މަޖިލީހުގެ ޖަލްސާއެއްގައި ވާހަކަ ދައްކަވަނީ. ސަރުކާރުން މަސައްކަތް ކުރަނީ ގެސްޓް ހައުސްގެ ވިޔަފާރި އިނދަ ޖައްސާލަން މަސައްކަތް ކުރަމުންދާ ކަމަށް އޭނާ ވިދާޅުވި.- ފޮޓޯ: މަޖިލިސް\n"އަޅުގަނޑުމެން ބޭނުމެއް ނޫން ރަށްތައް ވަކި މީހަކަށް، ވަކި ކަމަކާ ގުޅުވާލާފައި ދޭކަށް، އެބަ އޮންނަން ޖެހޭ އުސޫލުތަކެއް. ގާނޫނުގެ ތެރެއިން ބިޑަށް ލިޔަސް ނުވަތަ ނުލި ކަމަށްވިޔަސް ވަކި އުސޫލުތަކެއް އޮންނަން ޖެހޭ. ގާނޫނުގެ ތެރެ އިން ހެދޭ ގަވާއިދުން ހުރިހާ ކަންކަމެއް ދާނީ ފުރިހަމަވެގެން،" ރިފާއު ވިދާޅުވި އެވެ.\nރިފާއު ވިދާޅުވި ގޮތުގައި މި އިސްލާހާއެކު ރައްޔިތުންނަށް ފަޅުތަކާއި ރަށްތައް ގެއްލިގެން ނުދާނެ ކަން ޔަގީންވެގެން ދާނެ އެވެ. އަދި ޓޫރިޒަމް ދާއިރާގައި ހުރި ދަތި ބައެއް ކަންކަން ހަމައަކަށް އެޅުވުމުގެ ފުރުސަތު ވެސް އިސްލާހުން ލިބިގެންދާނެ ކަމަށް ރިފާއު ވިދާޅުވި އެވެ.\nމާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ ވިދާޅުވި ގޮތުގައި މި އިސްލާހުގެ ބޭނުމަކީ އެމްޑީޕީ ސަރުކާރުން ގެނައި ގެސްޓް ހައުސްގެ ސިޔާސަތު އެކީގައި އިނދަޖައްސާލުމެވެ. އަދި އިއުލާން ކުރުމަކާ ނުލައި ރަށްތައް ކުއްޔަށް ދޫކުރަން އުޅެނީ ވަކި ބަޔަކަށް ނާޖައިދު ފައިދާ ހޯދައި ދިނުމަށް ކަމަށް އޭނާ ވިދާޅުވި އެވެ.\nކެންދޫ ދާއިރާގެ މެމްބަރު އަލީ ހުސައިން ވިދާޅުވީ ރާއްޖޭގައި ދުވާލެއްގެ މައްޗަށް ފަންސާހަކަށް ޑޮލަރު ޗާޖު ކުރާ ގެސްޓް ހައުސްތައް ހުރި އިރު، ގްރީން ޓެކްސްގެ ގޮތުގައި އެހާ ބޮޑު އަދަދެއް ނަގާ ނަމަ، ގެސްޓް ހައުސްތަކަށް ލިބޭ ފައިދާ އެއްކޮށް ދާނީ ސަރުކާރަށް ކަމަށެވެ. އެހެންވެ މި އިސްލާހަށް ދޭނީ "ސުމެއް" ކަމަށާއި މަޖިލީހުން މި އިސްލާހު ފާސް ކުރަން ނުފެންނަ ކަމަށް އޭނާ ވިދާޅުވި އެވެ.\nމި އިސްލާހަށް ބަހުސް ކުރެއްވި ގިނަ މެމްބަރުން ވަނީ ކޮމެޓީ މަރުހަލާގައި މި އިސްލާހު އިތުރަށް ދިރާސާ ކުރުމަށް ގޮވާލައްވައިފަ އެވެ. އަދި ޓޫރިޒަމް ދާއިރާގައި މަސައްކަތް ކުރާ ތަޖުރިބާކާރުންގެ ލަފާ ހޯދުމަށް ވެސް ބައެއް މެމްބަރުން ގޮވައިލެއްވި އެވެ.\nމަޖިލީހުގެ މިއަދުގެ ޖަލްސާގައި މި އިސްލާހު ބަލައިގަނެ އިތުރަށް ދިރާސާ ކުރުމަށްޓަކައި މުޅި މަޖިލީހުގެ ކޮމެޓީއަކަށް ފޮނުވި އެވެ. މި އިސްލާހު ފާސްވީ 35 މެމްބަރުންގެ އަޣުލަބިއްޔަތުންނެވެ. މި އިސްލާހާ ދެކޮޅަށް 20 މެމްބަރަކު ވޯޓު ދެއްވި އެވެ.\nއިތުރު ލިޔުންތައް ރައްޔިތުންގެ މަޖިލިސް ޓޫރިސްޓުން އިދިކޮޅު ފަރާތްތައް ޓޫރިޒަމް ޓޫރިޒަމް މިނިސްޓްރީ ލޯކަލް ޓޫރިޒަމް ކުރީގެ މެމްބަރު އަހުމަދު ނިހާން ގްރީން ޓެކްސް


ޔޫރަޕިއަން މުސްލިމް ލީގުގެ ސުލްޙައިގެ ސަފީރަކަށް ސަލަފްގެ ރައީސް ހަމަޖައްސައިފި – ޖަމްޢިއްޔަތުއް ސަލަފް\nޔޫރަޕިއަން މުސްލިމް ލީގުގެ ސުލްޙައިގެ ސަފީރަކަށް ސަލަފްގެ ރައީސް ހަމަޖައްސައިފި\nތާރީޚް: 20:55 18 ޑިސެމްބަރ 2018\nޔޫރަޕިއަން މުސްލިމް ލީގު (އީ.އެމް.އެލް) ގެ ފަރާތުން ރާއްޖެއަށް އައްޔަނުކުރާ އައު ސުލްހައިގެ ސަފީރެއްގެ ގޮތުގައި ޖަމްޢިއްޔަތުއްސަލަފްގެ ރައީސް އައްޝައިޚް ޢަބްދުﷲ ބިން މުޙައްމަދު އިބްރާހީމް ހަމަޖައްސައިފި އެވެ.\nޔޫރަޕިއަން މުސްލިމް ލީގު ގެ ފަރާތުން މިކަން އިޢުލާނުކޮށްފައިވަނީ މިއަދު އެޖަމްޢިއްޔާގެ ރަސްމީ ވެބްސައިޓުގަ އެވެ. އައު ސަފީރެއްގެ ގޮތުގައި ޝައިޚް ޢަބްދުﷲ ހަމަޖައްސަވައި، އެޖަމްޢިއްޔާގެ ރައީސް ޑޮކްޓަރ އަލްފްރޭޑޯ މައިއޮލީސް އާއި ސެކެޓްރީ ޖެނެރަލް ޑޮކްޓަރ ޔުވޯން ރިޑްލީ އަދި މި ލީގުގެ އެންމެހާ މެމްބަރުންވަނީ ޝައިޚް ޢަބްދުﷲ އަށް މަރުހަބާ ދަންނަވާފަ އެވެ.\n”އިސްލާމީ އެއްބައިވަންތަކަން“ މި ޝިޢާރުގެ ދަށުން ޑިސެމްބަރު މަހުގެ 11 އިން 13 އަށް މައްކާގައި ކުރިއަށްދިޔަ ކޮންފަރެންސެއްގައި ޝައިޚް ޢަބްދުﷲ ވަނީ ބައިވެރިވެވަޑައިގެންފައެވެ. އަދި މިކޮންފަރެންސުގެތެރެއިން ދުނިޔޭގެ ތަފާތު ކަންކޮޅުތަކުގައި އިސްލާމްދީނުގެ ދަޢުވަތުގައި މަސައްކަތްކުރާ ބޮޑެތި ޖަމްޢިއްޔާތަކުގެ އިސްވެރިންނާއި ޝައިޚް ޢަބްދުﷲ ވަނީ ބައްދަލުވެ ގުޅުން ޤާއިމުކޮށްފައެވެ.\n(ފޮޓޯ: ޔޫރަޕިއަން މުސްލިމް ލީގު ގެ ރައީސް ޑޮކްޓަރ އަލްފްރޭޑޯ މައިއޮލީސް އަދި ޖަމްޢިއްޔަތުއްސަލަފުގެ ރައީސް އައްޝައިޚް ޢަބްދުﷲ ބިން މުޙައްމަދު އިބްރާހީމް


Nafrathun Vevunu Loabi - 1 | Vaahaka ނަފްރަތުން ވެވުނު ލޯބި – 1 – Vaahaka\n7k51\tMay 21, 2021\nއާދައިގެ މަތިން މާޝާ އިނީ ކޮލެޖްގައެވެ. ނަމަވެސް ކުލާސް ތެރެއަށް ވަނީ ހަމަ ހިމޭން ކަން ވެރިވެފައެވެ. ކުލާސް ލެކްޗަރަރ ކްލާހަށް ވަނުމަށް ފަހު އަޑު އެހުމަށް އެދުނެވެ. ލެކްޗަރަރގެ އިޝާރާތަކުން ވަދެގެން އަންނަ މޫނަށް ކަޅި ޖަހާނުލައި ބަލަން ތިބި ކުދިން މަދެއް ނޫނެވެ. ވާނީވެސް އެހެންތާ އެވެ. މަޑު މުށި ކުލައިގެ ކަޅި ފެނި އާޝޯހުނުވާ އަންހެން ކުއްޖަކު ނުހުންނާނެ ކަން ޔަގީނެވެ. ނޫކުލައިގެ ގަމީސް ކަޅު ފަޓުލޫނާއެކު ބެގީ ކޮށްލައިފައި ހުރުމުން ވަރަށްވެސް ފިރިހެންވަންތަ ވެފައި ސްމާޓެވެ.\nއެ ފިރިހެންކުއްޖާ ކުދިންނާއި ކުރިމަތީގައި ހުއްޓި ތަޢާރަފް ވެލިއެވެ ." އަޅުގަނޑަށް ކިޔާނީ އަޒާން އަލީ". އެހެން ބުނުމަށް ފަހު ހުސް ޑެސްކެއް ކައިރީ ގޮސް އިށީނެވެ. ފައިހާ މާޝާއަށް ވައި އަޑުން ގޮވާލިއެވެ. މާޝާ ފަސް އެނބުރި ބަލާލިއެވެ. އަދި ފައިހާ އަޒާންގެ ފިރިހެންވަންތަ ކަމުގެ ވާހަކަ ދައްކަން ފެށިއެވެ. ފައިހާގެ ހުރިހާ ވާހަކަ ތަކެއް އަޑު އަހަން މާޝާ އިނީ ވަރަށް ފޫހި ގޮތަކަށްށެވެ. އަޒާން ދެކެ ފޫހިވާންވީ ސަބަބެއް ހުދު މާޝާ އަކަށް ވެސް ނޭނގެއެވެ.\nކޮލެޖް ގަޑި ނިމުމުން މާޝާ މިސްރާބުޖެހީ ގެއާއި ދިމާއަށެވެ. ފަހަތުން ފައިހާ ވެސް ނިކުތެވެ. ފައިހާ އާއި މާޝާ އަކީ ކުޑަ އިރުއްސުރެ އެކީ އުޅެމުން އައި ގާތް ދެ ރަހްމަތްތެރިންނެވެ. ގެއަށް ދިޔަ މަގުމަތީގައި ދެމީހުންގެ މެދުގައިވެސް ވަނީ މަރުވެފަ ހިމޭން ކަމެކެވެ. ފަނަރަ މިނެޓުގެ ހިނގުމަށް ފަހު ގެއަށް ދެވިއްޖެ އެވެ. ހަސީނާއަށް މާޝާ ގެއަށް އައިސްފިކަން އެނގުމުން ކާން އައުމަށް އެދުނެވެ. " ދަރިފުޅާ މާޝާ. ކައިގެން ގޮސް މަންމަ އަށް ގެސްޓުރޫމް ފޮޅާލަ ދީބަލަ. އިރުކޮޅަކުން ކުއްޖަކު އަންނާނެ.". ޖަވާބު ގައި މާޝާ "ހޫމް" އަޅުވާލިއެވެ. ކައިގެން މާޝާ ދިޔައީ ގެސްޓުރޫމް ފޮޅާ ގޮނދަޑި މަތި ސާފު ކޮށްލާށެވެ. "ދަރިފުޅާ. މިހުރީ އެކުއްޖާ އައިސް. އަވަސްކޮށްލަބަލަ.". ހަސީނާ މާޝާއަށް ބުނެލިއެވެ. " މަންމާ ނިމިއްޖެއޭ. މިދަނީއޭ." މާޝާ. އަވަސްކޮށްލާފައި ނިކުންނަމުން ބުނެލިއެވެ. އަދި އެކުއްޖާ ފެނުމުން ހުރިތަނަށް ގަނޑުވިއެވެ.\nMellow May 21, 2021\nވަރަށް ރީތި ވާހަކައެއް މާޝާﷲ❤. މެލޯ އެސްފިޔަ އިން ވެސް ކިޔާ ވާހަކަ އެއް މީ🙂🙂🙂\nAmeera Ali May 24, 2021\nވަރަށް އުފާވެއްޖެ ވާހަކަ ކަމުދިޔައީތި. ތެންކިއު މެލޯ\nސްޓޭ ސޭފް 😊\nާަައަޝާ May 22, 2021\n"ރީޑާރ" May 23, 2021\nވ ސަޅި ބްރޭވޯ.. ކީޕް އަޕް ދި ގުޑް ވޯކް


Qaumee khidhumatah nerun France gai iaadhakohffi\nދުނިޔެ - އެމެނުއެލް މެކްރޮން\nގައުމީ ޚިދުމަތަށް ނެރުން ފްރާންސްގައި އިއާދަކޮށްފި\nގައުމީ ޚިދުމަތުގެ ޕްރޮގްރާމްގައި އުމުރުން 16 އަހަރު ފުރޭ ހުރިހާ ކުދިން ބައިވެރިކުރެވޭނެ\nޕްރޮގްރާމް ފެށުމަށްޓަކައި ވެސް 1.75 ބިލިއަން ޔޫރޯ ޚަރަދުވާނެ\nކ. މާލެ 28 ޖޫން 2018 | ބުރާސްފަތި 11:21 2,477\nގައުމީ ޚިދުމަތް ތައާރަފްކުރުމަކީ ރައީސް އެމަނުއެލް މެކްރޮންގެ ރިޔާސީ އިންތިޚާބުގައި ފާޅުކުރައްވާފައިވާ ޚިޔާލެއް - ގެޓީ އިމޭޖާސް\nއުމުރުން 16 އަހަރު ފުރުމުން ގައުމީ ޚިދުމަތަށް ނެރުމުގެ ޕްލޭނެއް ފްރާންސްގެ ސަރުކާރުން ތައާރަފުކޮށްފިއެވެ.\nމިއީ ފްރާންސްގެ ޒުވާނުންގެ މެދުގައި ގައުމީ އެއްބައިވަންތަކަން އާލާކޮށް މަދަނީ ޒިންމާ ހަނދާންކޮށްދިނުމަށް ރައީސް އެމަނުއެލް މެކްރޮންގެ ރިޔާސީ އިންތިޚާބުގައި ފާޅުކުރައްވާފައިވާ ޚިޔާލެކެވެ. ނަމަވެސް މިކަމުގެ ފައިދާ އޮތީ ވިސްނައި ނުދެވިއެވެ.\nއަލަށް ތައާރަފް ކުރެވޭ ގައުމީ ޚިދުމަތުގައި އުމުރުން 16 އަހަރުގެ އަންހެން ފިރެހެން ހުރިހާ ކުދިން ބައިވެރިކުރާއިރު ޕްރޮގްރާމް ކުރިޔަށް ގެންދާނީ ދެ ފިޔަވައްސަކަށް ބަހާލައިގެންނެވެ. ފުރަތަމަ ފިޔަވަހި ކޮންމެ ކުއްޖަކަށް ވެސް ލާޒިމުވާއިރު އެ ފިޔަވަހީގައި އޮންނަނީ މަދަނީ އަދި ސަގާފީ ޚިދުމަތްތަކުގައި އެއްމަސް ދުވަސް ހޭދަކުރުމެވެ. ފްރާންސް ސަރުކާރުން ބުނާ ގޮތުގައި އެކަމުގެ ސަބަބުން ގުޅުންތައް ބަދަހިވެ މުޖުތަމައުގައި އެމީހުންގެ ދައުރު ތަރައްގީވެގެންދާނެއެވެ.\nހިލޭ ސާބަހަށް ކިޔަވައިދިނުމާއި އަދި ހިލޭސާބަހަށް މަސައްކަތްކުރާ ފަރާތްތަކާ އެކު މަސައްކަތްކުރުމާއި އަސްކަރިއްޔާ އާއި ފުލުހުންގެ ދައުރު އަދާކުރަން ތައްޔާރުވުމާއި ނުވަތަ ފަޔަރ ސަރވިސްގައި މަސައްކަތްކުރުމުގެ އިޚްތިޔާރު އޮންނާނެއެވެ.\nދެވަނަ މަރުހަލާގައި ހިލޭ ސާބަހަށް މަސައްކަތްކުރާއިރު މަދުވެގެން ތިން މަހު އަދި ގިނަވެގެން އަހަރެއްހާ ދުވަހު މަސައްކަތްކުރަން ޖެހެއެވެ. މި މަރުހަލާގައި މަސައްކަތްކުރާއިރު އަސްކަރިއްޔާއާ ގުޅުން އޮތް ތަނެއްގައި މަސައްކަތްކުރުމަށް ބާރު އެޅި ނަމަވެސް ތަރިކަ އާއި ތިމާވެއްޓާއި ނުވަތަ އިޖުތިމާއީ ޚިދުމަތުގައި އުޅުން އިޚްތިޔާރު ކުރެވިދާނެއެވެ.\nމި ޕްރޮގްރާމްގެ ޚިޔާލު ރައީސް މެކްރޮން ފުރަތަމަ ހުށަހެޅުއްވިއިރު އޮތީ އުމުރުން 18 އަހަރާއި 21 އަހަރާ ދެމެދުގެ ކޮންމެ ރައްޔިތަކު ވެސް މަދުވެގެން އެއްމަސް ދުވަހު އަސްކަރީ ތަޖުރިބާ ހޯދަން މަޖުބޫރުވާ ގޮތަށެވެ. ނަމަވެސް މިހާރު އެ އަށް ވުރެ ލުއިކޮށް އަދި ޔުނިވާސަލް ނޭޝަނަލް ސަރވިސްގެ ނަމުގައި ޕްރޮގްރާމް ވަނީ ފުޅާކުރެވިފައެވެ. މި ބަދަލު ގެނެވުނީ ޕްރޮގްރާމެ ޚަރަދު ބޮޑުވެ އަސްކަރިއްޔާއަށް އިތުރު ތަކުލީފަކަށް ވެދާނެކަމުގެ ކަންބޮޑުވުމާ އެކުއެވެ.\nއެއް އަހަރުދުވަހުގެ މުއްދަތަށް މި ޕްރޮގްރާމް ކުރިޔަށް ގެންދިއުމަށް ވެސް 1.6 ބިލިއަން ޔޫރޯއަށް ޚަރަދުވާނެ ކަމަށް ލަފާކުރެވޭއިރު ފެށުމަށްޓަކައި ވެސް 1.75 ބިލިއަން ޔޫރޯ ޚަރަދުވާނެއެވެ.


Sushant maraaly eyna gengulhunu kuhthaa ge belt beynun kohgen kamah belevey: Kuryge personal assistant – Iru\nސުޝާންތު މަރައިލީ އޭނާ ގެންގުޅުނު ކުއްތާގެ ބެލްޓު ބޭނުންކޮށްގެން ކަމަށް ބެލެވޭ: ކުރީގެ ޕާސަނަލް އެސިސްޓެންޓް\nޖޫން 14 ގައި ދަންޖެހިފައި ހުއްޓައި ފެނުނު އެކްޓަރު ސުޝާންތު ސިންގް ރާޖްޕުތަކީ އަމިއްލައަށް މަރުވާނެ މީހެއް ކަމަކަށް ނުލެބޭ ކަމަށާއި، އޭނާ ވަނީ ބަޔަކު މަރާލާފައި ކަމަށް ކުރީގެ ޕާސަނަލް އެސިސްޓެންޓް އަންކިތު އަޗާރްޔާ ބުނެފިއެވެ.\nސުޝާންތާ ވަރަށް ގާތްކޮށް ކުރިން އުޅުނު އަންކިތު ‘ޕިންކްވިލާ’ އަށް ދިން އިންޓަވިއުގައި ބުނީ އޭނާ ވަރަށް ރަނގަޅަށް ސުޝާންތު ދަންނަ ކަމަށާއި، ޕާސަނަލް އެސިސްޓެންޓުގެ ގޮތުގައި ހުރިއިރު އަބަދުވެސް އުޅުނީ ސުޝާންތާ އެކީ ކަމަށެވެ. “އެހެންވެ މި ބުނަނީ އެއީ ސުއިސައިޑެއް ކަމަށް ގަބޫލެއް ނުކުރެވޭ. ހީވަނީ ޤަތުލެއް ހެން”.\nއަންކިތު އަދި ސުޝާންތު\nމީގެ އިތުރުން އަންކިތު ބުނީ، އެއީ ސުއިސަޑެއް ކަމަށް ބެލިޔަސް ސުޝާންތުގެ ކަރުގައި ހުރި ނިޝާނުން ބުނެދެނީ އެހެން އެއްޗެއް ކަމަށެވެ. “އަމިއްލައަށް މަރުވި ނަމަ އެ ނިޝާން އިންނާނީ އޯ ގެ ބައްޓަމަށް. އެކަމަކު ސުޝާންތުގެ ކަރުގަ ހުރި ނިޝާން ހުރީ ޔޫ ބައްޓަމަށް. އެއީ މީހަކު ގަސްދުގަ ކަރުގަ އެއްޗެއް އައްސައިގެން މަރާލީމަ ހުންނަ ގޮތް”، އަންކިތު ބުންޏެވެ.\nހަމައެހެންމެ އަންކިތު ފާހަގަކުރި އަނެއް ކަންތައްތަކަކީ، ދަންޖެހިގެން އަމިއްލައަށް މަރުވާ މީހުންގެ ދެލޮލާއި ދޫ ބޭރަށް ނުކުމެފައި ހުންނަ ކަމާއި، އަނގައިން ފޮނު ނުކުންނަ ކަމެވެ. “އެކަމަކު ސުޝާންތުގެ ހަށިގަނޑު ފެނުނުއިރު އެކަހަލަ އެއްވެސް ކަމެއް ނެތް. އަހަރެން އަތުގަ އަދިވެސް އެބަހުރި އެ ފޮޓޯތައް. އެ ފޮޓޯތަކަށް ބަލާފަ އަހަންނަށް ފެންނަން ހުރީ އެއީ ސުއިސަޑެއް ނޫން ކަން”.\nއަންކިތު ހާމަކުރި އެންމެ ހައިރާންކުރުވަނިވި ކަމަކީ، ސުޝާންތު މަރާލަން ބޭނުންކޮށްފައި ހުރީ ކޯއްޗެއް ކަން އޭނާއަށް ލަފާ ކުރެވޭ ކަމެވެ. “އޭނާގެ ކަރުގަ ހުރީ ނިޝާނެއް ބަލާފަ ހީވަނީ އެއީ އޭނަގެ ޕެޓް ފަޖްގެ ބެލްޓުހެން. ސުޝާންތުގެ ގާތިލުން ސުޝާންތު މަރާލަން ބޭނުންކޮށްފަ ވަނީ އެ ކުއްތާގެ ބެލްޓު”، އަންކިތު ހާމަކުރިއެވެ.\nސުޝާންތުގެ މަރުގެ ތަހުގީގާ ސީބީއައި އިން ހަވާލުވެފައިވާތީ އަންކިތު ވަނީ އެކަމާ އުފާކޮށްފައެވެ.\nސުޝާންތުގެ އާއިލާއިން ކޮށްފައިވާ ތުހުމަތުތަކަށް ބަލާއިރު، އޭނާގެ މަރުގެ ފަހަތުގައި ލޯބިވެރިޔާ ރިއާ ޗަކްރަބަތީގެ އަތެއް ވާކަމަށް ބެލުމުގެ ފުރުސަތު ވަނީ ބޮޑުވެފައެވެ.\n19932 10\nތިމަސަލަ ވެސް ރަޖޭގެ މަރުކޮމިސަން ހުށއާޅަންވއި


ޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) –4“މުޤައްދިމާ” – DhiSalafiyyah\nޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) –4“މުޤައްދިމާ”\n07/08/2013 ޢަޤީދާއާއި ފިރުޤާތައް, ދީން, ލިޔުންތެރިންއައްޝައިޚް އަޙްމަދު ނާޒިލް މުޙައްމަދު\nރަސޫލުﷲ صلّى الله عليه وسلّم ޚަބަރު ދެއްވާފައިވާ ޣައިބުގެ ޚަބަރުތައް ހިތުން ތެދުކޮށް ޤަބޫލުކޮށް އެކަންކަމަށް އީމާންވުމަކީ ވާޖިބުވެގެންވާ ކަމެއްކަމުގައި ވީހިނދު އެކަންކަން ފާޅުވުމާމެދު ޝައްކު އުފައްދާ އަދި ޤިޔާމަތުގެ ޢަލާމާތްތަކާއި މެދުވެސް ޝައްކު އުފައްދައި، އެއްބަޔަކު އެއިން ބައެއްކަންކަމާމެދު އިންކާރުކޮށް، އަދި އަނެއްބަޔަކު، ބާޠިލް ގޮތްގޮތަށް އެކަންކަން ތައުވީލުކޮށް އެފުށްމިފުށަށްޖަހާ ފޮތްތައް ލިޔަމުންދާ މިޒަމާނުގައި، އެފަދަ އޮޅުވާލުންތަކަށް [ރައްދުދިނުން] މިބަޙުޘްގެ އަހައްމިއްޔަތު ތަކުގެ ތެރެއިން ހިމެނިގެން ވެއެވެ.\nމިހެން މިކަން ވުމާއެކު އަދި އެހެން އެކަން ވުމާވެސްއެކު ޤިޔާމަތުގެ ޢަލާމާތްތަކުގެ މައްޗަށް، އެކަމުގެ ކުދި ޢަލާމާތްތަކާއި ބޮޑެތި ޢަލާމާތްތައް ޝާމިލުވާ، ކީރިތި ޤުރުއާނާއި މާތްނަބިއްޔާގެ ޠާހިރު ސުންނަތުގެ ޘާބިތު ދަލީލުތަކުގެ މައްޗަށް އެކުލެވޭފަދަ ބަޙުޘެއް ތައްޔާރުކުރުމަށް އަޅުގަނޑު ހިތްޖެހުނީއެވެ. ކޮންމެއަކަސް ޙަދީޘްތަކުގެ ޞިއްޙަތު ބެލުމާއި، ތަފާތު ރިވާޔަތްތައް ޖަމާކޮށް [އަޅައިކިޔުން] މިކަމުގައި ހިމެނިގެންވާކަމަށްޓަކައި މިމަޢުޟޫގައި ބަޙުޘެއް ލިޔެ ތައްޔާރު ކުރުމަކީ އެހާ ފަސޭހަ ކަމަކަށްވެސް ނުވިއެވެ.\nޤިޔާމަތުގެ ޢަލާމާތްތަކާ ބެހޭގޮތުން ބައެއް ޢިލްމުވެރިންވަނީ ފޮތްތައް ލިޔެފައެވެ. އެހެނެއްކަމަކު ޘާބިތުވެފައިވާ ޞައްޙަ ޙަދީޘްތައް ގެނެސްދިނުމަށް ލާޒިމްކުރެވި އެކަން ހިފެހެއްޓިފައިނުވާކަން ފާހަގަކުރެވެއެވެ. އަދި ކިއެއްތޯއެވެ. ވަރަށް ނާދިރު ޙާލަތެއް ފިޔަވައި، ޙަދީޘްތަކުގެ ޞައްޙަކަމާއި ނުޞައްޙަކަން ހުށަހަޅައިދެވުމެއްނެތި އެތައްބައިވަރު ރިވާޔަތްތަކެއް އެއްތަން ކުރެވިފައިވާތަން ފެނިގެންދެއެވެ. މިކަން ވެގެންދަނީ އެކަން ބަލައިގަންނަން ތިބޭ މީހުންނަށް (އެބަހީ ކިޔުންތެރިންނަށް) އޮޅުންބޮޅުންވެގެންދާފަދަ ކަމަކަށެވެ. އެކަމުގެ ޞައްޙަގޮތެއް އަދި ނުޞައްޙަގޮތެއް ދެނެގަންނަން ނޭނގުމަކަށެވެ. އަދި ހަމައެފަދައިން އިތުރު ތަފްޞީލަށް ކޮންމެހެން ބޭނުންޖެހޭ ޙަދީޘްތަކުގައި، [އެޙަދީޘާމެދު] އައިސްފައިވާ ޝަރަޙަ ގެނެސްދެވިފައި ނުވާކަން ފާހަގަ ކުރަމެވެ. އެހެނެއްކަމަކު އެބޭބޭކަލުން [ލިޔުންތަކުގައި] ވަނީ އެތައްބައިވަރު ޙަދީޘްތަކެއް އަޅުގަނޑުމެންނަށްޓަކައި އެއްތަންކޮށްދީ އެތައް ބުރަ މަސައްކަތެއް ފަސޭހަކޮށްދީފައެވެ. މާތް ﷲ އެބޭކަލުންނަށް ހެޔޮ ރަޙްމަތް ލައްވާށިއެވެ.\nމިދެންނެވި ބައެއް ފޮތްތަކުގެ ތެރޭގައި؛\nމުއައްލިފް: الحَافِظْ نُعيْم بْن حَمَّاد الخُزَاعِي -رحمه الله-\n2. النِّهَايَة ނުވަތަ الفِتَنْ وَالْملاَحم\nމުއައްލިފް: الحَافِظْ ابْن كَثيْر -رحمه الله-\n3. الإِشَاعَة لأَشْرَاطِ السَّاعَة\nމުއައްލިފް: الشَّرِيْف مُحَمّد بن رَسُوْل الحُسَيْنِي البرزنجي -رحمه الله-\n4. الإِذَاعَة لما كَان وَمَا يَكُوْن بَيْن يَدَي السَّاعَة\nމުއައްލިފް: الشَّيْخ مُحَمّد صَدِيْق حَسَن القنوْجِي -رحمه الله-\n5. إِتْحَاف الجَمَاعَة بِما جَاءَ فِيْ الفِتَن وَالملاحِم وَأَشْرَط السَاعَة\nމުއައްލިފް: الشَّيْخ حَمُوْد عَبْدُ الله التّويجري النَّجدي -رحمه الله-\n…………މިހެންގޮސް މިނޫންވެސް އެކިއެކި ފޮތްތަކުން، ޤިޔާމަތުގެ ޢަލާމާތްތަކާބެހޭ ޙަދީޘްތައް ނެގީމެވެ.\nހަމަޔަޤީނުންވެސް އަޅުގަނޑުގެ ކުރިއަރައިދިޔަ ބޭބޭފުޅުންގެ ކިބައިން މިކަމުގައި ފައިދާތައް ލިބިގެން ދިޔައެވެ. މިބަޙުޘް ލިޔުމުގައި ހިފަންވީ މިންގަނޑު ކަމުގައި އަޅުގަނޑަށް ފެނުނު ކަންތައްތަކެއް އަމިއްލަ ނަފްސަށް ލާޒިމް ކުރީމެވެ. އެއީ ނަބިއްޔާ صلّى الله عليه وسلّم ގެ ކިބަފުޅުން ވާރިދުވެފައިވާ ޞައްޙަ ޞަރީޙަ ދަލީލެއްގެ މައްޗަށް ކަނަޑައެޅިފައިވާ ޤިޔާމަތުގެ ޢަލާމާތެއް މެނުވީ އެއީ [އެކަމުގެ] ޢަލާމާތެއް ކަމުގައި ޒިކުރުނުކުރުމެވެ. ހަމައެފަދައިން [ޙަދީޘެއް ގެންނައިރު] ޞައްޙަ ދަރަޖައިގެ ނުވަތަ ޙަސަން ދަރަޖައިގެ ޙަދީޘެއް މެނުވީ ޒިކުރު ނުކުރުމަށް ލާޒިމްކުރީމެވެ. އެގޮތުން ޙަދީޘްގެ ޞައްޙަކަމާއި ނުޞައްޙަކަން ދެނެގަތުމުގައި ޙަދީޘް ޢިލްމުވެރިންގެ ބަސްފުޅުތަކަށް ރިޢާޔަތްކުރީމެވެ.\nއަދި ޚުލާޞާގޮތެއްގައި [މިބަޙުޘް] ލިޔުމުގެ ގޮތުން، ކޮންމެ ޢަލާމާތެއްގައިމެ ހިމެނޭ ހުރިހާ ޞައްޙަ ޙަދީޘެއް ގެނެސްދީފައެއް ނުމެވާނެއެވެ. އަދިކިއެއްތޯއެވެ. [އެޢަލާމާތަކީ] ޤިޔާމަތުގެ ޢަލާމާތެއްކަން ކަށަވަރުކޮށްދޭފަދަ ޘާބިތު ބައެއް ޙަދީޘް ބަސްފުޅުތަކުން ފުއްދާލީމެވެ.\nމީގެއިތުރުން ކޮންމެ ޢަލާމާތެއްގައިވެސް ކޮންމެހެން ދެނެގަނެ އެނގެންޖެހޭ ކަންކަން ޒިކުރުކޮށްލީމެވެ. އޭގެތޭގައި ބީރައްޓެހި ލަފްޒުތަކުގެ މާނަ ގެނެސްދިނުމާއި، ޙަދީޘެއްގައި ތަނެއްގެ ވާހަކަ އައިސްފައިވާނަމަ އެއީ ކޮންތަނެއްކަން ބަޔާންކޮށްދިނުން ހިމެނެއެވެ. އަދި ޢަލާމާތެއްގެ ޝަރަޙައާ ގުޅުންހުރި ޙަދީޘް ބަސްފުޅުތަކުންނާއި ނުވަތަ ޢިލްމުވެރިންގެ ބަސްފުޅުތަކުގެ ތެރެއިން ފަސޭހައިން ވިސްނޭނެފަދަ ޝަރަޙައެއް، ކޮންމެ ޢަލާމާތަކަށްވެސް ގެނެސްދިނުން އެއީ އެންމެ ރަނގަޅުގޮތް ކަމުގައިދެކި [އެގޮތަށް ކުރިޔަށްދިޔައީމެވެ.]\nއަދި ހަމަ އެފަދައިން ޤިޔާމަތުގެ ޢަލާމާތްތަކުން ކުރެ ޢަލާމާތަކަށް އިންކާރުކުރާ ނުވަތަ ޙަދީޘްތަކުން ދަލީލު ލިއްބައިދޭ ގޮތްނޫން އެހެން ގޮތަކަށް އެކަން ތައުވީލު ކުރަމުންދާ ފަރާތްތަކަށް ރައްދު ދިނުމަށް ސަމާލުކަންދިނީމެވެ. ޤިޔާމަތުގެ ޢަލާމާތްތަކަކީ ޣައިބުގެ ކަންކަމުގެ ތެރޭގައި ހިމެނޭ، އެކަން އައިސްފައިވާ ގޮތަށް އީމާންވުން ވާޖިބުކުރުވާ ކަންތައްތަކެއް ކަމުގައާއި އެކަންކަން [ޤަބޫލުނުކޮށް] ރައްދު ކުރުމާއި ނުވަތަ އެއީ ހެޔޮކަމަށްވާ ނުވަތަ ނުބައި ކަމަށްވާ ނިޝާނެއް ކަމުގައި ދެކުމާއި ނުވަތަ [އެކަންކަމާ ގުޅިގެން] ޚުރާފާތް ފާޅުކުރުން އެއީ ހުއްދަވެގެންވާނެ ކަންތައްތަކެއް ނޫންކަން ބަޔާންކޮށްދިނީމެވެ.\nދެންފަހެ ޤިޔާމަތުގެ ޢަލާމާތްތައް ނަންގަނެވިފައިވާ ގިނަ ޚަބަރުތައް ނަޤުލުވެފައިވަނީ އާޙާދު ޙަދީޘްތަކުގައި ކަމަށްވީހިނދު އާޙާދު ޙަދީޘަކީ ޙުއްޖަތެއްކަން ބަޔާންކޮށް މިބަޙުޘްގެ ކުރީކޮޅުގައި ބާބެއް ބަނދެ ގެނެސްދިނީމެވެ. އެއީ އާޙާދު ޙަދީޘަކީ ޙުއްޖަތެއް ނޫން ކަމަށާއި ޢަޤީދާގެ މައްސަލަ ތަކުގައި އާޙާދު ޙަދީޘް ނުނެގޭނެ ކަމަށް ބުނާ މީހުންނަށް ރައްދެއްގެ ގޮތުންނެވެ.\nހަމަ އެގޮތަށް މި ބަޙުޘަކީ ﷲ އަށާއި އާޚިރަތް ދުވަހަށް އީމާން ވުމަށް ދެވޭ ދަޢުވަތެކެވެ. އަދި އަމިއްލަ ހަވާ ނަފްސަށް ބަސްފުޅު ވިދާޅު ނުވާ، ތެދުވެރި ކަމާއި ތެދު ކުރެވުމުގެ މާތް ސާހިބާ ދެއްވާފައިވާ އެންމެހާ ޚަބަރުތައް ތެދުކުރުމަށް ދެވޭ ދަޢުވަތެއްވެސް މެއެވެ. މާތް ﷲ އެކަލޭގެފާނަށާއި އެކަލޭގެފާނުގެ އާލުންނާއި އަޞްޙާބުބޭކަލުންނަށް ގިނަގުނައިން ޞަލަވާތާއި ސަލާމް ލައްވާށިއެވެ.\nއަދި ހަމަ މިބީދައިން މިއީ މަރުވުށްފަހު [އޮތް ދުނިޔެއަށް (އާޚިރަތަށް)] ތައްޔާރުވުމަށް ދެވޭ ދަޢުވަތެކެވެ. އެހެނީ ހަމަކަށަވަރުންވެސް ޤިޔާމަތް މިވަނީ ކުޑަތަންވެފައެވެ. ޤިޔާމަތްވުމުގެ އެތަކެއްބައިވަރު ޢަލާމާތެއް ފާޅުވެ ނިމިއްޖެއެވެ. އެކަމުގެ ބޮޑެތި ޢަލާމާތްތައް ފާޅުވާން ފަށައިފިނަމަ ހާރުގެ ގޮށް މޮހުމުން އޭގެ މިނާތައް އެކަތި އަނެކަތީގެ ފަހަތުން ދާތަރުތީބުން [ޢަލާމާތަކަށްފަހު ޢަލާމާތެއް] ތަބާވާހުއްޓެވެ. އަދި ހުޅަނގު ފަރާތުން އިރު އަރައިފި ކަމުގައި ވަނީނަމަ ފަހެ ތައުބާގެ ދޮރު ބަންދު ވެއްޖެއެވެ. ޢަމަލުތައް ނިމިއްޖެއެވެ. އެއަށްފަހު އީމާންވުމަކުން އަދި ތައުބާވުމަކުން މަންފާއެއް ނުކުރާނެތެވެ. އޭގެ ކުރިން (ހުޅަނގު ފަރާތުން އިރު އެރުމުގެ ކުރިން) އީމާންވެފައިވީ ނުވަތަ ތައުބާވެފައިވީ މީހަކަށް މެނުވީއެވެ.\n﴿يَوْمَ يَأْتِي بَعْضُ آيَاتِ رَبِّكَ لاَ يَنفَعُ نَفْسًا إِيمَانُهَا لَمْ تَكُنْ آمَنَتْ مِن قَبْلُ أَوْ كَسَبَتْ فِي إِيمَانِهَا خَيْرًا﴾ (سورة الأنعام 158) މާނައީ: “ކަލޭގެފާނުގެ ވެރިރަސްކަލާނގެ، ބައެއް އާޔަތް (އެބަހީ: ޤިޔާމަތުގެ ޢަލާމާތްތައް) އަންނަ ދުވަހު، އޭގެކުރިން އީމާންވެފައި ނުވާނަމަ، ނުވަތަ އީމާންވެ ހެޔޮޢަލުކޮށްފައި ނުވާނަމަ، އެއްވެސް ނަފްސަކަށް އެނަފްސެއްގެ އީމާނަކުން މަންފާއެއް ނުކުރާނެތެވެ.”\nއަދި އެދުވަހަކީ ﴿يَتَذَكَّرُ الْإِنسَانُ مَا سَعَى * وَبُرِّزَتِ الْجَحِيمُ لِمَن يَرَى * فَأَمَّا مَن طَغَى * وَآثَرَ الْحَيَاةَ الدُّنْيَا * فَإِنَّ الْجَحِيمَ هِيَ الْمَأْوَى * وَأَمَّا مَنْ خَافَ مَقَامَ رَبِّهِ وَنَهَى النَّفْسَ عَنِ الْهَوَى * فَإِنَّ الْجَنَّةَ هِيَ الْمَأْوَى﴾ (سورة النازعات 35-41) “އިންސާނާ ކުޅަހާ ކަމެއް، ހަނދުމަވާ ދުވަހެވެ.  އަދި ދެކޭމީހަކަށް ނަރަކަ ފާޅުކުރައްވާނެތެވެ.  ފަހެ، ފުރެދުމުގައި ހައްދުފަހަނަޅައި، އަދި ދުނިޔޭގެ ދިރިއުޅުމަށް އިސްކަންދިން މީހާ ދަންނާށެވެ! [37-38] ފަހެ، ހަމަކަށަވަރުން، އެމީހާ އުޅޭނެ ތަނަކީ، ނަރަކަޔެވެ.  އަދި އެމީހާގެ ވެރިރަސްކަލާނގެ ޙަޟްރަތުގައި ހުންނަންޖެހޭ ހުރުމަށް ބިރުވެތިވެ، އެމީހެއްގެ ނަފްސު އަމިއްލަ އެދުންތަކުން ދުރުކޮށްފިމީހާ ދަންނާށެވެ!  ފަހެ، ހަމަކަށަވަރުން، އެމީހާ އުޅޭނެ ތަނަކީ، ސުވަރުގެއެވެ. “\nބޮޑުވެގެންވާ ޢަރުޝީގެ ވެރި، މަތިވެރި މާތް ﷲ ގެ ޙަޟްރަތުން އެދި ދަންނަވަނީ، އެންމެބޮޑު ބިރުވެރިކަމުގެ ދުވަހު (ޤިޔާމްތް ދުވަހު)، އަމާންކަން ލިބިގެންވާ ބައެއް ކަމުގައި އަޅުގަނޑުމެން ލެއްވުމެވެ. އަދި އެކަލާނގެ [ޢަރްޝީގެ] ހިޔާވަހިކަން ނޫން ހިޔާވަހިކަމެއް ނުވާދުވަހު އެހިޔަލުން ހިޔާވަހިކަން ލިބޭ މީހުންގެ ތެރެއިން އަޅުގަނޑުމެން ލެއްވުމެވެ.


Miadhakee ungoofaaru.com ge ahareedhuvas | Ungoofaaru\nބަނޑޭރިގަނޑު/ޙަބަރު/މިއަދަކީ އުނގޫފާރު ޑޮޓްކޮމްގެ އަހަރީ ދުވަސް\nމިއަދަކީ އުނގޫފާރު ޑޮޓްކޮމްގެ އަހަރީ ދުވަސް\nއިބްރާހީމް ޒަޔާން 30 ނޮވެމްބަރ 2017\n0 351 މިނެޓެއް ނުވަނިސް ކިޔާލެވޭ\nމިއަދަކީ އުނގޫފާރު ޑޮޓްކޮމްގެ 8 ވަނަ އަހަރީ ދުވަހެވެ. އަހަރީދުވަހުގެ އުފަލުގައި އުނގޫފާރު ޑޮޓްކޮމްގެ ކިއުންތެރިންނަށް ވަރަށް އިހްލާސްތެރިކަމާއެކު ދުވަހުގެ ތަހުނިޔާ އަރިސް ކުރަމެވެ.\nއުނގޫފާރު ޑޮޓްކޮމް އުފެދި ހަބަރާއި މައުލޫމާތު ގެނެސްދެވެންފެށިފައިވަނީ 30 ނޮވެމްބަރ 2009 ގައެވެ. އުނގޫފާރު ޑޮޓްކޮމް ހޮސްޓްކޮށްފައިވާ ސާވަރ އަށް ދިމާވި މައްސަލައެއްގައި ދުވަސްކޮޅަކަށް ވެބްސައިޓްގެ ހިދުމަތް މެދު ކެނޑިފައިވެއެވެ. އެދުވަސް ތަކުގައި އުނގޫފާރު ޑޮޓްކޮމްގެ ފޭސްބްކް ޕޭޖުގައި ހަބަރުތައް ގެނެސްދެވިފައިވާނެއެވެ.\nފާއިތުވެ ދިޔަ 8 އަހަރު މިމަސައްކަތުގައި އަޅުގަނޑު މެންނަށް އެކިއެކި އެހީތެރިކަމާއި އެއްބާރުލުން ދެއްވި ފަރާތްތަކަށް ވަރަށް އިހްލާސްތެރިކަމާއެކު މިފުރުސަތުގައި ޝުކުރު އަދާކުރަމެވެ.\nމާތްﷲ އަޅުގަނޑުމެންގެ މިމަސައްކަތުގައި ބަރަކާތްލައްވާށި އާމީން!\nސަމާލުވޭ! ކޮޅިގަނޑު ތޫފާނަކަށް ބަދަލުވެއްޖެ!\nއުނގޫފާރު ޑޮޓްކޮމް އިން އާ ތީމް އަކާއި އާ ލޯގޯ އެއް ބޭނުން ކުރަން ފަށައިފި


އަލް އުޚްތު ބިންތު ޢަބްދިﷲ – DhiSalafiyyah\nއަލް އުޚްތު ބިންތު ޢަބްދިﷲ\nއެއްސަހަރެއްގައި ދިރި އުޅުނު ވަރަށް މުއްސަނދި ސާދާގަރެކެވެ. މުއްސަނދިކަމާއި މުދާވެރިކަމުގައި އަރާ ހުރި ބޭކަލެކެވެ. ސާދާގަރުގެ ހަތަރު އަނބިން ތިބެއެވެ. ހަތަރު އަނބިންގެ ތެރެއިން ސާދާގަރު އެންމެ ލޯބި ވަނީ ހަނގު އަނބި ދެކެއެވެ. ހަނގު އަނބީގެ ހުރިހާ އެދުމެއް އޭނަ ހަމަ ދުލުން ބުނެލާ އިރަށް އޮންނަނީ ފުރިހަމަވެފައެވެ. އޭނަ ރީތިކުރުމަށާއި އެރީތިކަން ދެމެހެއްޓުމަށް ކުރެވެން ހުރި ހުރިހާ މަސަތްކަތެއް ކޮށްދެއެވެ އަދި އެ ސާދާގަރު އޭނަގެ ތިންވަނަ އަނބި ދެކެވެސް ވަރަށް ލޯބިވެއެވެ. އެ…\n27/09/2011 އަދަބާއި އަޚްލާޤު, އިބުރަތްތެރި ވާހަކައަލް އުޚްތު ބިންތު ޢަބްދިﷲ


ޕޯސްޓުން "އީ-ޓުކުރި ލޯކަލް ޕްލެޓްފޯމް" ތަޢާރަފްކޮށްފި ޕޯސްޓުން "އީ-ޓުކުރި ލޯކަލް ޕްލެޓްފޯމް" ތަޢާރަފްކޮށްފި\nޕޯސްޓުން "އީ-ޓުކުރި ލޯކަލް ޕްލެޓްފޯމް" ތަޢާރަފްކޮށްފި\nއޮންލައިން ވިޔަފާރީގެ ދާއިރާއަށް ވަންނަން ބޭނުންވާ ކުދި އަދި މެދުފަންތީގެ ވިޔަފާރިވެރިންނަށް ޚާއްސަކޮށްގެން " އީ-ޓުކުރި ލޯކަލް ޕްލެޓްފޯމް" މޯލްޑިވްސް ޕޯސްޓުން އިފްތިތާޙްކޮށްފިއެވެ.\nމި ޕްލެޓްފޯމް އިފްތިތާހްކޮށްދެއްވީ ހަޔަރ އެޑިއުކޭޝަން މިނިސްޓަރ ޑރ. އިބްރާޙީމް ހަސަންއެވެ. އީ.ޓުކުރި ލޯކަލް ޕްލެޓްފޯމްއަކީ ރާއްޖޭގައި ހަރަކާތްތެރިވާ ކުދި އަދި މެދު ފަންތީގެ ވިޔަފާރިވެރިން ތައްޔާރުކުރާ ތަކެތި ގަނެ ވިއްކުމަށް ޚާއްސަކޮށްފައިވާ ޕްލެޓްފޯމެކެވެ. މި ޕްލެޓްފޯމްގެ ތެރެއިން އުފައްދާ ތަކެއްޗާއި، ވިއްކާ މުދާ ރާއްޖޭގެ އެކި ސަރަޙައްދުތަކަށް ފޯރުކޮށްދޭނެކަމަށް ޕޯސްޓްއިން ބުނެއެވެ. އަދި އޯޑަރކުރުމުން ފެށިގެން ތަކެތި ގަތުމާ ހަމަޔަށް ކުރެވޭ ހުރިހާ މުޢާމަލާތްތައް މި ޕްލެޓްފޯމްގެ ތެރެއިން ލިބޭނެކަމަށާއި ކުދި އަދި މެދުފަންތީގެ ވިޔަފާރިވެރިންނަށް ފަސޭހަކަމާއެކު ވިޔަފާރީގެ މުޢާމަލާތައް ހިންގޭނެކަމަށްވެސް ޕޯސްޓުން ބުނެއެވެ.\nމި ޚިދުމަތުގެ ދަށުން ފަސޭހަކަމާއެކު މުދާ އިޝްތިހާރުކުރުމާއި ވިއްކޭނެ ނިޒާމެއް ޤާއިމްކުރެވިގެންދެއެވެ. އަދި މި ޕްލެޓްފޯމްގައި މަހު ފީއެއް، ރަޖިސްޓްރޭޝަން ފީއެއްވެސް ދައްކާކަށް ނުޖެހެއެވެ. ވިޔަފާރީގެ މުޢާމަލާތް އޮންލައިންކޮށް ބެލޭނެ އިންތިޒާމެއް ޤާއިމްކޮށްފައިވާއިރު އޮންލައިކޮށް ފައިސާ ބަލައިގަތުންވެސް މި ނިޒާމްގެ ދަށުން ލިބިގެންދެއެވެ.\nމި ރަސްމިއްޔާތު ޝަރަފުވެރިކޮށްދެއްވާ ވާހަކަފުޅުދައްކަވަމުން ހަޔަރަ އެޑިއުކޭޝަން މިނިސްޓަރ ޑރ. އިބްރާޙިމް ހަޞަން ވަނީ ރާއްޖޭގައިވެސް ޓެކްނޮލަޖީ ފުޅާވެގެންދިޔުމާ ގުޅިގެން މިފަދަ މުޙިއްމު ޚިދުމަތްތައްވެސް ފުޅާވެގެންދާކަން ފާހަގަކުރެއްވިއެވެ. ކުދި އަދި މެދު ފަންތީގެ ވިޔަފާރިވެރިންނަށް މި ޕްލެޓްފޯމްގެ ޒަރިއްޔާއިން ފަސޭހަތަކެއް ވެގެންދާނެކަން ފާހަގަކުރައްވާ މިނިސްޓަރ ވިދާޅުވީ މި ކަމުގެ ސަބަބުން ރާއްޖޭގެ އިޤްތިޞާދަށްވެސް އިތުރު ކުރިއެރުންތަކެއް ލިބިގެންދާނެކަމަށެވެ.\nމި ރަސްމިއްޔާޓުގައި ވާހަކަދައްކަވަމުން މޯލްޑިވްސް ޕޯސްޓްގެ މެނޭޖިން ޑިރެކްޓަރ އަޙްމަދު ޝަފީޤް މުހައްމަދު ވިދާޅުވީ މި ޚިދުމަތަކީ ޕޯސްޓްގެ ޚިދުމަތް ތަރައްޤީކޮށް ކުރިއެރުވުމަށް ކުރެވުނު މުހިއްމު މަސައްކަތެއްކަމަށެވެ. އަދި މިއީ ޕޯސްޓުން ދެމުންގެންދާ އާއްމު ޚިދުމަތް ތަރައްޤީކޮށް ދެމެހެއްޓެނިވި ގޮތެއްގައި ރައްޔިތުންނަށް ފޯރުކޮށްދިނުމަށްޓަކައި ސަރުކާރުގެ ސިޔާސަތަށް ވާޞިލްވުމަށް އެޅުނު މުހިއްމު ފިޔަވަޅެއްކަމަށްވެސް އޭނާ ވިދާޅުވިއެވެ.\nއޮންލައިންކޮށް ދުނިޔޭގެ ބާޒާރުތަކުން ވިޔަފާރި ކުރުމުގެ ފުރުސަތު ލިބުމުން، އެކަށީގެންވާ ރަނގަޅު އަގެއްގައި އެތަކެތި ޕޯސްޓު މެދުވެރިކޮށް ރާއްޖެއަށް ގެނެވޭނެ މަގު ފަހިކޮށްދިނުމަށްޓަކައި 2015 ވަނަ އަހަރު އީޓުކުރީގެ ނަމުގައި މޯލްޑިވްސް ޕޯސްޓާއި ސިންގަޕޯރ ޕޯސްޓް ގުޅިގެން ވަނީ އީ-ކޮމާސް ޕޯޓަލްއެއް ގާއިމުކޮށްފައެވެ.


IGMH ge Naruhunge uniform,2aharu fahun anekkaa ves badhalukoffi | Mihaaru\nއައިޖީއެމްއެޗުގެ ނަރުހުންގެ ޔުނީފޯމު ދެ އަހަރު ފަހުން ބަދަލުކޮށްފި\n12 ޖުލައި 2020 - 11:14\nސަރުކާރުގެ އެންމެ ބޮޑު ހޮސްޕިޓަލް، އައިޖީއެމްއެޗުގެ ނަރުހުންގެ ޔުނީފޯމް ދެ އަހަރު ފަހުން އަނެއްކާ ވެސް މިއަދު ބަދަލުކޮށްފި އެވެ.\nކުރިއާ ހިލާފަށް އެއްވެސް ޑިޒައިނެއް ނެތް، ނޫކުލައިގެ ޔުނީފޯމުގައި މިއަދު ނަރުހުން ވަނީ ޑިއުޓީ އަށް ނުކުންނަން ފަށައިފަ އެވެ. އާ ޔުނީފޯމުގެ އަތް ދިގުވެފައި، ވަށް ބުރުގާގެ ބަދަލުގައި ޝޯލް އެޅޭނެ ކަމަށް އެ އައިޖީއެމްއެޗުން ބުނެ އެވެ.\nއެ ހޮސްޕިޓަލުން ބުނީ، ޑިޒައިނަށް ބަދަލު ގެނައުމުގެ އިތުރުން، އާ ޔުނިފޯމު ހުންނާނީ ރަނގަޅު ކޮލިޓީއެއްގައި ކަމަށާއި ރައްކާތެރިވާނެ ކަމަށެވެ.\nWe are delighted to unveil the new Uniform for our Nurses. In addition to beingachange in design, the new uniform offers an upgrade in comfort, safety and quality. pic.twitter.com/APqV0uIMcN\n— IGMH (@igmhmv) July 12, 2020\nއައިޖީއެމްއެޗް ނަރުހުންގެ ޔުނީފޯމް ބަދަލު ކުރުން\nމީގެ ކުރިން އެންމެ ފަހުން އައިޖީއެމްއެޗު، ނަރުހުންގެ ޔުނީފޯމު ބަދަލު ކޮށްފައިވަނީ މެއި 12، 2018 ގަ އެވެ. އެއީ ވެސް ވިލު ނޫކުލައިގެ ޔުނީފޯމެކެވެ. އެ ޔުނީފޯމުގައި ހުދު ކުލަ އާއި ވިލު ނޫކުލައިގެ މާތަކެއް ޖަހާފައިވެ އެވެ.\nދެ އަހަރު ތެރޭގައި ނަރުހުންގެ ޔުނީފޯމު ބަދަލުކުރީ ކީއްވެގެންތޯ މީޑިއާ އޮފިޝަލާ ސުވާލު ކުރުމުން އަދި ޖަވާބެއް ނުލިބެ އެވެ.\nގިނަ ނަރުހުން މިހާރު ޔުނީފޯމު ލަނީ ޑިއުޓީ އަށް ނުކުމެފަ އެވެ. މި ދުވަސްކޮޅު ގެއިން އާ ޔުނީފޯމު ލައިގެން ދިޔަ ކަމުގައި ވިއަސް، އެ ޔުނީފޯމާ އެކު ގެއަށް ނުދެވޭނެ ކަމަށް އެ ހޮސްޕިޓަލުން ނަރުހުންނަށް އަންގާފައި ވެ އެވެ.\nއެންމެ ކުރިން ނަރުހުން ލީ ހުދު ކުލައިގެ ޔުނީފޯމެކެވެ. މިއީ މި ފަހުން ޔުނީފޯމު ބަދަލުކުރި ތިން ވަނަ ފަހަރެވެ.\nކުރީގެ ޔުނިފޯމުތައް ރާއްޖެތެރޭ ހޮސްޕިޓަލަކަށް ފޮނުވާނުލަނީތަ.\nއަސްލު ރީނދޫކުލައަށް ބަދަލުކުރި ނަމަ މާރީތިވީސް، މިހާރުވެސް ގޯހެއްނޫން މޯދީގެ ކުލަޔަކާ އެބަ ވައްތަރުވޭ، އެއީވެސް އަހަރެމެންގެ މީހެއްނުދޯ\nމިހާތަނަށް ނަރަހުން ބޭނުންކޮށްފައިވާ ޔުނީފޯމަށް ބަލާއިރު، އަދިވެސް ހުދު ޔުނީފޯމް ވަރެއްނެތް. ޔުނީފޯމާއެކު ހުދު ކެޕް. އޭގައި ކަޅުފަށް. ކަޅު ފަށްތަކުން ނަރުހުންގެ ރޭންކު އަންގައިދޭ. އެ ހުދު ޔުނީފޯމުގައި ނަރުހުން ފެންނައިރު ނޭނގި ނަމަވެސް އިޙްތިރާމް ކުރެވޭ. ހައިބަތު ދައްކުވައިދޭ.\nމިއީ ވެސް ހަމަ ތަފާތުކުރުން ނޫންތޯ!!! މާލެ ވީމަ ވަކި ގޮތެއް، ރާއްޖެތެރެ ވީމާ ވަކި ގޮތެއް!!\nތަނުގެ ވެރިޔަކަށް ހުންނަމީހާ ބަދަލުވީމަ މިރާއްޖޭގަ އެންމެ ފުރަތަމަ ކުރާ ކަމަކީ މުވަޒަފުންގެ ޔުނިފޯމް ބަދަލުކުރުމާއި އިންފާރުގެ އުސްމިން ބަދަލުކުރުން. ހައުސިން މިނިސްޓްރީ އިން އަދި މާލޭ ސިޓީ ކައުންސިލުން މިގޮތަށް ބަދަލުގެނައި ކިތައްމެ ތަނެއްގެ އަދިވެސް ހަދާން ހުންނާނެ. ދެރަކަމަކީ މި ކަންކަމަށް ޚަރަދު ކުރާނެ ފައިސާ ބަޖެޓްކޮށް އަދި ލިބޭކަން. އަދި މިކަންކަން ބާލާނެ ބަޔަކު ނެތްކަން. ގައިމުވެސް ކުރަން މާ ފައިދާބޮޑު ކިތައްމެ ކަމެއް ނުކޮށް އެބަހުރި!\nސިއްހީ ދާއިރާއައް ބުނި ވައުދުތައް ފުއްދުނީ ... ވަރައްފުރިހާ މަ .....\nވައުދުތައް ކުރަނީ މާލެ އައް އެކަނިތޯ؟؟؟\nކުރީގެ ހުދު ޔުނިފޯމް އަދިވެސް އެންމެ ކަމުދަނީ\nމަޖިލޙިގެ ރުހުންނެތި މިވަރުގެ ކަމެއް ކުރަން ހެޔޮ ނުވާނެ. އަޅުގަނޑު ގޮވާލަން މިހާރުން މިހާރަށް މި މައްސަލަ ބަލާ 241 ކޮމިޓީގެ ރުހުން ނެތި ޔުނިފޯމް ބަދަލު ނުކުރެވޭގޮތް ހަދާ، ނަރުހުންގެ ޑިއުޓީ ޓޭބަލްތައްވެސް މިނިވަން މުއައްސަސާތަކާ ކޮމެޓީން ހަދަން ފަށަން\nޔުނީފޯމަކީ ޚިދުމަތާ ގުޅޭ އެއްޗެއް ނޫން. ކުރިން ދެބެންގެ ދެދަރި ބޭބެ ހުރި އިރު ހާދަ ގިނަ ކުރިއެރުންތަކެއް ހޯދިއޭ. ހާދަ ތަރައްޤީއެއް ކުރިއޭ. މިހާރު އެ ހުރިހާކަމެއް ހުރީ ހުއްޓިފައި.\nފޮޓޯނަގަން އަންގި ލެއްވިޔަކަސް ނުވާނެ، އެއް ޕޭޝަންޓާ އަނެއް ޕޭޝަންޓާ ދޭތެރޭ ވެސް އެ ސެނެޓައިޒް ނުކުރޭ. ކޯވިޑްވެސް ތިތާ ފެތުރުނީ ފަރުވާކުޑަކަމުން. ކިޔުއައިޑީއަށް ވާނުވާނޭގެ\nމިހާރު މާ ރީތި. ކުރީ ޔުނީފޯރމު ހީވަނީ ކޮއްމެވެސް ރިސޯޓެއްގެ ސަޕާރ އެއްގެ ސްޓާރފެއްހެން.


ދައުލަތުގެ އާމްދަނީ ދަށަށް ދާން ފަށައިފި – Dhen.mv\nދައުލަތުގެ އާމްދަނީ ދަށަށް ދާން ފަށައިފި\nދެން އެމްވީ March 2, 2020 - 2:32 pm\nކޮރޯނާ ވައިރަސް(ކޮވިޑް-19) އާ ގުޅިގެން ދުނިޔޭގެ އިގްތިސޯދަށް ކުރަމުންދާ އަސަރުތަކުގެ ސަބަބުން ދިވެހި ދައުލަތަށް ލިބޭ އާމްދަނީ ދަށަށް ދާން ފަށައިފިއެވެ.\nމިދިޔަ މަހުގެ އާމްދަނީއާ ހަރަދުގެ ރިޕޯޓުތައް ދައްކާ ގޮތުގައި މިދިޔަ އަހަރުގެ ޖެނުއަރީ މަހު ދައުލަތަށް އާމްދަނީއާ ހިލޭ އެހީގެ ގޮތުގައި 2.9 ބިލިއަން ރުފިޔާ ލިބުނުއިރު މިއަހަރުގެ ޖެނުއަރީ މަހުގެ ދައުލަތަށް އާމްދަނީއާ ހިލޭ އެހީގެ ގޮތުގައި ލިބުނީ 1.9 ބިލިއަން ރުފިޔާއެވެ. ޓެކުހުގެ ގޮތުގައި މިދިޔަ އަހަރުގެ ޖެނުއަރީ މަހު ދައުލަތަށް ދެ ބިލިއަން ލިބުނު ނަމަވެސް މިއަހަރުގެ ޖެނުއަރީ މަހުގެ ތެރޭގައި ލިބުނީ 1.7 ބިލިއަން ރުފިޔާއެވެ.\nއެގޮތުން ވިޔަފާރީގެ ފައިދާ އިން ނަގާ ޓެކްސް ނުވަތަ ބީޕީޓީގެ ގޮތުގައި ލިބިފައި ވަނީ 567.3 މިލިއަން ރުފިޔާއެވެ. ވިތު ހޯލްޑިން ޓެކްސްގައި ލިބުނު އާމްދަނީ ދަށްވެފައިވާއިރު މިދިޔަ އަހަރުގެ ޖެނުއަރީ މަހު މި ޓެކުހުން 86.9 މިލިއަން ރުފިޔާ ލިބިފައިވެއެވެ. ނަމަވެސް މި އަހަރުގެ ޖެނުއަރީ މަހު ލިބުނީ 77.7 މިލިއަން ރުފިޔާއެވެ. ޖީއެސްޓީގެ ގޮތުގައި މިދިޔަ އަހަރުގެ ޖެނުއަރީ މަހު 302.1 މިލިއަން ރުފިޔާ ލިބިފައިވާއިރު މި އަހަރުގެ ޖެނުއަރީ މަހު ލިބުނީ 287.5 މިލިއަން ރުފިޔާއެވެ.\nޓީޖީއެސްޓީގެ ގޮތުގައި މިދިޔަ އަހަރުގެ ޖެނުއަރީ މަހު 485.7 މިލިއަން ރުފިޔާ ލިބިފައިވެއެވެ. މި އަހަރުގެ ޖެނުއަރީ މަހު މި އަދަދު ވަނީ 519.6 މިލިއަން ރުފިޔާ އަށް އިތުރުވެފައެވެ. އެއާޕޯޓް ސާވިސް ޗާޖުގެ ގޮތުގައި މި އަހަރު 68.6 މިލިއަން ރުފިޔާ ލިބިފައިވެއެވެ. މިދިޔަ އަހަރު ލިބުނީ 59.2 މިލިއަން ރުފިޔާ އެވެ.\nޓެކްސް ނޫން ގޮތް ގޮތް ގޮތުން ދައުލަތަށް ލިބުނު އާމްދަނީ ވަނީ ވަރަށް ބޮޑުތަނުން ދަށްވެފައެވެ. މިދިޔަ އަހަރުގެ ޖެނުއަރީ މަހު 484.5 މިލިއަން ރުފިޔާ ޓެކްސް ނޫން ގޮތުން އާމްދަނީގެ ގޮތުގައި ލިބިފައިވެއެވެ. ނަމަވެސް މި އަހަރު ލިބިފައިވަނީ 215.3 މިލިއަން ރުފިޔާއެވެ.\nވައިރަހުގެ ސަބަބުން ފަތުރުވެރިކަމުގެ އެންމެ ބޮޑެތި މާކެޓުތަކުން މީހުން ރާއްޖެއައުން ސަރުކާރުން ވަނީ މެދުކަނޑާލާފައެވެ. އޭގެ ތެރޭގައި ޗައިނާ، ދެކުނު ކޮރެއާ އަދި އީރާން ހިމެނެއެވެ.


ޖަޒީރާ ހޮޅުއަށީގައި ބައިވެރިވުމަށް ރައީސާއި ނާއިބު ރައީސް ތިނަދުއަށް ވަޑައިގެންފި ޖަޒީރާ ހޮޅުއަށީގައި ބައިވެރިވުމަށް ރައީސާއި ނާއިބު ރައީސް ތިނަދުއަށް ވަޑައިގެންފި\nޖަޒީރާ ހޮޅުއަށީގައި ބައިވެރިވުމަށް ރައީސާއި ނާއިބު ރައީސް ތިނަދުއަށް ވަޑައިގެންފި\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާއި، ރައީސުލްޖުމްހޫރިއްޔާގެ ނާއިބު ފައިޞަލް ނަސީމް ހުވަދުއަތޮޅު ދެކުނުބުރީ ތިނަދޫއަށް ވަޑައިގަތުން / ފޮޓޯ: ރައީސް އޮފީސް\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާއި، ރައީސުލްޖުމްހޫރިއްޔާގެ ނާއިބު ފައިޞަލް ނަސީމް ހުވަދުއަތޮޅު ދެކުނުބުރީ ތިނަދޫއަށް ވަޑައިގެންފިއެވެ.\nރައީސް ޞާލިޙާއި، ނާއިބު ރައީސް ފައިޞަލް ތިނަދޫއަށް ވަޑައިގަތުމުގެ އެރަށުގެ ރައްޔިތުން ވަނީ ހޫނު މަރުޚަބާއެއް ކިޔާފައެވެ. ރައީސްއާއި ނާއިބު ރައީސްގެ މި ދަތުރުފުޅަކީ ތިނަދޫގައި މިރޭ ބޭއްވުމަށް ހަމަޖެހިފައިވާ ޖަޒީރާ ހޮޅުއަށީގައި ބައިވެރިވެވަޑައިގަތުމަށްޓަކާ ކުރައްވާ ދަތުރުފުޅެކެވެ. މިރޭ 20:30 ގައި ބޭއްވާ ޖަޒީރާ ހޮޅުއަށީގެ ތިންވަނަ ސިލްސިލާ ބައްދަލުވުން ޙާއްސަކޮށްފައިވަނީ މަސްވެރިކަމުގެ ސިނާޢަތާއި ގުޅޭގޮތުންނެވެ. މިއީ މަސްވެރިކަމުގެ ސިނާޢަތް ކުރިއެރުވުމުގައި މަސްވެރިންގެ އަޑުއަހާ، މަސްވެރިންގެ ބޭނުންތަކާއި އެއްގޮތަށް އެ ސިނާޢަތް ކުރިއެރުވުމުގެ ބޭނުމުގައި ބާއްވާ ބައްދަލުވުމެއްކަމަށް ސަރުކާރުން ވިދާޅުވެއެވެ.\nއެގޮތުން މަސްވެރިކަމުގެ ސިނާޢަތް ކުރިއެރުވުމުގައި ސަރުކާރުގެ ތަޞައްވުރާއި ވިސްނުން ހުރިގޮތް މި ބައްދަލުވުމުގައި ހިއްސާކުރެވިގެންދާނެއެވެ. އަދި މަސްވެރިކަމުގެ ސިނާޢަތުގައި ހަރަކާތްތެރިވާ ފަރާތްތަކުގެ ކަންބޮޑުވުންތައް ހިއްސާކުރުމާއި، އެކަންކަން ހައްލުކުރުމަށް އެޅިދާނެ ފިޔަވަޅުތަކާއި ގުޅޭގޮތުން މަޝްވާރާކުރުމަށްވެސް ވަނީ ހަމަޖެހިފައެވެ.\nމި ދަތުރުފުޅުގައި ރައީސް ޞާލިޙާއި، ނާއިބު ރައީސް ފައިޞަލް ނަސީމް ވަނީ ތިނަދޫ ކައުންސިލްގެ މެންބަރުންނާއި ބައްދަލުކުރައްވާ، ތިނަދޫގެ ތަރައްޤީއަށް މިވަގުތު ކުރެވޭ މުހިއްމު މަސައްކަތްތަކުގެ މަޢުލޫމާތު އޮޅުން ފިލުއްވާފައެވެ. އަދި ރަރަށް ދިމާވެފައިވާ ތަފާތު މައްސަލަތަކާ ގުޅޭގޮތުން ކައުންސިލާއި އާއްމު ރައްޔިތުންގެ ހުރި ކަންބޮޑުވުންތައް އޮޅުން ފިލުއްވަވާފައެވެ.\nރައީސްއާއި ނާއިބު ރައީސްގެ މި ދަތުރުފުޅުގައި މިނިސްޓަރ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ ޒަހާ ވަޙީދުގެ އިތުރުން ރައީސުލްޖުމްހޫރިއްޔާގެ އޮފީހުގެ ބައެއް މިނިސްޓަރުންނާއި، ރައްޔިތުން މަޖިލީހުގެ ބައެއް މެންބަރުންވެސް ބައިވެރިވެވަޑައިގަންނަވައެވެ.\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާއި، ރައީސުލްޖުމްހޫރިއްޔާގެ ނާއިބު ފައިޞަލް ނަސީމް ހުވަދުއަތޮޅު ދެކުނުބުރީ ތިނަދޫ ކައުންސިލާއި ބައްދަލުކުރެއްވުން / ފޮޓޯ: ޕީ.އެސް.އެމް ނިއުސް\nޖަޒީރާ ހޮޅުއަށްޓަކީ ރާއްޖޭގެ އެކި ރަށްރަށުގައި ހުރި ތަފާތު މައްސަލަތަކާއި، ތަފާތު ސިނާޢަތްތައް ކުރިއެރުވުމުގައި ސަރުކާރުގެ ކުރާ މަސައްކަތްތައް ހަރުދަނާކުރުމުގައި ރައްޔިތުންގެ ޚިޔާލާ މަޝްވަރާ ހޯދުމަށް ރައީސުލްޖުމްހޫރިއްޔާގެ އިސްނެންގެވުމުގެ މަތިން ކުރިއަށްގެންދާ ސިލްސިލާ ބައްދަލުވުންތަކެކެވެ. އެގޮތުން މި ސިލްސިލާގެ ފުރަތަމަ ބައްދަލުވުން މާލޭގެ މަގުތަކުގެ ހާލަތު ރަނގަޅުކުރުމާއި ގުޅޭގޮތުން މަޝްވަރާކުރުމަށް ބާއްވާފައިވާއިރު، ދެވަނަ ބައްދަލުވުން އަމާޒުކޮށްފައިވަނީ ރާއްޖޭގެ ލާމަރުކަޒީ ނިޒާމް ޙަރުދަނާކުރުމާއި ގުޅޭގޮތުންނެވެ.\nކުޅުދުއްފުށީ ކުޅި ޙިމާޔަތް ކުރާނެގޮތާ މެދު އިތުރު މަޝްވަރާއަކަށް ދަނީ\nމުލަކަތޮޅުގެ ރަށްތަކުގެ ތިމާވެށީގެ ޙާލަތު އެންވަޔަރަމަންޓް މިނިސްޓަރ ބައްލަވައިލައްވައިފި\nކަނޑުމަތީގެ ރައްކާތެރިކަމާ ގުޅޭ ޕްރޮގްރާމެއް ހއ މޮޅަދޫގައި ހިންގައިފި


HDFC in sukuk aai bond vikkan fashaifi | Mihaaru\nއެޗްޑީއެފްސީން ބޭއްވި ނޫސްވެރިންގެ ބައްދަލުވުމުގެ ތެރެއިން-- ފޮޓޯ: ނިޝާން އަލީ/ މިހާރު\n22 ސެޕްޓެމްބަރ 2019 - 22:232comments\nއެޗްޑީއެފްސީން ސުކޫކާއި ބޮންޑު ވިއްކަން އިއުލާނުކޮށްފައި ވަނީ މިދިޔަ އޮގަސްޓް މަހު އެވެ. މިއަދުން ފެށިގެން ނޮވެމްބަރު 12 ވަނަ ދުވަހުގެ ނިޔަލަށް ބޮންޑާއި ސުކޫކު ވިއްކާނެ އެވެ. ސުކޫކަކީ އިސްލާމީ އުސޫލުން ވިއްކާ ބޮންޑެވެ.\nއެ ކުންފުނިން ވިއްކާ ސުކޫކެއްގެ އަގަކީ 1،000ރ. އެވެ. ޖުމްލަ ދެ ލައްކަ ސުކޫކު ވިއްކުމަށް ނިންމާފައިވެ އެވެ. އެހެންކަމުން ސުކޫކް ވިއްކައިގެން އެ ކުންފުންޏަށް 200 މިލިއަން ރުފިޔާ ލިބޭނެ އެވެ.\nޖުމްލަ އިންވެސްޓްމެންޓްގެ 65 ޕަސެންޓް ފައިދާގެ ގޮތުގައި ސްކޫކު ހޯލްޑަރުންނަށް ދިނުމަށް ވަނީ ނިންމައިފަ އެވެ.\nއެ ކުންފުނިން އެންމެ ފުރަތަމަ ސުކޫކް ވިއްކީ 2013 ވަނަ އަހަރު އެވެ. އެ ފަހަރު 467 ފަރާތަކަށް 45،132 ސުކޫކް ވިއްކާފައިވެ އެވެ. އަދި 2017 ވަނަ އަހަރު 207 ފަރާތަކަށް 89،036 ސުކޫކް ވިއްކާފައިވެ އެވެ.\nމިއަދުން ފެށިގެން އެޗްޑީއެފްސީގެ ބޮންޑު ގަތުމުގެ ފުރުސަތު އޮތް އިރު ބޮންޑުގެ އަގަކީ ވެސް 1،000ރ. އެވެ. ޖުމްލަ 80،000 ބޮންޑު ވިއްކުމަށް ނިންމާފައިވެ އެވެ. އެހެންކަމުން ބޮންޑު ވިއްކައިގެން އެ ކުންފުންޏަށް 80 މިލިއަން ރުފިޔާ ލިބޭނެ އެވެ.\nސުކޫކާއި ބޮންޑު ގަންނަ މީހާ އަށް ވެސް ކޮންމެ ހަ މަހަކުން ފައިދާ ލިބޭނެ އެވެ. ސްކޫކާއި ބޮންޑް ދޫކުރަނީ 10 އަހަރުގެ މުއްދަތަކަށެވެ. އެހެން ކަމުން 10 އަހަރު ވަންދެން އަހަރަކު ދެ ފަހަރު ސުކޫކް އަދި ބޮންޑު ހޯލްޑަރުންނަށް ފައިދާ ލިބޭނެ އެވެ.\nއެ ކުންފުންޏަށް މިދިޔަ އަހަރު ސާފު ފައިދާގެ ގޮތުގައި 100 މިލިއަން ރުފިޔާ ލިބިފައިވެ އެވެ. އެޗްޑީއެފްސީ އުފެއްދީ 2004 ވަނަ އަހަރު އެވެ.\nއިތުރު ލިޔުންތައް އެޗްޑީއެފްސީ ވިޔަފާރި ޕްރޮމޯޝަން ސުކޫކް


ރ. އަތޮޅުގެ ފުރަތަމަ ސްލިޕްވޭގެ ހިދުމަތް އަލިފުށިގައި ފަށައިފި – Ungoofaaru\nބަނޑޭރިގަނޑު/Uncategorized/ރ. އަތޮޅުގެ ފުރަތަމަ ސްލިޕްވޭގެ ހިދުމަތް އަލިފުށިގައި ފަށައިފި\n0 200 މިނެޓެއް ނުވަނިސް ކިޔާލެވޭ\nގޯގްޑްސް މޯލްޑިވްސް އިން އަލިފުށީގައި ތަރައްޤީކުރި ސްލިޕްވޭ\nރ. އަތޮޅުގައި ތަރައްޤީކުރި ފުރަތަމަ ސްލިޕްވޭގެ ހިދުމަތް ދިނުން އިއްޔެ ފަށައިފިއެވެ. އަލިފުށީ ވީއޭ ބޯޓްޔާޑް ސަހަރައްދުގައި ހަދާފައިވާ މި ސްލިޕްވޭ އަކީ ވީއޭ ބޯޓްޔާޑް – ގޯގްޑްސްމޯލްޑިވްސްގެ ފަރާތުން ތަރައްޤީކޮށް ހިންގާ ސްލިޕްވޭއެކެވެ.\nސްލިޕްވޭ އަކުން ލިބެންޖެހޭ ހުރިހައި ހިދުމަތްތަކާއެކު ހުދިމަތްދޭންފެށި ސްލިޕްވޭ އަށް އުޅަނދު ފަހަރަހު އެހެލުމުގެ ފީއެއްގެ ގޮތުގައި ނަގަނީ ފޫޓަކަށް ސަތޭކަ ތިރީސް ރުފިޔާއެވެ. އަދި އެހެން ސްލިޕްވޭ ތަކުގައި ދެމުންދާ ބައެއް ހިދުމަތްތައް މިވަގުތު ދެމުންދަނީ އަގަކާނުލައެވެ.\nއުނގޫފާރު ޑޮޓްކޮމް އަށް މައުލޫމާތު ދެއްވަމުން މިމަސައްކަތުގައި އިސްކޮން އުޅުއްވާ އިބްރަހީމް މުހައްމަދު (އިއްބެ) ވިދާޅުވީ އަލިފުށިގައި ހިދުމަތް ދޭންމިފެށުނު ސްލިޕްވޭއިން މިވަގުތަށް 70 ފޫޓަށްވުރެ ކުދި އުޅަނދު ތަކަށް ހިދުމަތް ދެވޭނެކަމަށެވެ. އަދި ކުރިއަށްއޮތް މަހެއްހާ ދުވަހުގެ ތެރޭގައި ހުރިހައި ސައިޒެއްގެ އުޅަނދު ފަހަރަށް ހިދުމަތްފޯރުކޮށްދޭން ފަށާނެ ކަމަށެވެ. އަދި މި ސްލިޕްވޭ އިން ހިދުމަތް ހޯދުމަތް ބޭނުންވާ ފަރާތްތަކުން އެފަރާތާއި ގުޅުއްވައިގެން ކުރިއަށްގެންދިއުމަށާއި ހިދުމަތަށް އެދެމުންދާ ތަރުތީބުން ސްލިޕްވޭ އިން ޖާގައިގެ ކަންކަން ހަމަޖެހިގެންދާނެކަމަށެވެ.\nއަލިފުށީގައި މިފެށިގެންދިޔަ ސްލިޕްވޭގެ ހިދުމަތުގެ ސަބަބުން އުޅަނދު ތައް އެހެލާބޭލުމަށް މިއަދާ ހަމަށް ރ އަތޮޅުގައި ދިމާވަމުން ގޮސްފައިވާ ދަތިތަކަށް ވަރަށްބޮޑު ލުއިފަސޭހަކަމެއް ލިބިގެންދާނެއެވެ.


އީސަގެ ދެ ލަނޑާއެކު ޔޫވީ އަތުން ޓީސީ މޮޅުވެއްޖެ - Maldives Football\nޔުނައިޓެޑް ވިކްޓަރީ އާއި ދެކޮޅަށް ލަނޑު ޖެހުމަށްފަހު އީސަ އުފާފާޅުކުރަނީ (ފޮޓޯ: އިބްރާހިމް ފާއިދު)\nއީސަގެ ދެ ލަނޑާއެކު ޔޫވީ އަތުން ޓީސީ މޮޅުވެއްޖެ\nއެމްއެފް ނިއުސް25 ޖޫން 2019 19:36\nމާލެ. ދިވެހިރާއްޖެ - ދިރާގު ދިވެހި ޕްރިމިއާ ލީގުގައި މިއަދު ޔުނައިޓެޑް ވިކްޓަރީ އާއި ދެކޮޅަށް އެންމެ ފަހުގެ ޗެމްޕިއަން ޓީސީ ސްޕޯޓްސް ކްލަބް ބައްދަލު ކުރި މެޗް 2-0 ގެ ނަތީޖާ އަކުން ޓިސީ ސްޕޯޓްސް އިން ކާމިޔާބުކޮށްފި އެވެ. މި މެޗްގައި ޓީސީން ޖެހި ދެ ލަނޑުވެސް އެ ޓީމަށް ކާމިޔާބުކޮށްދީފައިވަނީ އިސްމާއިލް އީސާ އެވެ.\nދެ ޓީމުގެ ފަރާތުންވެސް ވާދަވެރި ކުޅުމެއް ފެނިގެން ގޮސްފައިވާ މި މެޗްގައި ދެ ޓީމަށްވެސް ވަނީ ލަނޑު ޖަހާނެ ރަގަޅު ފުރުސަތުތަކެއް ލިބިފައެވެ. އެގޮތުން މެޗްގެ ހަތަރު ވަނަ މިނިޓްގައި އިޝާން އިބްރާހިމް އަށް ލިބުނު ފުރުސަތުގައި އޭނާ ފޮނުވާޅި ހަމަލާ ދިޔައީ ދަނޑި ކައިރިން ބޭރުވެފައެވެ.\nފުރަތަމަ ހާފްގައި ޔުނައިޓެޑް ވިކްޓަރީ އަށް ލިބުނު އެންމެ ރަގަޅު ފުރުސަތު މެޗްގެ 10 ވަނަ މިނިޓްގައި ލިބިފައިވަނީ ސިލިޗް އަށެވެ. އޭރިޔާ ތެރެއަށްވަދެ ސިލިޗް ފޮނުވާލި ހަމަލާ ޓީސީގެ ކީޕަރު އިމްރާން މުހައްމަދު ވަނީ ދިފާއުކޮށްފަ އެވެ.\nއޭގެ ފަހުން ޓީސީގެ މުސްތަފާ ފޮނުވާލި ހަމަލައެއް ކީޕަރު ތޮލާލް ދިފާއުކުރިއިރު އޭގެ އިރުކޮޅެއް ފަހުން ޓީސީން ފޮނުވާލި ނުރައްކާތެރި ހަމަލާ އަމާޒުވީ ގޯލުގެ ދަނޑިއަށެވެ.\nމި މެޗްގައި ފުރަތަމަ ފަހަރަށް ގޯލެއް ފެނިގެންގޮސްފައިވަނީ މެޗްގެ 70 ވަނަ މިނިޓްގައި އިސްމާއިލް އީސާގެ ފަރާތުންނެވެ. މި ގޯލަކި އެ ޓީމަށް ލިބުނު ހިލޭ ޖެހުމެއް އަކުރަމް ފޮނުވާލުމުން އޭރިޔާ ތެރެއިން ކޮންޓްރޯލް ކުރުމަށްފަހު އީސަ ވަނީ ގޯލުގެ ތެރެއަށް ފޮނުވާލާފައެވެ. އަދި މެޗްގެ ފަހު މިނިޓްގައި އީސަ ވަނީ އިތުރު ލަނޑެއް ކާމިޔާބުކޮށް މެޗްގެ ނަތީޖާ 2-0 އަށް ބަދަލުކޮށްފަ އެވެ.


Ibrahim Mohamed Solih Male'gai thibi supportaruna badhalu kuravaifi Ibrahim Mohamed Solih Male'gai thibi supportaruna badhalu kuravaifi\nއިބްރާޙީމް މުޙައްމަދު ސާލިޙު މާލޭގައި ތިބި ސަޕޯޓަރުންނާ ބައްދަލުކުރައްވައިފި\nއިބްރާހިމް މުހައްމަދު ސޯލިހު ސަޕޯޓަރުންނާ ބައްދަލުކުރައްވަނީ / ފޮޓޯ؛ ޕީއެސްއެމް ނިއުސް\nރިޔާސީ އިންތިޚާބުން ކާމިޔާބު ހޯއްދެވި އެމްޑީޕީގެ ކެނޑިޑޭޓް އިބްރާޙިމް މުޙައްމަދު ޞޯލިޙް މާލޭގައި ތިބި ސަޕޯޓަރުންނާއި ބައްދަލުކުރުމަށް ޚާއްސަ ހަރަކާތެއް މިއަދު ބާއްވައިފިއެވެ.\nބޮޑުތަކުރުފާނު މަގުގައި ހުންނަ އެމްޑީޕީގެ ހަރުގެ ކުރިމަތީގައި ގިނަ އަދަދެއްގެ ސަޕޯޓަރުންނާއެކު ބޭއްވި ހަރަކާތުގައި އިބްރާހިމް މުޙައްމަދު ޞޯލިޙުއާއި އެމަނިކުފާނުގެ ރަނިންމޭޓް ފައިސަލް ނަސީމް ވަނީ އެބޭފުޅުންގެ ސަޕޯޓަރުންނާއި ބައްދަލުކުރައްވާ، އުފާވެރި ވަގުތުކޮޅެއް ހޭދަކުރައްވާފައެވެ.\nމި ހަރަކާތުގައި ބައިވެރިވި ޢާންމުން ވަނީ އެމީހުންގެ އިޙުސާސްތައް ޕީއެސްއެމް ނިއުސް ޓީމާއި ޙިއްސާކޮށްފައެވެ. މިގޮތުން އިބްރާހިމް މުހައްމަދު ސޯލިހުގެ ފަރާތުން ގިނަ ކަންތައްތަކެއް އުއްމީދުކުރާކަމަށް އެމީހުން ބުންނެވެ.\nމާލޭގެ އިތުރުން ރާއްޖޭގެ އެކި ރަށްރަށުގައިވެސް، އިބްރާހިމް މުޙައްމަދު ޞާލިހު ރިޔާސީ އިންތިޚާބުގައި ހޯދި ކާމިޔާބީ ފާހަގަކުރުމަށް އެކި ޙަރަކާތްތައް ކުރިއަށް ދިޔައެވެ. އިބްރާޙީމް މުޙައްމަދު ޞޯލިޙު އިންތިޚާބު ކާމިޔާބުކުރައްވާފައި ވަނީ ޕީޕީއެމްގެ ރިޔާސީ ކެންޑިޑޭޓް، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމާ ވާދަކުރައްވައެވެ.\nއިލެކްޝަންސް ކޮމިޝަނުން އާންމުކޮށްފައިވާ ވަގުތީ ނަތީޖާގައިވާ ގޮތުން، އިބްރާޙީމް މުޙައްމަދު ޞޯލިޙަށް ލިބިވަޑައިގެންފައި ވަނީ އެއްލައްކަ ތިރީސް ހަތަރުހާސް ހަސަތޭކަ ސޯޅަ ވޯޓެވެ.\nޕީޕީއެމްގެ ރިޔާސީ ކެންޑިޑޭޓް، ރައީސް ޢަބްދުﷲ ޔާމީނަށް ލިބިވަޑައިގެންފައި ވަނީ ނުވަދިހަ ހަހާސް އެއްސަތޭކަ ތިރީސް ދެ ވޯޓެވެ.


BREAKING NEWS: Jihaad Ge Passport Hifahattan Supreme Court In Vaguthee Amureh Nerefi - Vaguthu\nކޮވިޑް-19: ދުނިޔޭގެ ހާލަތު ވެސް ގޯސް، ރާއްޖޭގެ ހާލަތު ވެސް ގޯސް - 19 ގަޑިއިރު ކުރިން\nޖިހާދުގެ ޕާސްޕޯޓް ހިފަހައްޓަން ސުޕްރީމް ކޯޓުން ވަގުތީ އަމުރެއް ނެރެފި\n1 ހަފްތާ ކުރިން ( ފެބުރުއަރީ 15, 2021 )\nކުރީގެ ނައިބު ރައީސް އަބްދުﷲ ޖިހާދު ބޭސްފަރުވާއަށް ރާއްޖެ އިން ބޭރަށް ދިއުމަށް އެދިފައި އޮތްނަމަވެސް އޭނާގެ ޕާސްޕޯޓް ހިފަހައްޓަން ސުޕްރީމް ކޯޓުން ވަގުތީ އަމުރެއް ނެރެފިއެވެ.\nޖިހާދުގެ ޕާސްޕޯޓް ހިފަހައްޓަން ސުޕްރީމް ކޯޓުން އަމުރެއް ނެރުނީ އޭނާގެ ޕާސްޕޯޓް ދޫކޮށްލަން ހައިކޯޓުން ނެރުނު އަމުރު ޕްރޮސެކިއުޓަރ ޖެނެރަލް ސުޕްރީމް ކޯޓުގައި އިސްތިއުނާފު ކުރެއްވުމުންނެވެ.\nޖިހާދު ކޯޓަށް ޑޮކްޓަރުންގެ ލިޔުންތައް ހުށަހަޅައި އަދި އޭނާ އާއި ޖާމިނުވާނެ މީހަކު ހުށަހަޅުއްވާނެ ކަމަށް ވިދާޅުވުމުން ވެސް އޭނާ އަށް ރާއްޖެ އިން ބޭރަށް ފުރައިގެން ދެވޭނެ ގޮތް ހަދަން ދައުލަތުން ވަނީ ދެކޮޅު ހަދާފައެވެ.\nނަމަވެސް 13 މުވައްޒަފަކަށް ޖިންސީ ގޯނާކުރުމުގެ ހަތް ދައުވާ އަކާއި ކުރިމަތިވި ކުރީގެ ޓްއަރިޒަމް މިނިސްޓަރ އަލީ ވަހީދުގެ ޕާސްޕޯޓް ދޫކޮށްލުމުން އޭނާ ވަނީ ރާއްޖެ ދޫކޮށް ވަޑައިގެންފައެވެ. ކުޑަކުއްޖަކާއި ޖިންސީ ގުޅުން ހިންގަން އޮއްވާ ހައްޔަރު ކުރި ހޯރަ އިއްބެގެ ޖަލު ޙުކުމް ވެސް ތިން ދުވަހަކަށް ކުރުކޮށްދީ ރައީސް ޞާލިހް ވަނީ އޭނާ ވެސް މިނިވަން ކޮށްފައެވެ.\nޖިހާދުގެ ޕާސްޕޯޓް ހިފަހައްޓަން ސުޕްރީމް ކޯޓުން ނެރުނު ވަގުތީ އަމުރުގައި ވިދާޅުވެފައި ވަނީ ޖިހާދު ފުރުން މަނާކޮށްފައިވަނީ ޤާނޫނާއި ޚިލާފަށްކަމަށް ހައިކޯޓުން ކަނޑައެޅި އަމުރު ސުޕްރީމް ކޯޓުގައި އިސްތިއުނާފުކޮށްފައިވާތީ އާއި، ދިވެހިރާއްޖޭގެ ސުޕްރީމް ކޯޓުގައި އިސްތިއުނާފު ކުރެވުނު މައްސަލައަށް ގޮތެއް ކަނޑައަޅަންދެން، ދިވެހިރާއްޖޭގެ ކޯޓުތަކުގެ ޤާނޫނުގެ 22 ވަނަ މާއްދާއާއި، ސުޕްރީމް ކޯޓުގެ ގަވާއިދުގެ 23 ވަނަ މާއްދާގެ ދަށުން ޖިހާދުގެ ޕާސްޕޯޓު ހިފެހެއްޓުމުގެ ވަގުތީ އަމުރެއް ނެރެދިނުން އެދި ޕްރޮސިކިއުޓަރ ޖެނެރަލްގެ ފަރާތުން ހުށަހަޅާފައިވާ ކަމަށެވެ.\nޖިހާދުގެ ޕާސްޕޯޓް ހިފަހައްޓަން އަމުރު ނެރުނީ ޖިހާދު ރާއްޖެއިން ބޭރަށް ފުރައިގެން ގޮސްފިނަމަ، އޭނާ އަނބުރާ ރާއްޖެ ނައުމުގެ އިޙްތިމާލު އޮތްކަމުގައި ކްރިމިނަލް ކޯޓުގެ ކޯޓު އަމުރުގައި ބަޔާންކޮށްފައިވާތީ އާއި އަދި އިސްތިއުނާފު ކޮށްފައިވާ އެ އަމުރާމެދު ގޮތެއް ކަނޑައެޅުމުގެ ކުރިން ޖިހާދު ރާއްޖެއިން ބޭރަށް ފުރައިގެން ދިއުން މަނާ ނުކޮށްފިނަމަ، އެ އަމުރު ނެރެފައިވަނީ ރަނގަޅަށް ކަމަށް ކަނޑައަޅާ ޙާލަތުގައި، އެއިގެ ބާރުވެރިކަން ނުހިނގާފަދަ ޙާލަތެއް ކުރިމަތިވުމުގެ އިޚްތިމާލު އޮތަތީ ކަމަށް ސުޕްރީމް ކޯޓުގެ އަމުރުގައި ވެއެވެ.\nމި މައްސަލައިގައި ސުޕްރީމް ކޯޓުން ވަކިގޮތެއް ކަނޑައަޅައި ނިމެންދެން ނުވަތަ ވަކިގޮތަކަށް ސުޕްރީމް ކޯޓުން އަންގަންދެން، ޖިހާދުގެގެ ޕާސްޕޯޓު ހިފެހެއްޓުމަށް ކަމާބެހޭ އެންމެހައި ފަރާތްތަކަށް އަންގައި އަމުރުކުރާކަމަށް ސުޕްރީމް ކޯޓުގެ އަމުރުގައި ވެއެވެ.\nޖިހާދުގެ ޕާސްޕޯޓް ހިފެހެއްޓި މައްސަލައިގެ އަޑުއެހުމެއް މިރޭ ބާއްވަން ސުޕްރީމް ކޯޓުން ވަނީ ތާވަލް ކޮށްފައެވެ.\nޖިހާދު ފުރުން މަނާ ކުރީ ގާނޫނާ ޚިލާފަށް: ސުޕްރީމް ކޯޓު\nފެބުރުއަރީ 15, 2021 10:41\nކޮންމެ ވެސް ދުވަހަކުން މި މީހުންނާއި ވެސް އިންސާފު އަރާ ހަމަކުރާތަން ދުނިޔޭގައި ތިބި ބަޔަކަށް ފެންނާނެ\nފެބުރުއަރީ 15, 2021 10:45\nފެބުރުއަރީ 15, 2021 10:51\nއޮރިޖިނަލް ސަދޫމް ޖަސްޓިސް. މިދުވަސް ދާދި އަވަހަކަށް ހިނގާދާނެ އިންޝާއަﷲ\nފެބުރުއަރީ 15, 2021 10:54\nޖިހާދުގެ ޕާސްޕޯޓްބާ؟ އޮޅޭވަރުން އަހާލީ؟ އަނެއްކާ ސްޕްރީމް ކޯޓުބާ؟ މިހާރު ވެއްޖެ މިނިސްޓްރީ އޮފް އޮޅިގެންކުރާކަނތައްބަލާ މިނިސްޓްރީއެއް އުފައްދަން. މިނިސްޓްރީ އޮފް މިސްއަންޑަސްޓޭންޑިންގ އެންޑް މިސްއިންޓްރޕްރިޓޭޝަން.\nފެބުރުއަރީ 15, 2021 12:56\nކޮބާ މީނަގެ ޙައްޤު! މިހެން ޝަރީޢަތެއް ނުބާއްވާ އަމުރު ނެރޭނަމަ ދެން ކީއްކުރާ ފަނޑިޔާރުންނަކާ ފަނޑިޔާރުގޭގެ ބޮޑު ޢިމާރާތަކާ މުވައްޒަފުންނެއް! މިއީ ކުރެވޭނެ ކަމެއްކަމަކަށް ދިވެހި ރައްޔެތުން ގަބޫލެއް ނުކުރޭ! މިހާރުގެ ސުޕްރީމްކޯޓު މަށަށް ކަމުދޭ، އެކަމަކު ޓުއަރިޒަމް ވަޒީފާގެ ހުކުމާ މިކަމުން ތި ދައްކައިދެނީ އަދި މި މީހުންވެސް ރަނގަޅަށް ތަސައްރަފު ނުފުދޭކަން! ކިތަންމެ ފޮނިވެފަ އަރާ ސުވާލުރިއަސް! އާންދެން ނޭނގެންޏާ ކުރާނީވަކިކީއް! ލޫސިން ރެސްޕެކްޓް! އިމްޕުރޫވް ކުރޭ!\nފެބުރުއަރީ 15, 2021 13:08\nއަލީ ވަހީދުގެ ޕާސްޕޯޓް އެކަނިދޯ ނުހިފެހެއްޓެނީ...\nފެބުރުއަރީ 15, 2021 14:21\nހުސްނުއްސޫ އިސްކޮށްހުރެ މިހިއްގާ ޖަރީމާތައް ނިމުން ވަރަށްގާތް.


ވީއައިއޭ ބޭނުންކުރި ފްލައިޓުތަކުގެ ރެކޯޑު އާވެއްޖެ! | Jazeera\tވީއައިއޭ ބޭނުންކުރި ފްލައިޓުތަކުގެ ރެކޯޑު އާވެއްޖެ! - Jazeera\nވީއައިއޭ ބޭނުންކުރި ފްލައިޓުތަކުގެ ރެކޯޑު އާވެއްޖެ!\nމަރިޔަމް ރިފާ December 25, 2019 65 views0\nމިދިޔަ އާދީއްތަ ދުވަހު އަނެއްކާވެސް ރެކޯޑް އަދަދަކަށް ފްލައިޓުތައް ވެލާނާ އިންޓަނޭޝަނަލް އެއާޕޯޓް (ވީއައިއޭ) ބޭނުންކޮށްފައިވާކަމަށް އެއާޕޯޓް ހިންގާ މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ބުނެފި އެވެ.\nއެމްއޭސީއެލް އިން ބުނީ، މިދިޔަ އާދީއްތަ ދުވަހު އެއާޕޯޓަށް ޖެއްސި އަދި ފުރި ފްލައިޓްތަކުގެ އަދަދު 239 އަރައި، މައި އެއާޕޯޓުގައި ފްލައިޓް މޫވްމެންޓް ރެކޯޑު އަލުން ގާއިމުވެފައިވާ ކަމަށެވެ.\nމިއީ މިގޮތަށް މިއަހަރުގެ ތެރޭ ރެކޯޑް އަދަދަކަށް ފްލައިޓްތައް ޖެއްސި ދެ ވަނަ ފަހަރެވެ. އެގޮތުން، މި މަހުގެ އެއްވަނަ ދުވަހު ފްލައިޓް މޫވްމެންޓް 226 އަށް އަރާފައިވާއިރު، އޭގެ ކުރިން، އެއް ދުވަހެއްގެ މައްޗަށް އެއާޕޯޓު އެންމެ ގިނައިން ބޭނުން ކޮށްފައި ވަނީ މިދިޔަ އަހަރުގެ ޑިސެމްބަރު މަހުގެ އެއްވަނަ ދުވަހު އެވެ. އެ ދުވަހު 219 ފްލައިޓް މޫވްމެންޓް ވަނީ ރެކޯޑު ކުރެވިފައެވެ.\nއެމްއޭސީއެލް އިން ބުނީ އާދީއްތަ ދުވަހު 101 އިންޓަނޭޝަނަލް ފްލައިޓް މައި އެއާޕޯޓު ބޭނުން ކޮށްފައިވާއިރު އެ ދުވަހު ބޭނުންކުރި ޑިމެސްޓިކް ފްލައިޓުގެ އަދަދު 121 އަށް އަރާ ކަމަށެވެ. އަދި އެހެނިހެން 17 ފްލައިޓެއް ވީއައިއޭގެ ރަންވޭ ބޭނުންކޮށްފައިވާ ކަމަށެވެ.


Vaccine furihama kohfaivaa meehunnah India ge border hulhuvaalaifi | ThePress\nވެކްސިން ފުރިހަމަ ކޮށްފައިވާ މީހުންނަށް އިންޑިއާގެ ބޯޑަރު ހުޅުވާލައިފި\nކޮވިޑް-19ން ދިފާއުވުމަށް ވެކްސިން ފުރިހަމަ ކޮށްފައިވާ ހުރިހާ އެންމެނަށް އިންޑިއާގެ ބޯޑަރު ހުޅުވާލައިފިއެވެ.\nވެކްސިން ފުރިހަމަ ކޮށްފައިވާ ފަތުރުވެރިންވެސް ހިމެނޭހެން އިންޑިއާގެ ބޯޑަރު ހުޅުވާލާފައި ވާއިރު މިކަމާ ގުޅިގެން އެގައުމުގެ ހެލްތް މިނިސްޓްރީން ބުނީ އެގައުމަށް ދާ ފަތުރުވެރިންނަކީ ކޮވިޑުން ދިފާއުވުމަށް ވެކްސިން ފުރިހަމަ ކޮށްފައިވާ މީހުންނަށް ވާން ޖެހޭނެ ކަމަށާ އެމީހުންގެ އަތުގައި ދަތުރުކުރާތާ 72 ގަޑިއިރުގެ ތެރޭގައި ކޮވިޑަށް ޓެސްޓްކޮށް ނެގެޓެވްވި ކަމުގެ ލިޔުން އޮންނަން ޖެހޭ ކަމަށެވެ.\nމިކަންކަން ފުރިހަމަ ކުރުމަށްފަހު އެގައުމަށް ދިއުމަށްފަހުގައި ވެސް ކޮވިޑަށް ޓެސްޓުކުރަން ޖެހެއެވެ. އެކި ފިޔަވަކިތަކަކަށް ބަހާލައިގެން އެގައުމަށް މީހުން އެތެރެވުމުގެ ހުއްދަ ދީފައިވާއިރު އެންމެ ފުރަތަމަ އެ ގައުމު ހުޅުވާލައިފައިވަނީ ޗާޓާޑް ފްލައިޓްތަކުގައި ދަތުރުކުރާ މީހުންނަށެވެ. އެއަށްފަހު އެ ގައުމުން ވަނީ ކޮމާޝަލް ފްލައިޓުތަކުގައި ދަތުރުކުރާ ފަތުރުވެރިިންނަށް ވެސް ގައުމު ހުޅުވާލާފައެވެ.\nމިއީ ކޮވިޑް-19އާ ގުޅިގެން ފާއިތުވި އަހަރުގެ މާޗު މަހަށްފަހު ކޮމާޝަލް ފްލައިޓްތަކުން ޒިޔާރާތްކުރާ ބޭރުގެ ފަތުރުވެރިންނަށް އިންޑިއާ ހުޅުވާލި ފުރަތަމަ ފަހަރެވެ.\nއިންޑިއަށް އެތެރެވުމަށްޓަކައި ހާއްސަ އުސޫލެއް އެކުލަވާލާފައިވީ ނަމަވެސް ބައެއް ގައުމުތަކަށް ލުއި ދިނުމަށް ނިންމާފައިވާ ކަމަށް އެގައުމުން ބުނެއެވެ. އޭގެ ތެރޭގައި އެމެރިކާ، އިނގިރޭސިވިލާތް އަދި ޔޫރަޕްގެ ބައެއް ގައުމުތައް ހިމެނޭ ކަމަށާ އެ ގައުމުތަކުގެ މީހުން އިންޑިއާއަށް ދަތުރުކުރާނަމަ ކޮވިޑަށް ޓެސްޓް ކުރަން ނުޖެހޭ ކަމަށް މީޑިއާ ރިޕޯޓުތައް ބުނެއެވެ.\nއިންޑިއާއަށް ދަތުރުކުރާ ފަތުރުވެރިން އިތުރުކޮށް އެގައުމުގެ ފަތުރުވެރިކަމުގެ ސިނާއަތް ކުރިއެރުވުމަށް ސަރުކާރުން ގިނަ މަސައްކަތްތަކެއް ދަނީ ކުރަމުންނެވެ. އެގޮތުން 2022 ވަނަ އަހަރުގެ މާޗް މަހުގެ ނިޔަލަށް 500،000 ފްރީ ވިސާ ދޫކުރުމަށް އެގައުމުގެ ސަރުކާރުން ނިންމާފައިވާ ކަމަށް އެގައުމުން ބުނެއެވެ.\nކޮވިޑް19 އިންޑިއާ ދުނިޔެ


Council thakah internet banking dheefi\nކައުންސިލްތަކަށް އިންޓަނެޓު ބޭންކިން ދީފި\nފިނޭންސް މިނިސްޓަރު އިބްރާހީމް އަމީރު މަޖިލީހުގައި ވާހަކަ ދައްކަވަނީ -- ފޮޓޯ: މަޖިލިސް\nކައުންސިލް ތަކުން އިންޓަނެޓް ބޭންކިން މެދުވެރިކޮށް ފައިސާގެ މުއާމަލާތްތައް ކުރެވޭ ގޮތް ފިނޭންސް މިނިސްޓްރީން ހަމަޖައްސައިފި އެވެ.\nފިނޭންސް މިނިސްޓަރު އިބްރާހިމް އަމީރު ސޮއި ކުރައްވައި ކައުންސިލްތަކަށް ފޮނުވި ސާކިއުލާއެއްގައިވާ ގޮތުން، ދައުލަތުގެ ފައިސާ އާއި ގުޅުންހުރި މަސައްކަތްތައް ހަރުދަނާ ކުރުމަކީ އެ މިނިސްޓްރީން ކުރާ މަސައްކަތެކެވެ. އެގޮތުން އޮންލައިން ބޭންކިންގެ ހިދުމަތަކީ ކައުންސިލްތަކުގެ މަސައްކަތަށް އިތުރު ހަރުދަނާ ކަމެއް ގެނެވޭނެ ހިދުމަތަކަށްވާނެތީ ކައުންސިލްތަކަށް އެ ހިދުމަތް ލިބޭނެ އިންތިޒާމް މިހާރު ހަމަޖައްސާފައި ވެއެވެ.\nމިހާރު އޮންނަ ގޮތުން ކައުންސިލްތަކުން ރަސްމީކޮށް ކުރާ ފައިސާގެ މުއާމަލާތްތަކުގައި އިންޓަނެޓް ބޭކިންގެ ބޭނުމެއް ނުކުރެ އެވެ.\nކައުންސިލް ތަކަށް އިންޓަނެޓު ބޭންކިން މެދުވެރިކޮށް މުއާމަލާތް ކުރެވޭނެ ގޮތް ހަމަޖައްސާފައި ވަނީ މާލިއްޔަތުގެ ގަވާއިދުގެ ދަށުން އުސޫލެއް ހަދައިގެންނެވެ. މި އުސޫލު މިހާރު ވަނީ ދިވެހި ސަރުކާރުގެ ގެޒެޓުގައި ޝާއިއު ކޮށްފަ އެވެ.\nކައުންސިލް ތަކުން އޮންލައިން ބޭންކިންގެ ހިދުމަތް ބޭނުން ކުރުމުގައި އަމަލު ކުރަންވީ ގޮތުގެ އުސޫލުގައި އެކަން ކުރިއަށް ގެންދާނެ ގޮތް ބުނެދީފައިވެ އެވެ. ހިދުމަތް ހޯދަން ބޭނުންވާ ކައުންސިލް ތަކުން އިންޓަނެޓް ބޭންކިން ހިދުމަތަށް އެދޭ ފޯމު މެދުވެރިކޮށް ބޭންކް އޮފް މޯލްޑިވްސްގައި އެދެންޖެހެ އެވެ.\nލާމަރުކަޒީ ގާނޫނަށް ގެނެސްފައިވާ އިސްލާހާއެކު ކައުންސިލް ތަކަށް މާލީ ގޮތުން ބޮޑެތި ބާރު ތަކެއް ވަނީ ދީފަ އެވެ. އެގޮތުން ކައުންސިލްގެ އިހުތިސޯސްގައި ހުރި ބިންތަކުގައި ވިޔަފާރި ކޮށްގެން ނަފާ ހޯދުމުގެ ބާރު ދީފައިވާއިރު ކޮންމެ އަހަރަކު ދައުލަތުގެ ބަޖެޓުން "ބްލޮކް ގްރާންޓް" ގެ ގޮތުގައި ފައިސާ ވެސް ކައުންސިލް ތަކަށް ދޭން ޖެހެ އެވެ.\nބޭންކް އޮފް މޯލްޑިވްސް އެލްޖީއޭ ފިނޭންސް މިނިސްޓްރީ + އިބްރާހިމް އަމީރު


Ras Online - ގޮވެލި: ދިވެހި ޚަބަރުތަކުގެ މައިގަނޑު މަސްދަރު؟!\nގޮވެލި: ދިވެހި ޚަބަރުތަކުގެ މައިގަނޑު މަސްދަރު؟!\nޢަބްދުލްޢަޒީޒު ޖަމާލު އަބޫބަކުރު 30 ޖުލައި 2020 - 12:3\nތިޔަ ބޭފުޅުންނަށް މާ ބޮޑަށް އެނގިވަޑައިގަންނަވާނޭ ފަދައިން ޚަބަރޭ މި ކިޔަނީ މިހާރު ހިނގާ ނުވަތަ ދާދި ދެންމެއަކު ހިނގި ކަންތައްތަކުގެ މަޢުލޫމާތަށެވެ. އާދަޔާ ޚިލާފު ކަންކަމުގެ މަޢުލޫމާތަށެވެ. އިނގިރޭސިބަހުން ކިޔާ ނިއުސް (news) އަށެވެ. މި ލަފުޒު އައިސްފައި މިވަނީ new (އައު) މި ލަފުޒުން ކަމަށް ބުނެވެއެވެ. އެހެން ކަމަށްވާއިރު ޚަބަރަކީ ނުވަތަ ނިއުސް (news)އަކީ އާ ކަންތައްތަކެވެ. އާ މަޢުލޫމާތެވެ. އަދި އަނެއް ބަޔަކު ޤަބޫލުކުރާ ގޮތުގައި news (ޚަބަރު) މި ލަފުޒު ނެގިފައިވަނީ ދުނިޔޭގެ ހަތަރު މިޞްރާބުގެ ފެށޭ އަކުރުންނެވެ. އެއީ north (އުތުރު) ގެ އެން އަކުރާއި east (އިރު) ގެ އީ އަކުރާއި west (ހުޅަނގު) ގެ ޑަބްލިޔޫ އަކުރާއި south (ދެކުނު) ގެ އެސް އަކުރުންނެވެ. މި ނަޒަރިއްޔާތަށް ބަލާއިރު ވެސް ޚަބަރަކީ ދުނިޔޭގެ ހަތަރު ބިތާ ގުޅިފައިވާ އެއްޗެއްކަން އެބަ ސާބިތުވެއެވެ. ދުނިޔޭގެ ހަތަރު ބިތުން ލިބޭ "މަޢުލޫމާތު"ތަކަކީ ޚަބަރެވެ. އެހެންކަމުން ކޮންމެ ޚަބަރަކީ ވެސް މަޢުލޫމާތެވެ. އެކަމަކު ކޮންމެ މަޢުލޫމާތަކީ ޚަބަރަކަށްނުވާތީ މަޢުލޫމާތާއި ޚަބަރަކީ އެކައްޗަކަށް ނުވާނެއެވެ.\nފަސޭހަ މިސާލެއް ދަންނަވައިލާނަމެވެ. ކޮންމެ ދިވެއްސަކީ ވެސް އިންސާނެކެވެ. އެކަމަކު ކޮންމެ އިންސާނަކީ ދިވެއްސެއް ނޫނެވެ. މި އުޞޫލުން ކޮންމެ ޚަބަރަކީ މަޢުލޫމާތަކަށް ވިޔަސް ކޮންމެ މަޢުލޫމާތަކީ ޚަބަރަކަށް ނުވަނީ އެވެ. މިހާ ހިސާބަށް މި ވާހަކަ ކުރުކޮށްލުމަށް ފަހު، ދެން އަޞްލު މައުޟޫޢަށް އެނބުރިލާނަމެވެ.\nކޮންމެއަކަސް ޚަބަރު ލިޔުމަކީ ވެސް ހޯދުންތަކެއް ހޯދައިގެން ކުރާން ޖެހޭ ކަމެކެވެ. އެ ކަމެއް ކުރީ ކާކުތޯ ކޮން ބަޔެއްތޯ އޮޅުން ފިލުވާންޖެހެއެވެ. އެ ކަމެއް ކުރީ ނުވަތަ ހިނގީ ކޮން ތާކުކަން ވެސް ބަޔާންކުރާންޖެހެއެވެ. އެ ހިނގި ކަމެއް ހިނގީ ކޮން އިރަކުކަން ވެސް އެނގޭން ޖެހެއެވެ. އަދި އެ ކަމެއް ހިނގީ ކީއްވެގެން ކޮން ސަބަބަކާ ހުރެކަން ވެސް ސާފުކުރާންޖެހެއެވެ. ހަމަ އެފަދައިން އެ ކަމެއް ހިނގި ގޮތް ވެސް ސާފުވެފައި އޮންނާންޖެހެއެވެ. ޚަބަރެއް ވިއްޔާ މި ކަންކަން އެ ޚަބަރަކުން އޮޅުންފިލާ ގޮތަށް ލިޔެވޭން ޖެހޭނެކަމަށް މި ކަންކަން ދަންނަ މީހުން ބުނެޔޭ ބުނާތީ އަޑުއަހަމެވެ.\nމި ދެންނެވި މަޢުލޫމާތު، ނުވަތަ ތަފްޞީލުތައް ހިމަނައިގެން ޚަބަރެއް ލިޔުމަކީ ފަސޭހަ ކަމެކޭ އަޅުގަނޑުމެންނަށް ހީވިޔަސް އެއީ އުނދަގޫ ބުރަ މަސައްކަތެކެވެ. އަދި ބައެއް ފަހަރު އެއީ ނުރައްކާތެރި ކަމަކަށް ވެފައި ވެސް އެބަ ހުއްޓެވެ. ކަން ހިނގި ތަނަށް ގޮސް ހޯދައި ބަލާން ޖެހެއެވެ. ލިޔުންތައް ކިޔައި ދިރާސާކުރާންޖެހެއެވެ. މީހުންނާ ސުވާލުކޮށް ބަސްދީގަތުންތައް ބާއްވާންޖެހެއެވެ. ހިސާބުތައް ހަދާންޖެހެއެވެ. ތަޙުލީލުތައްކުރާންޖެހެއެވެ. ބައެއް ފަހަރު ތަޙުޤީޤު ވެސް ކުރާންޖެހެއެވެ.\nކަން އޮތީ މިހެން ކަމުގައި ވިޔަސް މި ކަންކަމުގެ އަގު ގިނަ ފަހަރަށް ވަޒަންކުރާކަށް އަޅުގަނޑުމެންނަކަށް ނޭނގެއެވެ. (ފުރިހަމަ) ޚަބަރެއް ލިޔެ ޝާއިޢުކޮށްލެވީ ކިހާ ބުރަ މަސައްކަތުން ކަމެއް އަޅުގަނޑުމެންނަށް އިޙުސާސްކުރާކަށް ވެސް ނޭނގެއެވެ. އެއީ ބުރަ މަސައްކަތެއް ކަމެއް ދެނެގަންނާކަށް ވެސް އަޅުގަނޑުމެންނަކަށް ނޭނގެއެވެ. ނަތީޖާއަކަށް ވަނީ މިކަން ކުރާ ބަޔަކަށް ވެސް މި ހުރިހާ ބުރަ މަސައްކަތްތަކެއް ކުރުމުގެ ބަދަލުގައި ފަސޭހަމަގު ޚިޔާރުކުރެވުމެވެ.\nމިއަދު ނޫސްތަކުން ޚަބަރަކީ ހޯދާއެއްޗަކަށް ވުރެ ބޮޑަށް "ދޭ" އެއްޗެއް ކަމަށް ގިނަ ބަޔަކަށް ވިސްނޭން ފަށައިފިއެވެ. އޮފީހަކުން ލިޔެފައި ޚަބަރުތައް "ދޭން"ވީއެވެ. އެހެންކަމުން މިއަދު ގިނަ ޚަބަރުތަކުގައި ކުރީން އިސްވެ ދެންނެވުނު ޝަރުޠުތައް ފުރިހަމަވެފައި ހުއްޓަތީ ފެންނަނީ ވަރަށް މަދު ފަހަރަކުއެވެ. އެހެންކަމުން ޚަބަރު "ހޯދުމުގެ" މަގުތައް މިއަދު މި ވަނީ ތިން މަޞްދަރަކަށް އަމާޒުކުރެވިފައެވެ. "ދޭ" ޚަބަރުތަކެވެ. ބޭރު ބަހަކުން އޮންނަ ޚަބަރެއް ނުވަތަ ޚަބަރެއްގެ ބައެއް ތަރުޖަމާކޮށްލުމުގެ ފަސޭހަ މަގެވެ. އަދި އެންމެ އާންމު މަޞްދަރަކީ އެކި މީސްމީހުން ގޮވެލީގައި (ޓްވިޓާރ ގައި) ގޮވާ ގޮވެލިތައް (ޓްވީޓްތައް) ކަމަށް މިހާރު ވެއްޖެއެވެ.\nއެއްޗެއް ޢާއްމުކޮށްލާން ވެއްޖިއްޔާ ކޮންމެވެސް ގޮލިފައްޗެއް ގޮވައިލާންވީއެވެ. ގިނަ ފަހަރަށް ރަނގަޅީ ވެސް ތާކުންތާކު ނުޖެހޭ ގޮވެލިފައްޗެއް ގޮވައިލިއްޔާއެވެ. އޭރުން އެ ގޮވެލި، އަވަހަށް ޚަބަރަކަށް ވާނެއެވެ. އެ ގޮވެއްޔެއްގެ ހަރުދަނާކަމާއި ތެދުދޮގު ބަލާކަށް ވެސް ނުޖެހެއެވެ. ސިޔާސީ މަޤާމެއްގައި މިހާރު ނުވަތަ ކުރީން ވިޔަސް ހުންނެވި ބޭފުޅަކު، ގޮވެއްޔެއް ގޮވައިލައްވައިފި ނަމަ، އެ އޮތީ މޮޅު ޚަބަރެއް ލިބިފައެވެ. މިއީ މިއަދު ނޫސްތަކާއި ބައެއް ޓީވީތަކުގެ ޚަބަރު ހޯދާ މައިގަނޑު މަޞްދަރަކީ އެއީ ކަމަށް އަޅުގަނޑުމެންނަށް ވިސްނޭހައި އާންމު ކަމަކަށް މި ކަން ވެއްޖެއެވެ.\nއަޅުގަނޑު މި ވާހަކަ މި ދަންނަވައިލީ ސަބަބެއް އޮވެގެންނެވެ. ގޮވެއްޔަކީ މީސްމީޑިއާގެ އެންމެ އޮޅިއެކެވެ. ގޮވެލީގައި މީހުން ލިޔެލާ ކުރު ޕޯސްޓަކަށްވުރެ، މާދިގުކޮށް މާ ގިނަ މަޢުލޫމާތު ހިމަނައިގެން ފޭސްބުކްގައި ޕޯސްޓްކުރައްވާ ބޭފުޅުން ވެސް އުޅުއްވައެވެ. މާ ޙައްސާސީ މައުޟޫޢުތަކަށް އިންސާފުކުރައްވައިފައި ހުރެއެވެ. މާ ސަމާލުކަން ދޭންޖެހޭ ވާހަކަތައް ވެސް ލިޔުއްވައިފައި ހުރެއެވެ. އަދި އިންސްޓަގްރާމް ފަދަ ވަސީލަތްތައް މެދުވެރިކޮށް ވެސް މީހުންގެ ފަންނުތަކާއި ހުނަރުތަކާއި ޝުޢޫރުތައް ލިޔުމުންނާއި ކުރެހުން ހާމަކޮށްފައި ވެސް ހުރެއެވެ. ވަރަށް ޢިލްމީ، އަދި މަޢުލޫމާތުން ފުރިގެންވާ ޕޯސްޓްތައް ގޮވެލީގައި ނޫން ދިމަދިމާގައި ވެސް ހުރެއެވެ. އަދި ސިޔާސީ ގޮތުން މީހުންނަށް ރައްދު ދީފައި ވެސް ހުރެއެވެ. މާ މުއްސަނދި މަޢުލޫމާތު ދާދިވަރުކޮށް ލިބޭން ހުރެއެވެ. ނަމަވެސް ޚަބަރު ހޯއްދެވުމުގެ ދަތުރު މިއިން ދިމާއަކަށް އަމާޒުވެފައި ހުންނަ ތަނެއް ނުފެނެއެވެ. އަޅުގަނޑަށް ނޭނގެނީ މި ސަބަބެވެ. އެހެންވީމާ، ޚަބަރެއް ދެއްވާން ވެއްޖެ ނަމަ، ނުވަތަ ޚަބަރެއް ޢާއްމުކޮށްލައްވާން ބޭނުންފުޅުވެއްޖެ ނަމަ، ކުރުކުރު ގޮވެއްޔެއް، ގޮވެލީގައި ލިޔުއްވައިލައްވާށެވެ! އެއީ "ވަރުގަދަ" ޚަބަރަކަށް ވާނެއެވެ. އެހެނީ ޚަބަރު ހޯދުމުގެ އެންމެ މައިގަނޑު މަޞްދަރަކީ ގޮވެލިކަމަށް މިއަދު މި އޮތީ ވެފައެވެ. މި ކަމުގައި ވެސް ސިއްރުތަކަކާއި ސަބަބުތަކެއް ވެސް ހުންނާނެތާއެވެ!


ރައީސް ޔާމީނުގެ ސަޕޯޓަރުން ކުރާ އެއްވެސް ކަމެއްގެ މައްސަލަ ތަޙްޤީޤްކުރާކަމުގެ މައުލޫމާތު ލިބިފައެއް ނެތް: އަނަސް\nރައީސް ޔާމީނުގެ ސަޕޯޓަރުން ޤާނޫނާ ޚިލާފަށް ކުރާ އެއްވެސް ކަމެއްގެ މައްސަލަ ތަޙްޤީޤްކުރާކަމުގެ މައުލޫމާތު މިހައިތަނަށްވެސް ލިބިފައި ނުވާކަމަށް ޤާނޫނީ ވަކީލު އަނަސް ޢަބްދުއްސައްތާރު ވިދާޅުވެއްޖެއެވެ.\nމއަދު ބޭއްވި ނޫސްވެރިންގެ ބައްދަލުވުމުގައި އަނަސް ވިދާޅުވީ ފުލުހުން އަބަދުވެސް ވާހަކަ ދައްކަނީ ރިޔާސީ ކެންޑިޑޭޓް އިބްރާހީމް މުޙައްމަދު ޞާލިޙް (އިބޫ) އާއި ނުވަތަ އިބޫގެ ސަޕޯޓަރުންނާއި ގުޅުވައިގެން ކަމަށެވެ.\nއަނަސް ވިދާޅުވީ އިބޫގެ ހަށިކޮޅަށް ކަޅުތެޔޮ ޖެހި މީހާ ހޯދައި މައްސަލަ ބަލަން އުޅޭކަން އެނގިފައި ނެތް ކަމަށާއި ރައީސް ނަޝީދުގެ ކަރު ބުރިކުރަން ގޮވައިލި އަންހެން މީހާގެ މައްސަލަ ބަލަން އެއްވެސް ކަމެއް ކުރިކަންވެސް އެނގިފައި ނުވާ ކަމަށެވެ. މިނޫންވެސް ފުލުހުން ބަލަން ޖެހޭ ވަރަށް ގިނަ މައްސަލަތަކެއް އެބަހުރިކަމަށް ޤަބޫލުފުޅު ކުރައްވާ ކަމަށާއި ފުލުހުންގެ އިލްތިމާސް އާއި ޚިލާފަށް ރައީސް ޔާމީނުގެ ކެންޕޭނަށް ދިދަފަތިތައް ދެމުމުން ވެސް ފުލުހުންނަށް ކުރެވޭ ކަމެއް ނުއޮންނަ ކަމަށެވެ.\nއަނަސް ވިދާޅުވީ ރިޔާސީ އިންތިޚާބުގެ މަސައްކަތްތައް ފެށުނު ފަހުން ފުލުހުން ދީފައިވާ ނޫސް ބަޔާންތަކުގައި ދެ ކެންޑިޑޭޓުންނަށް ހަމަހަމަ ފުރުޞަތުތައް ދޭނެކަމުގެ ޔަޤީންކަން ދީފައި ނުވާ ކަމަށާއި އަދި އަމަލުތަކުން ވެސް އެކަން ނުފެންނާނީ ކަންބޮޑުވާންޖެހޭ ކަމަށެވެ.\nއަނަސްގެ ވާހަކަފުޅު (އޯޑިއޯ):


ރައީސް ޔާމީންގެ ގެކޮޅަށާއި، ޕީޕީއެމް އޮފީހަށް ގެއްލުންދިން މައްސަލައެއް ފުލުހުން ބަލަނީ ރައީސް ޔާމީންގެ ގެކޮޅަށާއި، ޕީޕީއެމް އޮފީހަށް ގެއްލުންދިން މައްސަލައެއް ފުލުހުން ބަލަނީ\nރައީސް ޔާމީންގެ ގެކޮޅަށާއި، ޕީޕީއެމް އޮފީހަށް ގެއްލުންދިން މައްސަލައެއް ފުލުހުން ބަލަނީ\nރައީސް ޔާމީންގެ ގެކޮޅުގެ ދޮރަށް ސްޕްރޭ ޖަހާފައި ފޮޓޯ: އަދަދު\nކުރީގެ ރައީސް އަދި އިދިކޮޅު ލީޑަރު ރައީސް ޢަބްދުﷲ ޔާމީން ޢަބްދުލްޤައްޔޫމްގެ ގެކޮޅަށް ގެއްލުންދިން މައްސަލައެއް ފުލުހުން ބަލަން ފަށައިފިއެވެ.\nފުލުހުން ވިދާޅުވީ، ކުރީގެ ރައީސް ޔާމިންގެ ގެކޮޅަށާއި، ޕީޕީއެމްގެ އޮފީހަށް ގެއްލުންދީފައިވާ މައްސަލަ ފުލުހުންގެ ސަމާލުކަމަށް އައުމާއިގުޅިގެން އެ މައްސަލަ ބަލަމުންދާކަމަށެވެ. މިކަމާއި ގުޅޭ އިތުރު ތަފްސީލެއް ފުލުހުން ނުދެއެވެ.\nރޭ ދަންވަރު ރައީސް ޔާމީންގެ ގެކޮޅު، ހ.ދޫވެހީގެ ދޮރަށާއި، ގަރާޖުގެ ގޭޓުގައި އެމަނިކުފާނު ހައްޔަރުކުރުމަށް ގޮވާލާ ވަނީ ސްޕްރޭކޮށްފައެވެ. އަދި ޕީޕީއެމް އޮފީހަށާއި އެ އޮފީހުގައި ހަރުކޮށްފައި ހުރި ޕޯސްޓަރަކަށްވެސް ސްޕްރޭކޮށްފައިވާކަމަށް ޕީޕީއެމް އިން ބުންޏެވެ. މީގެ އިތުރުން ރައީސް ޔާމީންގެ އިސްތަށިފުޅުގައި ދޮގު ތުހުމަތުތަކެއް އަޅުވާ ބައެއް ލިޔެކިޔުންތައްވެސް އެ ސަރަހައްދަށް އަޅާފައިވާކަމަށް ޕީޕީއެމް އިން ބުންޏެވެ. ޕީޕީއެމް އިން ބުނީ މި މައްސަލަ ފުލުހުންގެ ސަމާލުކަމަށް އައިސްފައިވާކަމަށް ބުނެފައިވީނަމަވެސް، މި މައްސަލަ ރަސްމީކޮށް ފުލުހުންނަށް ހުށައަޅާނެކަމަށެވެ.\nޕީޕީއެމް އިން ބުނީ ރައީސް ޔާމީނަށް ރައްކާތެރިކަން ދިނުމާމެދު ކަންބޮޑުވުން އެބަހުރިކަމަށެވެ.\nރައީސް ޔާމީންގެ ގެކޮޅަށާއި ޕީޕީއެމް އޮފީހަށް ސްޕްރޭޖަހާފައިވާއިރު، ރައީސް ޔާމީން އިސްވެ ފަށްޓަވާފައިވާ އިންޑިއާ އައުޓް ހަރަކާތުގައިވެސް ބައެއް ސަރަހައްދުތަކުގެ ފާރަށުގައި އިންޑިއާ އައުޓް ލިޔެ ސްޕްރޭކޮށްފައިވެއެވެ. ނަމަވެސް މިއީ އެކަމާއި ގުޅިގެން ހިންގި އަމަލެއްކަމަށް ސާފެއް ނުވެއެވެ.\nއިންޑިއާ އައުޓް ހަރަކާތަކީ ނަފްރަތުގެ އަމަލެއްކަމަށް ބަލައި، ރައީސުލްޖުމްހޫރިއްޔާގެ ޤަރާރަކުން އެ ޢަމަލު ހުއްޓުވުމަށް އިދާރާތަަކށް އަންގާފައިވެއެވެ. ނަމަވެސް ރައީސުލްޖުމްހޫރިއްޔާގެ ރިޔާސީ ޢަމުރަށް ގޮންޖަހާ އެ ހަރަކާތް އިދިކޮޅުން ދަނީ ހިންގަމުންނެވެ. އަދި އެ ހަރަކާތް ނުހުޓާނެކަމަށްވެސް އިދިކޮޅުން ބުނެފައިވެއެވެ.


Kuriah oiy dhe mahehaa dhuvahuge thereyga swimming track eh hedhigen dhaane: council\nކުޅުދުއްފުށީގައި މިހާރު މޫދަ އެރެން ބޭނުންކުރާ ހަމައެކަނި ސަރަހައްދު--\nކުރިއަށް އޮތް ދެ މަހެއްހާ ދުވަހުގެ ތެރޭގައި ސްވިމިންގ ޓްރެކެއް ހެދިގެންދާނެ: ކައުންސިލް\nކުރިއަށް އޮތް ދެ މަހެއްހާ ދުވަހުގެ ތެރޭގައި ކުޅުދުއްފުށީގައި ސްވިމިންގ ޓްރެކެއް ހެދިގެންދާނެކަމަށް ކައުންސިލުން ހާމަކޮށްފި އެވެ.\nކައުންސިލްގެ ރައީސް އަބުދުލް ލަތީފް ހަސަން ކޭއޯއަށް ވިދާޅުވީ ކުރިއަށް އޮތް ދެ މަހެއްހާ ދުވަހުގެ ތެރޭގައި ސްވިމިންގ ޓްރެކެއް ހެދުމުގެ މަސައްކަތް ފެށިގެންދާނެ ކަމަށެވެ. އަދި މިހާރު ކުރިއަށްދަނީ ޓްރެކް ހަދާނެތަނަކާ ބެހޭގޮތުން ކަމަށެވެ.\n"އަޅުގަނޑުމެން މަޝްވަރާކުރަމުން މިދަނީ ސްވިމިންގ ޓްރެކް ގާއިމުކުރާނެ ތަނާއި ބެހޭގޮތުން މިނިސްޓަރު ވަރަށް ޔަގީންކަން ދެއްވާފަ ވަނީ ދެ މަހެއްހާ ދުވަހުގެ ތެރޭގައި ސްވިމިންގ ޓްރެކްގެ މަސައްކަތް ފެށިދާނެކަމަށް." ލަތީފް ވިދާޅުވި އެވެ.\nލަތީފް ވިދާޅުވީ އައުޓްޑޯ ޖިމްވެސް ދާދި އަބަހަށް ކުޅުދުއްފުއްޓަށް ލިބިގެންދާނެ ކަމަށާއި އަދި އައުޓްޑޯ ޖިމް ގާއިމްކުރާނެތަނެއްވެސް ކައުންސިލުން ކަނޑައަޅާ މިނިސްޓްރީއަށް ވަރަށް އަވަހަށް އަންގާނެ ކަމަށެވެ.\nކުޅުދުއްފުށީގައި ހުންނަ ޒޯން ސްޓޭޑިއަމްގެ ފުޓްބޯޅަ ދަނޑުގައި ނެޗުރަލް ގުރާސް އިންދަން ނިންމާފައިވާ އިތުރު ފުޓްބޯޅަ ދަނޑެއްގައި ވަނީ ޓާފް އަޅަން ނިންމާފަ އެވެ.


Dhiraagu Hiley Data Aai Discount June Mahu Ves Libeyne - Vaguthu\nދިރާގުން ހިލޭ ޑޭޓާ އާއި ޑިސްކައުންޓް ޖޫން މަހު ވެސް ލިބޭނެ\nކޮވިޑް-19 އާއި ގުޅިގެން ކަސްޓަމަރުންނަށް ދިމާވަމުންދާ ދަތިތަކަށް ލުޔެއް ދިނުމުގެ ގޮތުން ދިރާގު ހޯމް ފިކްސްޑް ބްރޯޑްބޭންޑް އަދި މޮބައިލް އަށް ފޯރުކޮށްދީފައިވާ އޮފަރ ތަށް ޖޫން މަހުވެސް ލިބިގެންދާނެ ކަމަށް ދިރާގުން ބުނެފިއެވެ.\nމާރިޗް މަހު ރާއްޖޭގައި ސިއްހީ ކުއްލި ނުރައްކަލުގެ ހާލަތު އިއުލާން ކުރި ހިސާބުންފެށިގެން ދިރާގުން ދަނީ ކަސްޓަމަރުންނަށް ހިލޭ އިތުރު ޑޭޓާ އަދި ޑިސްކައުންޓް ދެމުންނެވެ. މި ދުވަސްވަރަކީ ހުރިހާ އެންމެންވެސް ގޭގައި ތިބެން ޖެހިފައިވާ ދުވަސްވަރެއް ކަމުގައި ވުމުން، ޑޭޓާ ބޭނުން ކުރާވަރު ވަނީ ކުރިއަށްވުރެ އެތައް ގުނައެއް އިތުރުވެފައިއެވެ.\nއެހެންކަމުން، މި ދަނޑިވަޅުގައި ކަސްޓަމަރުންނަށް އިތުރަށް ލުއިފަސޭހަ ފޯރުކޮށްދިނުމުގެ ގޮތުން ދިރާގުން ކުރިން ފޯރުކޮށްދެމުން އައި އޮފަރތައް ޖޫން މަހުވެސް ފޯރުކޮށްދިނުމަށްވަނީ ހަމަޖައްސާފައި ކަމަށް ދިރާގުން ބުންޏެވެ.\nދިރާގު ހޯމް ފިކްސްޑް ބްރޯޑްބޭންޑް ކަސްޓަމަރުންނަށް ހުރިހާ ހޯމް ފިކްސްޑް ބްރޯޑްބޭންޑް ކަސްޓަމަރުންނަށް %50 އާއި %140 އާއި ދެމެދުގެ ހިލޭ އިތުރު ޑޭޓާ ޖޫން މަހުގައިވެސް ލިބިގެންދާނެއެވެ. މާރިޗް މަހުން ފެށިގެން ދެމުންއައި ޑޭޓަ ބޫސްޓަރތަކުން %50 ޑިސްކައުންޓް 15 ޖޫން 2020 އާ ހަމައަށް ލިބިގެންދާނެއެވެ.\nދިރާގު މޮބައިލް ކަސްޓަމަރުންގެ ތެރެއިން ހުރިހާ މޮބައިލް ޕޯސްޓްޕެއިޑް ކަސްޓަމަރުންނަށް %50 އާއި %75 އާ ދެމެދުގެ އިތުރު ޑޭޓާ ޖޫން މަހުގައިވެސް ލިބިގެންދާނެއެވެ މާރިޗް މަހުން ފެށިގެން ދެމުންއައި ޑޭޓަ ބޫސްޓަރތަކުން %50 15 ޖޫން 2020 އާ ހަމައަށް ލިބިގެންދާނެއެވެ.\nމޮބައިލް ޕްރީޕެއިޑް ކަސްޓަމަރުން ބައްލަވައިގަންވާ މަންތްލީ ޑޭޓާ އެޑް-އޮން އަށް %50 އިތުރު ޑޭޓާ 15 ޖޫން 2020 އާ ހަމައަށް ލިބިގެންދާނެއެވެ. ވޮއިސް އެޑް-އޮންތަކުން %50 ޑިސްކައުންޓް 15 ޖޫން 2020 އާ ހަމައަށް ލިބިގެންދާނެއެވެ. %20 އިތުރު އެލަވަންސް މަމެންގެ ހުރިހާ ޑޭޓާ ބަންޑަލްތަކުން 15 ޖޫން 2020 އާ ހަމައަށް ލިބިގެންދާނެއެވެ.\nހުރިހާ އެލް.ޓީ.އީ ޕޯސްޓްޕެއިޑް އަދި ޕްރީޕެއިޑް ޑޭޓާ ބޫސްޓަރ ތަކުން %50 ޑިސްކައުންޓް 15 ޖޫން 2020 ގެ ނިޔަލަށް ލިބިގެންދާނެއެވެ.\nދިރާގުން ދަނީ ކޮވިޑް-19 ގެ ބަލިމަޑުކަމާ ގުޅިގެން ގައުމުގެ ހާލަތަށް ދިމާވާ ކަންތައްތައް ވަރަށް ގާތުން ބަލައި، މި ދަނޑިވަޅުގައި ކަސްޓަމަރުންނަށް އިތުރު ލުއިފަސޭހަތައް ފޯރުކޮށްދެވޭނެ ގޮތްތައް ބަލަމުން ކަމަށް ދިރާގުން ބުނެއެވެ.\n"ތަކުރު ވޯސް" ނަމުގައި ދިރާގާއި އާސިލްސް އިން ގޭމެއް ނެރެފި\nމެއި 26, 2020 22:28\nހިލޭ ދޭ އެއްޗެކޯ. ހިލޭދޭ އެއްޗެއް ވިއްޔާ، ފޯނުގަ ބެލެންސް ނެތަސް ދޭންވީއެއްނޮއް. ބެލެންސް ނެތީޔާ ނުލިބޭ..އެއީތަ ތިބުނާ ހިލޭ އަކީ.\nމެއި 27, 2020 03:27\nލާރި ކާނެގޮތެއް އަބަދު ހޯދަހޯދަ ތިބެނީ...ރައްޔިތުން ފެލުންކަމަކީ....\nމެއި 27, 2020 03:03\nގިނަފަހަރައް ޑާޓާޖައްސައިގެން ހުންނަން ޖެހެނީ ނުހުޅުވި ފިނިހަ ކަ ސްޕީޑު.\nމެއި 27, 2020 05:18\nދިރާގުން އެކި ޕަސެންޓުތަކަށް އަނބުރަނީ ބިޑި ތޯއްޗެއް، އަހަރުން އެނުބޯތީ ނުލިބޭ އެކައްޗެއްވެސް\nމެއި 27, 2020 05:24\nއަޅުގަނޑު ޕޯސްޓުޕެއިޑު ނަމްބަރެއް ގެންގުޅޭތާ މިވީ 14 އަހަރު ދިރާގުގެ ޚިދުމަތްތައްހޯދާތާ މިވީ 25 އަހަރު މިމަހުގެ މިބުނާ “ހިލޭ “ ދޭއެއްޗެއް ނުލިބިގެން އަހާލީމަ ބުނީ ކުރީގެ ޕެކެޖު ތަކަށް ނުލިބެޔޯ، ދިވެހިރާއްޖޭގެ ހުރިހައި މީޑިއާތަކަށް ދިރާގުން ސްޕޮންސަރ ދީގެން މިވާހަކަތައް ނުދައްކާތިބެނީ.\nމެއި 27, 2020 06:09\nއުރީދޫއިން މޭ މަހުވެސް ނުދޭ.


Sihhathaa behey task force thakun HPA ge irushaadhu thakah boalenbumah ilthimaas koffi - AO News Sihhathaa behey task force thakun HPA ge irushaadhu thakah boalenbumah ilthimaas koffi\nއެކި ސަރަހައްދުތަކުގައި ގާއިމު ކޮށްފައިވާ ސިއްހަތާ ބެހޭ ޓާސްކު ފޯސްތަކުން އެޗްޕީއޭގެ އެންގުން ތަކާއި އިރުޝާދުތަކަށް ބޯލެނބުމަށް އެޗްޕީއޭއިން އިލްތިމާސްކޮށްފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) މިރޭ ކޮށްފައިވާ ޓުވީޓެއްގައި މިގޮތަށް އިލްތިމާސްކޮށްފައިވަނީ ކޮވިޑް 19 އާއި ގުޅިގެން ރައްކާތެރިކަމުގެ ފިޔަވަޅެއްގެ ގޮތުގައި ކަމަށް ބުނެ، އައްޑޫސިޓީކައުންސިލުން އައްޑޫސިޓީގެ ފިހާރަތަކާއި ކެފޭ/ ރެސްޓޯރެންޓްތައް ވަކި ގަޑިތަކެއްގައި ހުޅުވުމަށް ހެދި ގަވާއިދާ ގުޅިގެންނެވެ.\nމިކަމާއި ގުޅިގެން އެޗްޕީއޭން ބުނީ، އެއްވެސް ސަރަހައްދެއްގައި ވިޔަފާރި ކުރާ ގަޑިތަކަށް ބަދަލުގެންނަން އެއްވެސް ލޯކަލް ކައުންސިލަކަށް އަންގާ، ނުވަތަ އިރުޝާދު ދީފައި ނުވާނެ ކަމަށެވެ. އަދި ގްރޭޓާ މާލޭ ރީޖަން ނޫން އެއްވެސް ސަރަހައްދެއްގައި ހިންގާ ކެފޭ/ހޮޓާ/ރެސްޓޯރެންޓްތަކުގެ ހިދުމަތްތައް ދިނުން ހުއްޓާލާން އެއްވެސް ސިފައެއްގައި އެ އެޖެންސީީން އަންގާފައި ނުވާނެ ކަމަށް އެޗްޕީއޭން ބުނެއެވެ.\nއެޗްޕީއޭން މިހެން ބުނެފައިވަނީ، އައްޑޫ ސިޓީގެ ފިހާރަތަކާއި ކެފޭ ރެސްޓޯރެންޓްތައް ހިނގާ ގަދިތަކަށް ގެނައި ބަދަލުތަކާ ގުޅިގެން އައްޑޫގެ ރައްޔިތުންނާއި ވިޔަފާރިވެރިން ހިތް ހަމަނުޖެހުން ފާޅުކުރަމުން ދަނިކޮށެވެ.\nއައްޑޫ ސިޓީ ކައުންސިލުން އެ ނިންމުން ނިންމާފައިވަނީ އެޗްޕީއޭއާ މަޝްވަރާނުކޮށް ކަމަށް ކޮވިޑް-19 ގެ ތަރުޖަމާނު މަބްރޫކް އަބްދުލް އަޒީޒް ވެސް ވަނީ މިއަދު ވިދާޅުވެފައެވެ.\nކޮވިޑް-19 އިން ރައްކާތެރިވުމަށް އަޅާ ފިޔަވަޅެއްގެ ގޮތުން އައްޑޫ ސިޓީގެ ފިހާރަތަކާއި ކެފޭތައް ރޭގަނޑު ހުޅުވުން މަނާކުރަން ނިންމީ ކަމާބެހޭ ފަރާތްތަކާއި މަޝްވަރާކުރުމަށްފަހު ކަމަށް އައްޑޫ ސިޓީގެ މޭޔަރު އަބްދުﷲ ސޯދިގު (ސޯބެ) ވަނީ މިއަދު ވިދާޅުވެފައެވެ. ސޯބެ ވިދާޅުވެފައިވަނީ އައްޑޫގެ ވިޔަފާރިކުރާ ތަންތަން ހަވީރު 6:00 އިން ބަންދުކުރަން ނިންމީ ޑިރެކްޓަރ ޖެނެރަލް އޮފް ހެލްތު ސާވިސް އާއި މަޝްވަރާކުރުމަށްފަހު އައްޑޫ ކޮވިޑް-19 ޓާސްކްފޯހުން އެގޮތަށް ނިންމުމުން ކަމަށެވެ.\nކޯވިޑް-19: އައްޑޫން ޓެސްޓްކުރި3މީހުންގެ ނަތީޖާ ނެގެޓިވް.\nކޮވިޑް-19: ރާއްޖެއިން3ވަނަ ދިވެެއްސަކު ޕޮޒިޓިވްވެއްޖެ!\nޔޫއޭއީގައި ކޮވިޑް-19 އަށް ޕޮޒިޓިވްވެފައި ވަނީ ދިވެއްސެއް ނޫން- ސަރުކާރު


ކުރަފި ކިރު: ފައިދާ އިން ފުރިގެންވާ ބުއިމެއް | Jazeera\tކުރަފި ކިރު: ފައިދާ އިން ފުރިގެންވާ ބުއިމެއް - Jazeera\nކުރަފި ކިރު: ފައިދާ އިން ފުރިގެންވާ ބުއިމެއް\nއާމިނަތު އަޙުމާ May 21, 2019 51 views0\nމީގެ ކުރިން ކުރަފި ކިރަކީ ހުންނަ އެއްޗެއްކަންވެސް އެނގޭހެއްޔެވެ؟ ޕެސިފިކް ބީޓްލް ކުރަތްޕެއްގެ ކިރަކީ ފައިދާހުރި މާއްދާތަކުން ފުރިފައިވާ ކިރެއްކަން ވަނީ ހޯދައިފައެވެ. އާލްމަންޑް، ގެރި، ކާށިފަދަ ހުރިހާ ކިރަކަށްވުރެވެސް ކުރީގައި މިހާރު އުޅެނީ ކުރަފިކިރެވެ.\n"Diploptera punctata" ކިޔާ މި ކުރަފި ފެނިގެންދާނީ، އޮސްޓްރޭލިއާ، ޗައިނާ، ހަވާއީ، ފީޖީ، އިންޑިއާ އިންނެވެ. އަދި މިއީ ކުރަފީގެ ބާވަތްތަކުގެ ތެރޭގައި ކިރު އުފައްދާ ހަމައެކަނި ބާވަތެވެ.\nމި ރިސާޗް ކުރިއަށް ގެންގޮސްފައިވަނީ ޔޫ.އެސް އަދި ޔޫރަޕްގެ ބަޔޯ-ސައެންސިސްޓުންނެވެ.\n40 ދުވަސް ފުރިފައިވާ އަންހެން ކުރަތްޕެއްގައި އޭގެ ހަށިގަނޑުގައި އެކުލެވޭ މާއްދާތަކެއް ކިރަށް ބަދަލުކުރުމުގެ ކުޅަދާނަކަން ލިބިގެންވެއެވެ.\nއާލްމަންޑް ކިރަށްވުރެ 8 ގުނައަށް ފައިދާކަން ބޮޑީ ކުރަފި ކިރުގައެވެ. އިތުރު ރިޕޯޓްތަކުން ބުނަމުންދަނީ މުޅި ދުނިޔޭގައިވެސް މިހައިތަނަށް ފެނިފައިވާ އެންމެ ނިއުޓްރިޝަން ގިނަ ކާނާކަމަށް މި ކިރުވަނީ ވެފައިކަމަށެވެ. އެ ކުރަފީގެ ޔޫޓަރެސްގައި ކިރު އުފައްދައި، އެމްބްރިއޯއިން އިމްބައިބް ކޮށްދެއެވެ. މި ކިރުގައި ތަފާތު9މުހިންމު އެމިނޯ އެސިޑް އެކުލެވިގެންވެއެވެ. މި ހުރިހާ މާއްދާއަކީވެސް އިންސާނުންގެ ސެލްތައް އުފެއްދުމުގައި ބޮޑު އެހީއެއްވާ މާއްދާތަކެކެވެ. ކެލަރީސް އަދި ފެޓްސްގެ އިތުރުން އިންސާނުންގެ ހަށިގަނޑުގައި އަމިއްލައަކަށް އުފެއްދުމަށް ކުޅަދާނަ ނުވާ ބައެއް މުހިންމު ލިޕިޑްސް ވެސް ކުރަފި ކިރުގައި އެކުލެވިގެންވެއެވެ.\nކުރަފި ކިރުގެ ކްރިސްޓަލްތަކަކީ ކާނާކަމަށާއި އޭގައި ޕްރޮޓީން، ފެޓްސް އަދި ހަކުރުގެ މާއްދާތައްވެސް އެކުލެވިގެންވާކަމަށް ވެއެވެ. އަދި ޑެއިރީ ކިރުން ހަށިގަނޑަށް ލިއްބައިދޭ ހަކަތައަށްވުރެ ތިން ގުނަ އިތުރު ހަކަތައެއް މި ކިރުން ލިއްބައިދޭކަމަށް ވެއެވެ.


Donnarumma, PSG ah soi kohfi - AO News\nމި އަހަރުގެ ޔޫރޯ ފުޓްބޯޅަ މުބާރާތުގެ މޮޅު ކުޅުންތެރިޔާގެ މަގާމު ހޯދި އިޓަލީގެ ޒުވާން ކީޕަރު ޖިއަންލުއިޖީ ޑޮންނަރުއްމާ، ޕީއެސްޖީ އަށް ސޮއިކޮށްފިއެވެ.\nއުމުރުން 22 އަހަރުގެ ޑޮންނަރުއްމާ، ޕީއެސްޖީ އަށް ބަދަލުވީ އޭސި މިލާނުން ހިލޭ ޓްރާންސްފާއެއްގެ ދަށުން ފަސް އަހަރު ދުވަހުގެ އެއްބަސްވުމެއްގައެވެ.\nޑޮންނަރުއްމާ އަށް ދުނިޔޭގެ ބޮޑެތި ކްލަބުތަކުން ފާރަލާން ފެށީ 2013 ވަނަ އަހަރުން ފެށިގެން މިލާންގެ ޒުވާން ޓީމުތަކުގައި ދެއްކި މޮޅު ކުޅުމުގެ ސަބަބުންނެވެ. 2015 ވަނަ އަހަރުން ފެށިގެން މިލާންގެ ސީނިއާ ޓީމަށް 251 މެޗު ކުޅެދީފައިވާއިރު، އެ ޓީމާއެކު 2016/2017 ވަނަ އަހަރުގެ ސީޒަނުގެ އިޓާލިއަން ސުޕަ ކަޕް ކާމިޔާބުކުރިއެވެ، ޑޮންނަރުއްމާގެ ވިދުން އެންމެ ގަދަވީ ނިމިދިޔަ ޔޫރޯގައެވެ. އެ މުބާރާތުގެ ޗެމްޕިއަންކަން އިޓަލީ އަށް ހޯދައިދިނުމުގައި މުހިއްމު ދައުރެއް އަދާކޮށްފައިވެއެވެ.\nޑޮންނަރުއްމާ އަށް ސީނިއާ ޓީމުން އެންމެ ފުރަތަމަ ޖާގަ ލިބުނީ 2016 ވަނަ އަހަރުގެ ސެޕްޓެންބަރު މަހުގައި ފްރާންސާ ދެކޮޅަށް ކުޅުނު އެކުވެރިކަމުގެ މެޗުންނެވެ. އޭނާ އަށް އިޓަލީ ޓީމުގެ އެއްވަނަ ގޯލްކީޕަރު މަގާމު ކަށަވަރުވީ 2018 ވަނަ އަހަރު ރޮބާޓޯ މަންޗިނީ ކޯޗުކަމާ ހަވާލުވި ހިސާބުންނެވެ. އޭގެފަހުން، މިހާތަނަށްއައިއިރު ޑޮންނަރުއްމާ ވަނީ އިޓަލީ ޓީމަށް 33 މެޗުން ކުޅެފައެވެ.\nޑޮންނަރުއްމާ އަކީ މި ފަހަރުގެ ޓްރާންސްފާ ބާޒާރުގައި ޕީއެސްޖީ އަށް ގެނައި ހަތަރުވަނަ ކުޅުންތެރިޔާ އެވެ. އެ ޓީމަށް ކުރިއަށް އޮތް ސީޒަނަށް ގެނައި ކުޅުންތެރިންނަކީ ސްޕެއިނާއި ރެއާލް މެޑްރިޑްގެ ކުރީގެ ކެޕްޓަން ސާޖިއޯ ރާމޯސް އާއި އެންމެ ފަހުގެ ޔޫރޯގައި ނެދަލެންޑްސްގެ ކެޕްޓަންކުރި ޖޯޖީނިއޯ ވައިނަލްޑަމް އަދި މޮރޮކޯގެ އިތުބާރު ފުލްބެކް އަޝްރަފް ހަކީމީ އެވެ. ރާމޯސް އާއި ވައިނަލްޑަމް ހިލޭ ޓްރާންސްފާގައި އެ ޓީމާ ގުޅުނުއިރު، ހަކީމީ ގެނައީ އިންޓަ މިލާނަށް 60 މިލިއަން ޔޫރޯ ދެއްކުމަށްފަހު އެވެ.\nކުޅިވަރުއިޓަލީ ފުޓްބޯޅަ ޓީމުދުނިޔެޖިއަންލުއިޖީ ބުފޮންޖިއަންލުއިޖީ ޑޮންނަރުއްމާ


Dho?! "Hoadhaa Dhevvee Minivan" javvah 25 aharu!\n"ހޯދައިދެއްވީ މިނިވަން" ޖައްވަށް 25 އަހަރު!\nމިނިވަން ދުވަހުގެ ޖޯޝާއި ފޯރި ގެނެސްދޭ ދިވެހި ލަވަތައް ބައިވަރެވެ. އޭގެތެރެއިން ވެސް އެންމެ ފާހަގަކޮށްލެވޭ އެއް ލަވައަކީ 1996 ވަނަ އަހަރު ކުޑަކުދިންގެ ގްރޫޕެއް ވެގެން ނެރެފައިވާ "ހޯދައިދެއްވީ މީނިވަން"ކަން މި ލަވަ އެވެ. ވަރަށް ފަހަކާ ޖެހެންދެން ވެސް ގައުމީ ޗެނަލްތަކުން ވެސް އެ ލަވަ ދައްކަމުން އައެވެ. މި އަހަރުގެ މިނިވަން ދުވަހު އެ ލަވައަށް 25 އަހަރު ފުރުމާ ގުޅިގެން އެ ގްރޫޕު އެއްތަންވެ އަލުން އެ ލަވައިގެ އާ ވާޝަނެއް ނެރެފި އެވެ.\n"ހޯދައިދެއްވީ މިނިވަން ވީ ޖައްވެކޭ، ރޯޝަން ކުރުވީ އުޖާލާ ފަތިހެކޭ،" މިހެން ކިޔާ ކަޑިއެއް ލަވައިގައިވާއިރު އެ ލަވައިން ދިވެހިންގެ ގައުމީ ރޫހު އިތުރުކޮށްލަ އެވެ. އެހާ ވަރުގަދަ ލަވައެއް 90ގެ ތެރޭގައި ނެރުނު އިރު އެ ލަވަ ކިޔުމާއި އެ ލަވައިގެ ހުރިހާ ކަމެއްގައި ހިމެނެނީ 18 އަހަރު ނުވާ ކުދިންތަކެކެވެ. ގާތްގަނޑަކަށް 15 ވަރަކަށް ކުދިން ހިމެނޭ އެ ގުރޫޕަށް ކިޔަނީ އެމޭޒަނަސް ޖޫނިއާސް އެވެ.\nއޮރިޖިނަލް ލަވައިގެ ލީޑް ވޯކަލް ކިޔާފައިވާ އައިޝަތު ޖަލީލާއި އޭނާގެ ބައްޕަ އަހުމަދު ޖަލީލު އެކީގައި\nކުޑަކުދިންތަކެއް ކުޅުނު އެ ލަވައާ އެކު އެތައް ބަޔަކު ހައިރާންކޮށްލި އެވެ. އެތައް ބައެއްގެ ލޯބި ވެސް އެ ކުދިންނަށް ލިބުނެވެ. އެ ގްރޫޕު ހާއްސަވާ އަނެއް ސަބަބަކީ އެ ހުރިހާ ކުދިންނަކީ ވެސް އެއް އާއިލާއަކަށް ނިސްބަތްވާ ބަޔަކަށް ވުމެވެ. އެއީ ރާއްޖޭގައި ބޮޑު މަގުބޫލުކަމެއް ހޯދި ކްރިކެޓު ކުޅުންތެރިޔެއް ކަމަށްވާ މަރުހޫމް އަހުމަދު ޖަލީލުގެ ކުދިންނެވެ.\nލަވައިގެ އޮރިޖިނަލް އޯޑިއޯ\n"ހޯދައިދެއްވީ މިނިވަން" ލަވަ ރިލީޒުކޮށްފައިވަނީ 1996 ވަނަ އަހަރު ޓީވީއެމް އިން ގެނެސްދިން ހޭއްޔަންބޯ ޕްރޮގްރާމެއްގެ ތެރެއިންނެވެ. އެ ލަވަ ރިލީޒުކޮށްފައިވަނީ ޖަލީލު ހޭއްޔަންބޯ އަށް ދެއްވި އިންޓަވިއުއަކާ އެކުގަ އެވެ.\nލަވަ އެހާ ބޮޑަށް ވައިގައި ހިފީ، ކުޑަކުދިންތަކެއް ލަވަކިޔައި މިއުޒިކް ކުޅޭތަން ފެންނާތީ އެވެ. ލަވައިގެ ލީޑް ވޯކަލްސްގައި ހިމެނެނީ އުމުރުން 13 އަހަރުގެ އައިޝަތު ޖަލީލެވެ. އެ ގްރޫޕުގެ ލަވަކިޔުމާއި މިއުޒިކްގެ ކަންތައް އެ ކުދިން ކުރާއިރު ލަވައިގެ ޅެމުގެ މަސައްކަތް ކޮށްދީފައިވަނީ ޖަލީލެވެ. އެ ގްރޫޕުގެ އެހެން ލަވަތަކުގެ ޅެމުގެ މަސައްކަތް ވެސް ކޮށްދެއްވީ އޭނާ އެވެ.\nގްރޫޕު އަލުން ގުޅި ލަވައިގެ ރީމޭކެއް 25 އަހަރަށް ފަހު!\nAzmi Jaleel · Hoadhaa Dhevvee - 25th Anniversary Edition\nއަލަށް ނެރުނު ރީމޭކް\nއެ ލަވައަށް 25 އަހަރު ފުރުމާ ގުޅިގެން ލަވައިގެ ރީމޭކެއް ހެދުމަށް ފަހު އަލުން ވަނީ ރިލީޒްކޮށްފަ އެވެ. ގްރޫޕުގެ އޭރުގެ ލީޑަރު އަޒްމީ ޖަލީލް ބުނި ގޮތުގައި ލަވައިގެ މަސައްކަތް ކުރިއަށް ގެންގޮސްފައިވަނީ ގްރޫޕުގެ ހުރިހާ ބައިވެރިން ތިބި ތަނުން ވާޗުއަލް ކޮށެވެ. އެ ގްރޫޕުން ލަވައިގެ މަސައްކަތް ކޮށްފައިވަނީ ތިން ބައްރެއްގައި ތިބެގެންނެވެ.\n"ފާއިތުވި 25 އަހަރުގެ ތެރޭގައި އެ ލަވައަށް އާއިލާ އާއި އެކުވެރިންގެ އިތުރުން އާންމުންގެ ފަރާތުން ވެސް ވަރަށް ބޮޑު ސަޕޯޓެއް ލިބިފައިވޭ،" އަޒްމީ ކިޔައިދިނެވެ.\nލަވައިގެ ލީޑް ވޯކަލްގައި ހިމެނޭ އައިސްތު އާއި އޭނާގެ ދަރިފުޅު ސޯފީ: އަލަށް ނެރުނު ރީމޭކްގައި ލީޑް ވޯކަލްއަކީ ސޯފީ\nއަދި އެ ލަވައަކީ އެތައް ބައެއްގެ ފޭވަރިޓް ގައުމީ ލަވަ ކަމަށް އަޒްމީ ބުންޏެވެ. އޭނާ ބުނި ގޮތުގައި ފާއިތުވި 10 ވަރަކަށް އަހަރުގެ ތެރޭގައި، އެ ލަވަ އަލުން ކިޔައި ރިލީޒުކުރުމަށް ވަރަށް ގިނަ ބަޔަކު އެދިފައިވެ އެވެ. އެކަމަކު އެކި ސަބަބުތަކާ ހެދި އެކަން އޮތީ ނުވެފަ އެވެ. ނަމަވެސް އެންމެ ފަހުން މިހާރު ލަވައިގެ ރީމޭކް ހަގީގަތަކަށް ހެދީ އެވެ. މިއީ ތިން މަސް ދުވަހުގެ މަސައްކަތެވެ. އެމޭޒަނަސް ޖޫނިއާސްގެ މެމްބަރުންގެ އިތުރުން އެހެން ބައެއް ކުދިން ވެސް މި ލަވައިގައި ހިމެނޭނެ އެވެ.\nރީމޭކް އަކީ ބައްޕައަށް ކުރި ޓްރިބިއުޓެއް!\nއަޒްމީ ބުނިގޮތުގައި 1996 ވަނަ އަހަރު ރިލީޒުކުރި ލަވައިގެ ލިރިކްސް އަކީ ޖަލީލް ލިޔުއްވި ލިރިކްސް އެވެ. އަދި އެ ލިރިކްސްއަކީ ސިންހަޅަ މެލޮޑީއަކަށް ތައްޔާރުކުރި ލަވައަކަށްވި ނަމަވެސް ލަވައިގެ އެރޭންޖްމެންޓެގެ މަސައްކަތް ކޮށްފައިވަނީ އެ ބޭންޑުންނެވެ.\nރީމޭކްގައި ހިމެނޭ އިތުރު މެމްބަރުންގެ ތެރެއިން ބައެއް ކުދިން\n"އަޅުގަނޑުމެން ގަބޫލުކުރި ގޮތުގައި ލަވައަށް 25 އަހަރު ފުރުމާ އެކު މި ރިލީޒްކުރަން އެންމެ ރަނގަޅު ވަގުތު. އަދި ބޭންޑު މެމްބަރުންނާއި ކޮލޭބޮރޭޓަރުންގެ ގޮތުގައި މެމްބަރުންގެ ދަރިން ވެސް ހިމެނޭނެ،" އަޒްމީ ބުންޏެވެ.\nއަލަށް ނެރުނު ލަވައިގައި ބޭންޑު މެމްބަރުންގެ ދަރިންގެ ތެރެއިން ހިމެނެނީ:\nސޯފީ، 8 އަހަރު - ލީޑް ވޯކަލިސްޓް ލޫކް،5އަހަރު - ބީޓް ބޮކްސިން، ބެކިން ވޯކަލް\nއަޔާން،9އަހަރު - ކީބޯޑް، ބެކިން ވޯކަލް\nސާޝާ،9އަހަރު - ޕާކަޝަން، ބެކިން ވޯކަލް\nލާރާ،9އަހަރު - ކީބޯޑް، ބެކިން ވޯކަލް\nލިސާ، 10 އަހަރު - ކީބޯޑް، ބެކިން ވޯކަލް\nއިވޯނާ، 15 އަހަރު - ބެކިން ވޯކަލްސް\nރީނާ، 15 އަހަރު - ބެކިން ވޯކަލްސް\nލާނާ، 15 އަހަރު - ޔޫކިލީލީ، ބެކިން ވޯކަލްސް، ޕްރޮޑަކްޝަން\nއަޒްމީ ބުނިގޮތުގައި މި ލަވަ ޑެޑިކޭޓްކުރަން ބޭނުންވަނީ އޭނާގެ ބައްޕަ އަހުމަދު ޖަލީލަށެވެ. އާއިލާ ބޭންޑު އެމޭޒަނަސް ޖޫނިއާސްގެ އާކިޓެކްޓް، މެނާޖަރު އަދި މުޅި އެ ގްރޫޕު ހިންގުމުގެ އެންމެ އިސް ރޯލެއް އަދާކޮށްފައިވަނީ ޖަލީލު ކަމަށް އަޒްމީ ބުންޏެވެ.


SunOnline: Gaumee Film Awards: Lifetime achievement award Amjey ah\nމިރޭގެ ރަސްމިއްޔާތުގައި އަމްޖޭ ލައިފް ޓައިމް އެޗީވްމަންޓް އެވޯޑާ ހަވާލުވަނީ --- ސަން ފޮޓޯ/ މުހައްމަދު އަފްރާހް\nގައުމީ ފިލްމް އެވޯޑްސް: ލައިފްޓައިމް އެޗީވްމަންޓް އެވޯޑް އަމްޖޭއަށް\n1 އަހަރު4މަސް ކުރިން - 22 ޑިސެމްބަރ 2016 0\nފިލްމީ ދާއިރާއިން ލައިފް ޓައިމް އެޗީވްމަންޓް އެވޯޑް މަޝްހޫރު ފިލްމް ޑައިރެކްޓަރު އަމްޖަދު އިބްރާހީމް (އަމްޖޭ) އަށް ލިބިއްޖެ އެވެ.\nއޭނާ އަށް އެ އެވޯޑް ލިބުނީ މިރޭ ދަރުބާރުގޭގައި ބޭއްވި ގައުމީ ފިލްމް އެވޯޑްސް ހަފްލާގަ އެވެ. އަމްޖޭ އަށް އެވޯޑް ހަވާލުކޮށްދެއްވީ ޔޫތު މިނިސްޓަރު އިރުތިޝާމް އާދަމެވެ.\nފުރާވަރުން ފެށިގެން ފިލްމީ ދާއިރާގައި މަސައްކަތް ކުރަމުން އަންނަ އަމްޖޭ އެންމެ ފުރަތަމަ އުފެއްދީ ގިނަ ބައެއްގެ ތަރުހީބެއް ލިބި، މިހާރުވެސް މަގުބޫލު ލަވައެއްކަމުގައިވާ "މަސްލަހަތު ނެތް އަނބިން"ގެ ލަވަ އެވެ.\nއަމްޖޭގެ ފުރަތަމަ ޑްރާމާ ނުވަތަ ކުރު ފިލްމެއް ފެނުނީ ޓީވީއެމް އިން ގެނެސްދިން ޕްރޮގްރާމަކުންނެވެ. އެއީ 1985 ވަނަ އަހަރު އެވެ. އެއީ އޭނާގެ އަމިއްލަ ވާހަކައަކަށް ލިޔެ ތައްޔާރުކުރި ޑްރާމާ "މާބުރުގެ އުސޫލް" އެވެ. އެއަށްފަހު ތަފާތު މަސައްކަތްތައް ކުރަމުން ގޮސް އޭނާގެ ފުރަތަމަ ފީޗާ ފިލްމް "ހުރަސް" އާންމުންނާ ހަމައަށް ގެނެސްދިނެވެ.\nއެކި ގޮތްގޮތުން ދިވެހިންގެ މެދުގައި މަގުބޫލުކަން ހޯދި އަމްޖޭ އަކީ އެންމެ ފުރަތަމަ ދިވެހިން ނެރުނު ކުޑަކުދިންގެ ފިލްމް ވެސް ގެނެސްދިން ޑައިރެކްޓަރެވެ. އެގޮތުން ކުޑަފޫޅު ފަދަ ފިލްމް ތަކަކީ ފާހަގަކޮށްލެވޭ ފިލްމް ތަކެވެ.\nއޭގެކުރިން އޭނާ އެންމެ ބޮޑު މަގުބޫލުކަމެއް ހޯދީ އަސަރުގަދަ ލޯބީގެ ފިލްމުތަކެއް އުފައްދައިގެންނެވެ. އެގޮތުން "ކައްވަޅަށް ދާންދެން" އާއި "އަންބެއްގެ ލޯބި، ފިރިއެއްގެ ވާޖިބު" އަދި "އުދަބާނި" ފަދަ ފިލްމުތަކާ އެކު އަމްޖޭ ވަނީ ގިނަ ދިވެހިންތަކެއް މުނިފޫހި ފިލުވައިދީ ފިލްމީ ދާއިރާ އަށް އާ އުފެއްދުންތަކެއް ނެރެދީފަ އެވެ.\nއެވޯޑާ ހަވާލުވުމަށްފަހު އަމްޖޭ ބުނީ، އޭނާގެ ފިލްމުތައް ކުޅެދިން ހުރިހާ ތަރިންނާއި، އަމްޖޭއަށް ފިލްމީ ދާއިރާގައި މަސައްކަތް ކުރުމުގެ ފުރުސަތު ދިން ހުރިހާ ފަރާތްތަކަށް ޝުކުރު އަދާކުރާ ކަމަށެވެ.\nއެނާ ބުނީ ސަރުކާރުން އަމްޖޭގެ އަގު ވަޒަންކުރީތީ ސަރުކާރަށް ވެސް ޝުކުރު އަދާކުރާ ކަމަށެވެ.\nފިލްމީ ދާއިރާ ދިވެހި ފިލްމު\nއެވެޓާގެ އިތުރު ހަތަރު ސީކުއެލްއެއް! 8 ގަޑި 20 މިނެޓް ކުރިން\nނީލް ނިތިންގެ އަންހެނުން ވެސް ބަނޑުބޮޑު!9ގަޑި 26 މިނެޓް ކުރިން\n"އެވެންޖާސް: އިންފިނިޓީ ވޯ" ހަފްތާ ބަންދުގައި ޝްވެކަށް 1 ދުވަސް4ގަޑި ކުރިން\nސަންޖޭ ދަތުގެ ހަޔާތުގެ މައްޗަށް އުފައްދާ ފިލްމުގެ ޓީޒާ އާންމުކޮށްފި 1 ދުވަސް4ގަޑި ކުރިން\n"ދަ ޕާސްޓް"ގެ ޓްރެއިލާ ދައްކާލައިފި 1 ދުވަސް 10 ގަޑި ކުރިން


May 18 aa dhimaakoh Lanka ah varugadha hamalaa thakeh dheyn thamalha Tigerun raavamun dhey: India - vNews.mv\nމެއި 18 އާ ދިމާކޮށް ލަންކާއަށް ވަރުގަދަ ހަމަލާތަކެއްދޭން ތަމަޅަ ޓައިގަރުން ރާވަމުންދާ ކަމަށް ޖާސޫސީ ރިޕޯޓްތައް ބުނެފި\nސައިފް އަޒްހަރު 14 May 2022, 20:52\nމެއިމަހުގެ 18 އާ ދިމާކޮށް ސްރީލަންކާގެ އެކި ހިސާބުތަކަށް ވަރުގަދަ ހަމަލާތަކެއް ދިނުމަށްޓަކައި، ސްރީލަންކާގެ ތަމަޅަ ޓައިގަރު ޖަމާއަތުގެ ކުރީގެ ހަނގުރާމަވެރިންގެ ސަފުތައް އަލުން ރުކުރުވާލަމުންދާ ކަމަށް އިންޑިއާގެ ޖާސޫސީ އިދާރާތަކުން ބުނެފިއެވެ.\nއިންޑިއާގެ ޖާސޫސީ އިދާރާތަކަށް ލިބުނު މިކަމުގެ މައުލޫމާތު އިންޑިއާގެ ނޫސްތަކުގައި ވަނީ ރިޕޯޓްކޮށްފައެވެ.\nމައުލޫމާތުގައި ބުނެފައިވަނީ، ސްރީލަންކާއަށް ވަރުގަދަ ހަމަލާތަކެއް ދިނުމަށްޓަކައި ލިބަރޭޝަން ޓައިގަރސް އޮފް ޓެމިލް އީލާމުން، އެ ޖަމާއަތުގެ ކުރީގެ ހަނގުރާމަވެރިން އެއްކޮށް، ސަފުތައް އަލުން ރުކުރުވާލަމުން ގެންދާ ކަމަށެވެ.\nއެލްޓީޓީއީ ޖަމާއަތަކީ ސްރީލަންކާއާއި ދުނިޔޭގައިވެސް މަނާކޮށްފައިވާ ޓެރަރިސްޓް ޖަމާއަތެކެވެ.\nއިންޑިއާގެ ޖާސޫސީ އިދާރާތަކުން ބުނެފައިވަނީ، ބައެއް ތަމަޅަ ޓައިގަރުން ބޭނުންވަނީ ސްރީލަންކާގެ ސަލާމަތީ ބާރުތަކާއި، އާންމުންނާ ދެމެދު ހިނގަމުންދާ ކުރިމަތިލުންތަކުގައި އެމީހުންގެ "އަޑުވެސް" އިއްވާށެވެ.\nމެއި 18 އާ ދިމާކޮށް މުޅި ސްރީލަންކާއަށް ވަރުގަދަ ހަމަލާތަކެއް ދޭން ތަމަޅަ ޓައިގަރުންގެ ބައެއް މީހުން ބޭނުންވަނީ، އެ ދުވަހަކީ، ތަމަޅައިންނާ ދެކޮޅަށް ސްރީލަންކާއިން ހިންގި ގަތުލުއާންމުގައި މަރުވެދިޔަ މީޙުންގެ ހަނދާންތައް އައުކުރާ ދުވަހަށް ވީމައެވެ. އެކަމަކު، އެދުވަހަކީވެސް ސްރީކަންކާގައި ފާހަގަކުރުން މަނާކޮށްފައި އޮންނަ ދުވަހެކެވެ.\nމީގެއިތުރުން، ޓައިގަރު ޖަމާއަތުގެ ލީޑަރު ވެލުޕިއްލައި ޕްރަބާކަރަން އާއި، އެ ޖަމާއަތުގެ އެހެން ލީޑަރުން މަރާލުމުން އެކަމުގެ ބަދަލުހިފަން ހަމަލާތަކެއް ދިނުމަށްވެސް ޓައިގަރު ޖަމާއަތުގެ ބައެއް ޓައިގަރުން ބޭނުންވާ ކަމަށް އިންޑިއާގެ ޖާސޫސީ އިދާރާތަކާ ހަވާލާދީ މީޑިއާއިން ރިޕޯޓް ކޮށްފައި ވެއެވެ.\nޓައިގަރު ޖަމާއަތް ބަލިކޮށް ނައްތާލަން ސްރީލަންކާގެ އޭރުގެ ސަރުކާރުން އެންމެފަހު ފިޔަވަހީގެ ހަމަލާތައް ދީފައިވަނީ 2009 ވަނަ އަހަރުއެވެ. އޭރު ސްރީލަންކާގެ ރައީސަކަށް ހުންނެވީ އިހަށްދުވަހު ބޮޑުވަޒީރުކަމުން އިސްތިއުފާ ދެއްވި މަހިންދަ ރާޖަޕަކްސައެވެ. ދިފާއީ ވަޒީރަކަށް ހުންނެވީ މިހާރުގެ ރައީސް ގޮޓަބާޔަ ރާޖަޕަކްސައެވެ.


އެއާރ އިންޑިއާގެ ފްލައިޓްތަކުގައި ޒަމްޒަމް ފެން ނުއުފުލަން ނިންމައިފި\nJuly 08, 2019 12:29:43\nއިންޑިޔާގެ ގައުމީ އެއާލައިން، އެއާ އިންޑިޔާގެ ފްލައިޓްތަކެއްގައި ޒަމްޒަމް ފެން ނުއުފުލަން ނިންމައިފިއެވެ.\nއެ އެއާލައިނުން ނެރުނު ބަޔާނެއްގައި ބުނެފައިވާ ގޮތުގައި މިއަދުން ފެށިގެން ސެޕްޓެމްބަރ 15 އާއި ހަމައަށް ޖިއްދާއިން ހައިދަރް އާބާދާއި މުމްބާއި އަދި ކޮޗިނަށް ދަތުރުކުރާ ފްލައިޓްތަކުގައި ޒަމްޒަމް ފެން ނުއުފުލާނެއެވެ.\nއެއާ އިންޑިޔާގެ ސޭލްސް ރެޕްރެޒެންޓޭޓިވް އަކާއި ހަވާލާދީ "ޚަލީޖް ޓައިމްސް" ގައި ބުނެފައިވާ ގޮތުގައި މިގޮތަށް ނިންމާފައި ވަނީ ފްލައިޓްތަކުގެ ސަލާމަތީ ކަންތައް ކަށަވަރުކުރުމުގެ ގޮތުން ކަމަށެވެ.\nއަދި ޒަމްޒަމް ފެން ނުއުފުލޭނީ ހަމައެކަނި ޖިއްދާއިން އިންޑިޔާއަށް ދަތުުރުކުރާ ކުޑަ ފްލައިޓްތަކުގައި ކަމަށާއި އެއީ ޖާގައިގެ ދަތިކަމާއި ހުރެ އެޅި ފިޔަވަޅެއް ކަމަށް ވެސް އެއާ އިންޑިޔާއިން ވަނީ ބުނެފައެވެ.\nއެހެން ނަމަވެސް ސައުދީ އިން އިންޑިޔާއަށް ދަތުރުކުރާ ބޮޑެތި ފްލައިޓްތަކުން ކުރިއެކޭ އެއްގޮތަށް ޒަމްޒަމް ފެން އުފުލޭނެ ކަމަށް ވެސް އެއާ އިންޑިޔާއިން ވަނީ ބުނެފައެވެ.\nސައުދީ އަރަބިއްޔާއަށް ހައްޖަށާއި އުމްރާއަށް ދާ މުސްލިމުން އަބަދުވެސް އެނބުރި ގައުމަށް އަންނައިރު ޒަމްޒަމް ފެން ގެެނެއެވެ. އަދި އެ ފަރާތްތަކަށް ޒަމްޒަމް ފެން ގެނެވޭނެ އިންތިޒާމް އެއާލައިންތަކުން ހަމަޖައްސާފައިވާ ކަން ވެސް ފާހަގަކޮށްލެވެއެވެ.\nކީރިތި ރަސޫލާގެ ޚަދީޘްފުޅުތަކުން ސާބިތުވެފައިވާ ގޮތުގައި ދުނިޔޭގައިވާ އެންމެ ރަނގަޅު ފެނަކީ ޒަމްޒަމް ފެނެވެ.\nހަމައެކަނި ޒަމްޒަމް ފެނެއްނޫން.ހުރިހާވައްތަރެއްގެ ފެނެއް


Kulhudhuffushi Online - Jalaaluddin school: Thauleemee hidhumathugai 20 aharu\nޖަލާލުއްދީން ސްކޫލް: ތައުލީމީ ހިދުމަތުގައި 20 އަހަރު\nއަބްދުލް ވާހިދު ޙަސަން - 1 އަހަރު ކުރިން - 15 ފެބްރުއަރީ 2018\nރާއްޖެތެރޭގައި މަތީ ސާނަވީ ތައުލީމު ފުޅާކުރުމުގެ ގޮތުން ސަރުކާރުން އުތުރުގައިި ގާއިމުކުރި މިސްކޫލަކީ ތައުލީމީ އިންގިލާބެއް މިސަރަހައްދަށް ގެނެސްދިން ސްކޫލެކެވެ. ސާނަވީ އަދި މަތީ ސާނަވީގެ އެތަށް ފުރުސަތުތަކެއް ހުޅުވި ތައުލީމީ އާ ހަރުފަތަކަށް ދިއުމުގެ މަގުފަހިކުރުވި ސްކޫލަކަށެވެ. ނޮދަރ ސެންޑަރީ ސްކޫލުގެ ނަމުގައި 1998 ވަނަ އަހަރުގެ ފެބުރުއަރީމަހު މި ސްކޫލް ހުޅުވައިދެއްވީ އޭރުގެ ރައީސުލް ޖުމްހޫރިއްޔާ އަލްއުސްތާޒް މައުމޫނު އަބުދުލްޤައްޔޫމެވެ.\n20 އަހަރުވުމުގެ މުނާސަބަތުގައި އެސްކޫލުގައި މިއަދު ވަނީ ހާއްސަ އެސެމްބުލީއެއް ބާއްވާފަ އެވެ. ދަރިވަރުންނާއި މުވައްޒަފުންނާ ބައިވެރިވި މި ހާއްސަ އެސެމްބުލީ ޝަރަފްވެރިކޮށްދެއްވީ ޤައުމީ ޔުނިވަރސިޓީގެ ލެކްޗަރ އަދި އެސްކޫލުގެ ކުރީގެ ޑެޕިއުޓީ ޕްރިންސިޕަލް އަލީ އިސްމާއިލެވެ.\nޖޭއެސްގައި މިއަދު ހެނދުނު ބޭއްވި ހާއްސަ އެސެމްބުލީގައި އަލީ އިސްމާއިލް ވާހަކަދައްވަނީ–\nމިރަސްމިއްޔާތުގައި އަލީ އިސްމާއިލް ވަނީ ޖަލާލުއްދީން ސްކޫލުގެ ތާރީހްގެ މައްޗަށް އަލިއަޅުވާލައްވައި ވާހަކަދައްކަވާފައި އެވެ. އެގޮތުން އެސްކޫލުގެ ހަޔާތުގައި ތައުލީމީ ގޮތުން އެތަނަށް އައިސްފައިވާ ކުރިއެރުންތަކާއި ބަދަލުތަކުގެ މައްޗަށް އޭނާވަނީ ވާހަކަދައްކާފަ އެވެ.\nމިރަސްމިއްޔާތުގައި ޖޭއެސްގެ ޑެޕިއުޓީ ޕްރިންސިޕް އައިމިނަތު މުހައްމަދުވެސް ވަނީ ވާހަކަދައްކާފަ އެވެ. އޭނާ ވާހަކާގައި ސްކޫލުގެ ޓީޗަރުންނާއި މުވައްޒަފުން ކުރާ ބުރަ މަސައްކަތް ފާހަގަކޮށް އެފަރާތްތަކަށް ވަނީ ޝުކުރުއަދާކުރައްވާފަ އެވެ.\nމިއަދު ހެނދުނު ޖޭއެސްގައި ބޭއްވި ހާއްސަ އެސެމްބުލީގެ ތެރެއިން–\nއަހަރީދުވަހާ ގުޅުވައިގެން ތަފާތު ހަރަކާތްތަކެއް ސްކޫލުގައި ހިންގުމަށްވަނީ ހަމަޖެހިފައި އެވެ.\nމިއަދަށް ވިހި އަހަރު ފުރުނުއިރު އެޑިއުކޭޝަން މިނިސްޓްރީ މިހާރު ނިންމަވާފައިވަނީ ޖަލާލުއްދީން ސްކޫލަކީ ހަމައެކަނި މަތީ ސާނަވީއަށް ހާއްސަ ސްކޫލެއްގެ ގޮތުގައި ކަނޑައަޅާއެކަން ތަންފީޒުކުރަން ފަށާފަ އެވެ.\nޤައުމީ ގަދަ ދިހައެއްގައި ޖަލާލުއްދީންގެ7ދަރިވަރަކު، އަފީފުއްދީންވެސް ވަނީ ކުރިއެރުންތަކެއް ހޯދާފަ\nނޮޅިވަރަންފަރުގައި ހެދި ދެ ވޮލީކޯޓް ހުޅުވައިފި


SAARC Qaumuthkugai Covid19 ge Haalathu\nސާކް ގައުމުތަކުގައި ކޯވިޑް19 ގެ ހާލަތު، 20 މާރިޗު 2020\n20 މާރިޗު 2020, 12:50 |\nމިހާރު މުޅި ދުނިޔެއިން ވެސް ކަންބޮޑުވެ އެތަކެއް ފިޔަވަޅުތަކެއް އަޅަމުންދާ ކޯވިޑް19 ގެ ހާލަތު ސައުތު އޭޝިއަން އެސޯސިއޭޝަން ފޮރ ރީޖަނަލް ކޯޕަރޭޝަން (ސާކް)ގެ ގައުމުތަކުގައި އޮތް ހާލަތު ދެނެގަތުމަކީ އަޅުގަނދުމެން ރާއްޖެއަށް ވެސް މިކަމުގެ މައުލޫމާތު ދެނެގަތުމަށް މުހިންމު ކަމެކެވެ.\nއެގޮތުން ތިރީގައި މިހިމަނާލާ މައުލޫމާތަކީ ‘ވޯލްޑޯމީޓަރ’ގެ ކްރޯނާވައިރަސް އިންފޮމޭޝަން އަސާސަކަށް ބަލައިގެން ގެނެސްދޭ މައުލޫމާތެވެ.\nމިއަދު 20 މާރިޗު، ހުކުރު ދުވަހާއި ހަމަޔަށް މުޅި ދުނިޔެއިން ރިކޯޑުކުރެވިފައި ވަނީ 245,916 މީހުންނެވެ. އެއިގެތެރެއިން 88,465 މީހުން ބަލިން ރަނގަޅު ވެފައިވާއިރު މަރުވެފައި ވަނީ 10,048 މީހުންނެވެ.\nމީގެތެރެއިން އެކްޓިވް ކޭސަސްގެ ގޮތުގައި ތިބީ 147,403 މީހުންނެވެ. އަދި މި އެކްޓިވް ކޭސްގެ ތެރެއިން 7,385 މީހުން ނުވަތަ %5 އަކީ ސީރިއަސް ނުވަތަ ކްރިޓިކަލް ހާލަތުގައި ތިބި މީހުންނެވެ. މި ބަލި ޖެހުނު މީހުންގެ ތެރެއިން 140,018 ނުވަތަ %95 މީހުންނަކީ ބަލީގެ ކުދިކުދި އަސަރުކުރި މީހުންނެވެ. މިހާރު އެންމެ ގަދައަށް މިބަލި ފެތުރިގެންދަނީ ޔޫރަޕުގެ ގައުމުތަކުގައެވެ. އިޓަލީން މިބަލީގައި މަރުވި މީހުންގެ އަދަދު މިބަލި އަލަށް ފެނުނު ޗައިނާއަށް ވުރެ މައްޗަށް ގޮސްފައިވެއެވެ. މިކަމުގެ ސަބަބަކީ އިޓަލީގެ އާބާދީގައި މުސްކުޅިން ގިނަވުން ކަމަށް ވެއެވެ. މިބަލީގެ ނުރައްކާ އެންމެ ބޮޑަށް ކުރަނީ މުސްކުޅިންނަށެވެ.\nސާކް ގައުމުތަކަށް ބަލާއިރު އެންމެ ގިނަ މީހުން ބައްޔަށް ޕޮޒިޓިވް ވެފައި ވަނީ ޕާކިސްތާނުންނެވެ. އެއީ 454 މީހުންނެވެ. އެގައުމުން2މީހުން މިބަލީގައި މަރުވެފައިވާއިރު 13 މީހުން ބަލިން ރަނގަޅު ވެގެން ދޫކޮށްލާފައި ވެއެވެ. ބާކީ މިހާރު މިބަލީގައި ތިބިކަމަށް ރެކޯޑުތަކުން ދައްކަނީ 439 މީހުންނެވެ.\nސާކް ގައުމުތަކުން ދެވަނައަށް އެންމެ ގިނަ މީހުން ބައްޔަށް ޕޮޒިޓިވްވެފައި ވަނީ އިންޑިއާ އިންނެވެ. އެއީ 201 މީހުންނެވެ. އިންޑިއާއިން5މީހުން މިބަލީގައި މަރުވެފައިވާއިރު 20 މީހުން ބަލިން ރަނގަޅުވެގެން ދޫކޮށްލާފައި ވެއެވެ. ބާކީ މިހާރު ތިބިކަމަށް ރެކޯޑުތަކުން ދައްކަނީ 176 މީހުންނެވެ.\nސާކް ގައުމުތަކަށް ބަލާއިރު އިންޑިއާ ނޫނީ އެންމެ ބޮޑު އާބާދީއެއް އޮންނަ ބަންގްލާދޭޝްއިން މިބައްޔަށް ޕޮޒިޓިވްވެފައި ވަނީ 18 މީހުންނެވެ. އެގައުމުން އެކަކު މިބަލީގައި މަރުވެފައިވާއިރު3މީހުން ރަނގަޅުވެފައި ވެއެވެ. ބާކީ މިހާރު ތިބިކަމަށް ރެކޯޑުތަކުން ދައްކަނީ 14 މީހުންނެވެ.\nސްރީލަންކާއިން 60 މީހުން ބައްޔަށް ޕޮޒިޓިވް ވިއިރު3މީހުން ރަނގޅުުވެފައި ވެއެވެ. އަފްޣާނިސްތާނުގައި 22 މީހުން ޕޮޒިޓްވެ 1 ރަނގަޅުވެފައި ވެއެވެ.\nރާއްޖެއިން 13 މީހުން ޕޮޒިޓިވް ވިއިރު އެންމެންނަކީ ވެސް ޓްވަރިޒަމް ދާއިރާގެ ބިދޭސީންނެވެ. ބިދޭސީ2މުވައްޒަފުންނާއި 11 ފަތުރުވެރިންނެވެ. މީގެތެރޭގައި، މި ބަލިވަރަށް ބާރަށް ފެތުރެމުން އަންނަ އިޓަލީގެ9ފަތުރުވެރިން ވެއެވެ.\nމިސަރަހައްދުގެ ނޭޕާލުން އެކަކު ބައްޔަށް ޕޮޒިޓިވްވެ، އެމީހާ ރަނގަޅުވެފައި ވުމުން އެގައުމުގައި މިހާރު ކްރޯނާވައިރަސް ނެތް ކަމަށް ބެލެވެއެވެ. ނަމަވެސް އެކަހެރި ކުޑަ ބޫޓާނުގައި2ކޭސް ފެނި އެކްޓިވްކޮށް އެބަހުއްޓެވެ.\nTags: ކޯވިޑް19, ކްރޯނާވައިރަސް\nސައިދު 20 މާރިޗު 2020 13:03\nމީ ކިހިނެއް ލިޔުނު މައުލޫމާތެއް ރާއްޖެ އިން 18 މީހުން ޖަހާފަ މިއިނީ\nމިކަލް ނިއުސް: 20 މާރިޗު 2020 19:03\nމިކަލް ނިއުސް: އެއީ ލިޔުމުގެ ކުށެއް، އިސްލާހު ކޮށްފިން! ޗާޓުގައި އަދި ލިޔުމުގެ އެހެން އަދަދުތަކަށް ބެލުމުން އެއީ ލިޔުމުގެ ކުށެއްކަން އެނގޭ. އެކަމަކުވެސް ސަމާލުކަމަށް ގެނެސްދިނީތީ ޝުކުރިއްޔާ!


Athiya Shetty kibain Salman maaafah edhunee keehve?\nއަތިޔާ ޝެޓީ ކިބައިން ސަލްމާން މައާފަށް އެދުނީ ކީއްވެ؟\nސަލްމާން އަދި އަތިޔާ\nއެކްޓަރު ސުނިލް ޝެޓީ އާއި އޭނާގެ އާއިލާއާއެކު ސަލްމާން ހާން އަބަދުވެސް ވަރަށް ހާއްސަ ގުޅުމެއް ބާއްވަ އެވެ. ސުނިލްގެ ދަރިފުޅު އަތިޔާއަށް ވެސް ސަލްމާންގެ ހިތުގައި ހާއްސަ ލޯތްބެއް އޮވެ އެވެ. "ހީރޯ" ކިޔާ ފިލްމެއް ޕްރޮޑިއުސްކޮށް އަތިޔާ ބޮލީވުޑަށް ނެރެދީފައި ވަނީ ވެސް ސަލްމާނެވެ. މިހުރިހާ ކަންތައް މިހެން ހުރުމާއެކު ވެސް ސަލްމާން ދާދި ފަހުން ބައިވެރިވި އަރްބާޒް ހާންގެ "ޕިންޗް ސީޒަން 2" ގައި ބައިވެރިވެ ވާހަކަ ދައްކަމުން ސަލްމާން ވަނީ އަތިޔާގެ ކިބައިން މައާފަށް އެދިފަ އެވެ. އަދި އެއްވެސް ވަރަށް އާދައިގެ ކުޑަ ކުޑަ ކަމަކާ އެވެ.\nމި ޝޯގައި އަރްބާޒް ވަނީ ސަލްމާނަށް ސުވާލެއް ހުށަހަޅާފަ އެވެ. ކެޓުރީނާ ކައިފް އާއި އަތިޔާ ޝެޓީ އަދި ސަންގީތާ ބިޖިލާނީ އާއި ތިން ބަތަލާއިންގެ ތެރެއިން އޭނާ އިންސްޓަގްރާމްގައި ފޮލޯ ނުކުރަނީ ކޮން ބަތަލާއެއްތޯ އެވެ؟ ސަލްމާން ޖަވާބު ދިނީ ސަންގީތާ ކަމަށެވެ. ނަމަވެސް ރަނގަޅު ޖަވާބަކީ އަތިޔާ އެވެ.\nއެހެންވެ އިންސްޓަގްރާމްގައި އޭނާ ފޮލޯ ނުކުރެވޭ ކަން އެނގުމުން އަތިޔާ ކިބައިން ސަލްމާން މައާފަށް އެދުނީ އެވެ. އަދި މި ކަން ރަނގަޅުކޮށް އޭނާ އިންސްޓަގްރާމްގައި އަތިޔާ ފޮލޯ ކުރަން ފަށާނެ ކަމަށް ވެސް ސަލްމާން ވަނީ ވައުދު ވެފަ އެވެ.\nއަތިޔާ ކިބައިން މިހާ ކުޑަ ކަމަކާ ވެސް ސަލްމާން މައާފަށް އެދުމުން އެކަމާ އެންމެ ބޮޑަށް އަސަރު ކުރިކަމަށް ވަނީ އަތިޔާގެ ބައްޕަ ސުނިލް ޝެޓީ އަށެވެ.\nއީޓައިމްސް އޮންލައިން ނޫހަކާ ވާހަކަ ދައްކަމުން ސުނިލް ވަނީ ސަލްމާނަށް ވަރަށް ބޮޑަށް ތައުރީފު ކޮށްފަ އެވެ. އަދި ސަލްމާން ކުރާ ކޮންމެ ކަމެއް ވެސް ކުރާނީ ހިތާއި ރޫހުން ކަމަށް ސުނިލް ބުންޏެވެ.\nއަތިޔާ އާއި ސަލްމާންގެ އޮންނަނީ އަބަދުވެސް ވަރަށް ގާތް ގުޅުމެއް ކަމަށާއި އޭނާ އާ ވެސް ވަރަށް ބޮޑު ގާތްކަމެއް ސަލްމާން އަބަދުވެސް ބާއްވާ ކަމަށް ސުނިލް ބުންޏެވެ.\nސަލްމާނާއި ކައިވެނި: ދުވަހަކު ނުނިމޭ ވާހަކައެއް


Makunudhoo In Quarantine Gai Neiy Meehaku Covid Ah Fassivejje - Vaguthu\nކޮވިޑަށް ޓެސްޓް ކުރާ އަދަދު "ވާނުގައި" - 12 ގަޑިއިރު ކުރިން\nމަކުނުދޫން ކަރަންޓީނުގައި ނެތް މީހަކު ކޮވިޑަށް ފައްސިވެއްޖެ\n43 ސިކުންތު ކުރިން ( ޖޫން 6, 2021 )\nހދ.މަކުނުދޫ ؛ ފޮޓޯ: މަކުނުދޫ ކައުންސިލް\nހދ. މަކުނުދޫން ކަރަންޓީނުގައި ނެތް މީހަކު ކޮވިޑް-19 އަށް ފައްސިވެއްޖެއެވެ.\nމަކުނުދޫ ކައުންސިލުން ކުރި އިއުލާނެއްގައި ވިދާޅުވެފައި ވަނީ، މަކުނުދޫގައި ގާއިމްކޮށްފައިވާ ފްލޫ ކްލިނިކަށް ދެއްކި މީީހަކު ކޮވިޑް-19 އަށް ފައްސިވެފައިިވާ ކަމަށެވެ. އެހެން ކަމުން ގެއިން ނުނިކުތުމަށް ރައްޔިތުންނަށް އަންގާފައިވާކަމަށް އިއުލާންގައިވެއެވެ.\nމަކުނުދޫ ކައުންސިލުން ވަނީ މިސްކިތުގައި ޖަމާއަތް ހަދައިގެން ނަމާދު ވެސް ނުކުރުމަށް އަންގައިފައެވެ.\nމީގެ އިތުރުން ރޯގާގެ އެއްވެސް އަލާމާތެއް ފެންނަ ނަމަ ސިއްހީ މަރުކަޒަށް ގުޅައި، ޑޮކްޓަރަށް ދެއްކުމަށް ވާނީ އިލްތިމާސްކޮށްފައި ކަމަށާއި، ކައުންސިލުން ވަކި ގޮތެއްް އަންގަންދެން ކެފޭ، ރެސްޓޯރެންޓު އަދި ގާޑިޔާތައް ބަންދުކުރުމަށް ވަނީ އަންގާފައި ކަމަށް އެ ކައުންސިލުން ވަނީ ހާމަކޮށްފައެވެ.\nމީގެ ކުރިން މަކުނުދޫ މުޖްތަމައުގެ ތެރެއިން މި ބަލި ފެނިފައެއް ނުވެއެވެ.\nމިހާރު ރާއްޖެއިިން ފައްސިވާ މީހުންގެ އަދަދު ވަނީ ދަށަށް ދާން ފަށާފައެވެ. އިއްޔެ ވަނީ 590 މީހަކު މި ބައްޔަށް ފައްސިވެފައެވެ. މީގެ ތެރެއިން 461 މީހުންނަކީ އިއްޔެ ނެގި ސުންކުން ކޮވިޑަށް ފައްސިވި މީހުންނެވެ. ފައްސިވި މީހުންގެ ތެރެއިން 389 މީހުން ފައްސިވެފައި ވަނީ މާލެ އިންނެވެ. އަތޮޅުތެރޭގެ މީހުން ދިރިއުޅޭ ރަށްތަކުން 195 މީހުން އަދި ރިސޯޓްތަކުން ހަ މީހުން ވަނީ ފައްސިވެފައެވެ.\nމަބްރޫކް ކޮވިޑަށް ނައްސި، ޕްރެސްގައި ބައިވެރިވާނެ\nފައިނުން ދެމީހަކު ފައްސިވުމުން ރަށަށް އަރައި ފޭބުން މަނާކޮށްފި\nކޮވިޑް ޖެހިގެން އިތުރު ދެމީހަކު ނިޔާވެއްޖެ


53 ފަޅުވެރިންނާއެކު ފެތުނު ސަބްމެރިން ނަގާނެކަމަށް ބުނެފި\nސަބްމެރީން ގެއްލިފައިވަނީ ހުސްވި އޭޕްރީލް މަހުގެ 21 ވަނަ ދުވަހު\nވަކިއެއްޗެއް ނުބުނެ މަޑުކޮށްގެންތިބީ ބޭނުންވާ އެހީތެރިކަން ލިބެންދެން\n1 މެއި 2021 | ހޮނިހިރު 13:03\nމަރުވި 53 ފަޅުވެރީންގެ އާއިލާތަކުން ސަބްމެރިން ގެނބުނު ސަރަހައްދަށް މާމެލާމެލި އަޅަނީ\nއިންޑޮނީޝިއާގެ ބާލީގެ އައްސޭރިއަށް 53 މީހުނާއެކު ފެތުނު ސަބްމެރިން ނެގުމުގެ މަސައްކަތް ކުރާނެ ކަމަށް އެގައުމުން ބުނެފިއެވެ.\nކޭއާރްއައި ނަންގަލަ 402 ނަމަކަށް ކިޔާ ސަބްމެރީން ގެއްލިފައިވަނީ ހުސްވި އޭޕްރީލް މަހުގެ 21 ވަނަ ދުވަހުއެވެ. ސަބްމެރީނާ ގުޅުން ކެނޑުނީ ކަނޑު އަޑީގައި މިސައިލުގެ ތަމްރީނެއް ކުރިއަށް ގެންދަނިކޮށް ކަމަށް އިންޑޮނީޝިއާގެ ޑިފެންސް މިނިސްޓްރީން ބުނެފައިވެއެވެ.\nއެއަށްފަހު ސަބްމެރިން ހޯދުމަށް ކުރެވުނު މަސައްކަތުން އެނގުނީ އުޅަނދު ތިންބުރިއަށް ބުރިވެ ކަނޑުގެ އެންމެ އަޑިއަށް ގެނބިފައިވާކަމެވެ.\nސަބްމެރިންގެ ބައިތައް ފެނުނު ފަހުން މިހާތަނާ ޖެހެންދެން ސަބްމެރިން ނެގުމުގެ މަސައްކަތް ކުރާނެކަން އިންޑޮނީޝިއާއިން ޔަގީން ކޮށްދީފައެއް ނުވެއެވެ.\nސަބްމެރިން ނެގުމުގެ މަސައްކަތް ކުރުމަށް ނިންމާފައިވާކަން އެގައުމުގެ ކަމާބެހޭ ފަރާތްތަކުން ހުކުރު ދުވަހު ވަނީ ޔަގީންކޮށްދީފައެވެ. ކަނޑުގެ ސިފައިން ބުނީ ވަކިއެއްޗެއް ނުބުނެ މަޑުކޮށްގެންތިބީ ފުންކަނޑުގެ އަޑިން ތަކެތި ނެގުމުގެ ގާބިލުކަން ލިބިފައިވާ ޗައިނާގެ އުޅަނދެއް ހިމެނޭހެން ދެ މަނަވަރެއްގެ އިންތިޒާރުގައި ކަމަށެވެ.\nއަޑީގައި އޮތް ސަބްމެރިންގެ ބައިތައް ނަގާނީ ކިހިނެއް ކޮން ވަގުތަކު ކަމެއް އޮފިޝަލުން ހާމަކޮށްފައެއް ނުވެއެވެ. އެކަމަކު ބޭނުންވާ އެހީ ލިބުނުހާ އަވަހަށް އެކަން ހާމަކުރާނެ ކަމަށް ބުނެއެވެ.\nސަބްމެރީން ހޯދުމަށް ހެދި ސްކޭންތައް ދައްކާގޮތުން ސަބްމެރިން ވަނީ 850 މީޓަރު (2788 ފޫޓު) އަޑިއަށް ގޮސްފައެވެ. އިންޑޮނީޝިއާގެ ކަނޑުގެ ސިފައިންގެ ޗީފް އޮފިސަރު ޔުޑޯ މަރްގޯނޯ ވިދާޅުވީ ސަބްމެރީނުގައި ތިބި 53 މީހުންގެ ހަށިތައް ވާނީ އޭގެ ތެރޭގައި ކަމަށް ލަފާކުރެވޭ ކަމަށެވެ.\nމި ހާދިސާގައި މަރުވި 53 ފަޅުވެރީންގެ އާއިލާތަކުން ވަނީ ވަދާއީ އިހުތިރާމު އަދާކުރުމުގެ ގޮތުން ސަބްމެރިން ގެނބުނު ސަރަހައްދަށް މާމެލާމެލި އަޅާފައެވެ.